text:
今日約好同joejoe去數碼港, 先係旺角集合, 之後再一齊搭巴士
天氣實在太熱, 等左好耐先有巴士, 上到巴士大約坐半個鐘以上先去到, 係車上覺得無聊, 一於影下相先~
同joejoe影返張合照先, 佢今日件衫又幾得意
自己再影多一張相, 本來後面有個大肥佬訓覺, 一於cut左佢先
終於去到數碼港商場啦!! 門口附近有兩間好靚既餐廳呢!!
仲有間好吸引既玩具店, 不過入面唔可以影相, 可惜..
先去food court食飽飽先, 唔算太多人, 同joejoe可以任坐~
好多舒服既梳化可以任人坐, 有d人仲拍埋椅子係度訓覺!?
仲有幾間餐廳任你選擇, 價錢唔算太貴, 於35-50元之間
望落去下面有個中學生發明既頒獎儀式, 有點嘈雜, 唯一美中不足既地方
我哋既tea終於到左, joejoe既夫容蛋炒飯, 炒既味道岩岩好
我叫既蕃茄汁腸仔鴨胸飯, 又幾好味, 又多汁, 可以撈飯!!
雞雞又為食啦, 兩碟佢都要影相及食
食食下飯竟然落起大雨來!? 好在我同joejoe已經係food court, 唔係就做"落湯雞"
之後再影下相先, 呢張相既pose幾型, 可惜頂帽破了, 要joejoe幫我用photoshop整下佢先
再影多張相, 當我遇上UFO雞雞, 構圖由joejoe諗, 又幾得意
UFO雞雞好似飛到半空, 加上附近既背景, 感覺超正!!
joejoe偷影既一張合照, 趁我訓左果陣影, 勁肉酸
joejoe比較like既一張相, 覺得我比較小鳥依人!!?? =_="
另一個自己覺得比較靚既地方, 好有cyber既感覺
由food court影去下面既感覺
joejoe影返張相先, 又叉住隻手, 感覺好英偉
都幾like呢張相既感覺, 自己始終都係鍾意影cool及串樣, 加埋個電視影像, 超級正!
最後一站已經係數碼廣場, 始終吸引力已不太大
廣場唯一一間酒吧餐廳, 感覺開陽及幾舒服
附近幾多綠色既植物, 令呢個cyber既地方增添田園氣息
仲有附近既小溪也有點cyber既感覺
仲有個大電視, 如果冇落雨既話, 坐係草地上都唔錯
去到數碼港第一座, 見到個門口又幾靚喎, 附近仲有間做game工場
仲有呢個數碼港全貌, 一睇都知唔算多野行
圍繞住數碼港行, 之後再返商標, 原來仲有間小教堂
教堂內既布置原來係咁既, 真係好華麗~
仲好幸運又見面對新人影婚紗相呢!! 如果我同joejoe可以咁sweet手拖手影相就好
行完數碼港之後, 再一齊搭巴士去西九龍中心買隻眼捷毛, 因為最近既店舖賣得實在太貴, 差唔多成一百元一盒, 係西九龍只係十至二十元一盒, 絕對超值, 急忙去入貨先. 但入貨之前, 一於去食抵食既回轉壽司, 只係五十元個, 仲有好多三文魚食~
仲有好多款sushi比大家選擇, 呢個三文魚軍艦唔好錯過, 真係好多三文魚, 我同joejoe都夾份叫左六碟慢慢食
仲有三文魚sushi任你叫, 真係超好味!!
仲有呢個鴨胸碎軍艦, 味道都唔錯, 而且都幾多鴨胸肉, 不過比較肥
仲有呢個什果班戟, 真係幾好味, 好快已經比人搶哂
joejoe食sushi個樣好得意啊, 簡直係意外既一面
等我都影返張相先, 呢張附近影到sushi bar
各款sushi轉轉下, 好得意呢!!不過有部分款式唔太岩, 等下自己心儀既sushi吧!!
kumi's new life
2011年5月21日 星期六
同joejoe去數碼港商場
今日約好同joejoe去數碼港, 先係旺角集合, 之後再一齊搭巴士


c: text/html

text:
2015年3月30日 星期一
100日人仔
2015年3月26日 星期四
話咁快, 呢個人仔又到一百日啦~
當日滿月淨係老公屋企人食左餐飯
因為當時家姐坐月, 媽咪去左照顧佢!
所以今日木子一百, 2家人齊齊食餐飯先~
買左條裙仔比木子著
算係佢第一條裙, 好隆重其視今日既一百架!
仲order左d cupcake
預左好睇唔好食
收到覺得好靚呀, 因為我至愛既紫色~
可能無期望, 反而覺得又幾好味
上層係甜架啦, 但又唔會甜到入唔到口既!
當日佢心情唔太好
得好少相, 但好彩張全家幅佢都有望鏡頭!
爸爸媽媽祝你身體健康
快樂成長, 做個開心快活人就夠啦~
黎個cupcake closeup先
真係幾靚架!
但佢英文名可能長得滯, 搞到好難睇到
大伯送左件好浮誇既衫仔比佢!
洗左即刻著
件衫仔for 6 months
但佢依家著叫岩岩好
頂帽已經唔係好帶到啦喎~
原來小朋友著咁浮誇既衫仔真係超得意~
2015年3月18日 星期三
木子3個月
2015年3月17日 星期二
話咁快又一個17號~
木子佢又大一個月, 時間過得好快
咁就過左3個月啦!
Happy 3 month
呢個月最大轉變係唔會成日喊
擺佢係床仔可以自己玩好耐架啦!
玩到攰喊2聲就可以訓, 真係好欣慰~
同埋佢多左好多反應比你
朝早起身, 同佢講早晨, 佢會好甜好甜咁對住你笑
佢笑既時候真係冧死人~
早前帶左佢去影樓影相
初初真係好擔心佢會爆喊
我預左無咩相架啦~
點知佢果日好合作
放低佢都無喊, 我同老公真係覺得好神奇
到後期, 佢應該開始攰啦~
所以開始喊!
但係我覺得佢喊既樣真係實在太可愛!
d朋友都話佢扁咀喊個樣好得意
每逢佢喊我同老公都覺得佢好得意
我真係覺得有點兒變態, 哈哈
仲好記得大肚既感覺
仲好記得木子係肚入面游黎游去既感覺
話咁快佢已經3個
願你永遠幸福, 健康, 快樂地成長下去
我返左工都個幾星期
因為之前產假一路都train佢作息要定時
每日,8am, 11am, 2pm, 5pm, 8pm, 11pm食奶
返工都唔算好辛苦
每日流程係7點半起餵佢食奶
跟住就出門口, 如果老公返早奶奶會落黎
如果老公返晏奶奶佢晏d落黎
返到公司9:00am泵奶
跟住到1:30pm泵奶, 如果好彩既5:30pm都可以泵多次
因為我奶量唔算多, 所以如果泵到3次就夠第二日食
暫時都唔洗食冰奶住
放工滾水淥腳咁返屋企
老公返早佢煮定飯我返去食
如果佢返早娥就拿拿聲買餸返去煮
根本上我返到去奶奶就可以走(佢住我樓上2層)
7點半要幫佢沖涼, 沖完就食奶~
呢段時間放係床仔比佢自己玩
我就可以做下家務, 之後同佢玩下
好快又食奶, 最尾呢轉佢要食一個鐘(食到差唔多12點)
跟住佢就會訓覺, 好彩既會訓到第二朝7點半我叫佢起食
唔好彩既, 佢會4點零5點自己喊醒要食奶!
半夜我寧願訓多d, 所以無起身泵奶~
但都希望會越黎越多啦!
因為佢大個會越黎越大食, 擔心佢唔夠食咋!
2015年3月16日 星期一
懐孕日誌
2015年3月16日 星期一
已經返左一星期工
個個都問我, 有無掛住個女
真係有d掛~但返左工後我知道自己都唔太岩做全職媽媽
又到左星期一, 回顧返大肚先
一知道有左bb, 我就keep住每個星期都影張相
紀錄一下個肚既變化!
但好慘最尾2星期d相又無晒
真係好想喊呀!!!!
頭4個月, 基本上我到3個月先開始每星期一張相
因為我覺得踏入3個月先叫穩定
我先有信心繼續影落去!!
頭4個月變化不大~有肚我都係估係肚腩黎既!
4個-6個月個肚明顯大過之前
不過我都覺得係大d既肚腩
因為著左衫基本上都唔發現我大肚~
都無乜人讓座
呢排係最舒服既!因為個肚唔大
但懷孕既不適無無乜喎!
可以周圍去玩, 不過果陣係夏天, 個人特別熱
郁一郁都成身汗, 好似沖完涼咁, 超誇張
6-8個月
個肚又大d~不過依然輕鬆!
叫做著貼身少少既衫會有人讓座比我~
其實我覺得木子都算鍚住我
陀住佢唔算太辛苦
只係天氣熱搞到我勁易出汗
同易攰少少之外, 我都可以如常活動架!
到左8-9個月個肚大啦大啦
我終於覺得自己似個大肚婆啦, 哈哈!!
亦開始有身體既不適
例如佢會壓住我個膀胱, 腰骨會痛之類啦~
仲有後期開始既失眠
到左wk 35後啲相無左~
wk 35之後真係覺得個肚大得快左
好似吹脹左個肚咁!
人亦都變得論盡左~
係醫院臨生前當然影返張相!
最後呢張相, 木子就出左黎lu~
咁樣就完左我個懷孕期~
我真係覺得人生好奇妙!
睇住個一日一日咁大
木子一日一日咁大
佢已經唔可以塞返入去我個肚到!
我亦感覺唔到佢係我肚游黎游去既感覺~
懐孕令我上左一課寶貴既體驗
2015年3月12日 星期四
結婚2週年
2015年3月9日 星期一
星期一, 亦係我同老公結婚2年既日子
我地提早一日放低木子去食餐dinner慶祝一番
原本影左相諗住打blog, 點知張SD咭壞左
d相無晒, feel so sad~
不過永遠都記係心入面架啦!
我地去左Steakhouse試下佢d扒
本人覺得一般~又唔會話超好味!
但叫左佢既龍蝦湯同蟹餅就好好味啦!
老公, 多謝你~
你盡力滿足我想要既野~
呢3個月我情緒真係好大起落
你不停咁安慰我, 支持我!
多謝晒!
攝於2013年3月
我們終於結婚了!
攝於2014年3月
結婚一年, 我終於去到馬爾代夫
很美好的回憶
攝於2015年3月
結婚2年, 我終於有左自己既小朋友
每年都拎返上年張相黎影相
我深信若干年後睇下一定好得意
雖然張相好細張, 哈哈!
2015年2月18日 星期三
湊囡2個月
2015年2月18日 星期三
尋日木子已經2個月,仲有半個月我就返工,時間真係過得好快!happy 2 months my lovely girl!!
基本上一得閒就佢出街!佢由初初出街驚到唔訓變到依家一出街就訓覺啦!
2015年1月30日 星期五
湊囡個半月
2015年1月30日 星期五
話咁快湊囡已經湊左個半月!
但實際自己湊只係湊左半個月~
真係要磨合!真係爭啲抑鬱咁滯!
因為要搞證件,所以影左第一張證件相
佢果陣訓緊覺!比我摷醒左!所以個樣好懞豬豬咁~同埋唔知點解塊面變左咁大塊!好得意😘
1月17日木子滿一個月,同屋企人出去食餐飯!梗係要著靚靚出去啦!但木子個樣一啲都唔女仔!哈哈 happy one month baby~
湊佢開頭真係out of my control!搞到個人勁忟!因為佢清醒時係床仔唔可以自己玩!要人抱,如果唔係會喊!試過唔理佢,真係可以喊足2個鐘,喊到下餐奶!勁長氣,搞到我勁嬲佢!成日對住老公喊,老公不停安慰我!我依家叫做捉摸到少少~首先朝早有2餐奶食完後唔比佢訓!咁佢夜晚就會訓到.同埋擺佢落high chair搖佢咁就唔洗抱佢,係隻腳攰啲但隻手可以free出黎!
仲有一得閒就帶佢出街,因為要我成日留係屋企我會發毛!出街人都身心舒暢啲!
本身出街係手抱或推bb車!但2者都有缺點,淘左條揹帶!勁方便,可以自己揹住佢去邊都得,超滿意!
望住佢個樣個個人都話十足mini老公咁!但我點望都唔太覺喎!某啲角度其實都幾女仔架!
某日去左探家姐!木子年紀細細已經做左表姐!表妹細大半個月,但可惜果日佢好扭計,所以無張似樣既合照!但遲啲一定影到既!
又有一日去左朋友屋企,呢個bb細木子5日,原本佢係姐姐,但木子早左出世就變左姐姐!2個bb好得意,希望你地可以做到好朋友!
2015年1月11日 星期日
木子就黎滿月
2015年1月11日 星期日
湊住木子啲時間真係過得好快好快!
未坐月時成日諗成個月無得出街咪好悶囉?成個月都食中餐咪好乏味?
但點知原來湊住佢咩都諗唔到咁多!
因為我堅持喂人奶,頭頭果陣佢成日喊,我覺得係唔夠奶!喂到我崩潰~因為一次喂成個鐘!擺落床仔又勁喊!
之後夜晚果餐補奶粉,我訓得好少少先叫好返啲!
到依家,佢開始要適應呢個世界,可以喪喊幾個鐘,要安全感抱住佢!我對住佢真係好無奈!淨係諗已經食飽又換左片點解仲喊架?佢喊得好淒涼大大滴眼淚!搞到我都喊埋一份~
好好彩,我有個好老公,佢請左1個月大假幫我手!夜晚果餐奶同哄佢既功夫根本上佢做晒!所以搞到佢依家日夜顛倒左!我喊佢不停安撫我~如果無佢係身邊我可能已經諗埋一邊啦!
對住隻小魔鬼真係又愛又恨,佢喊扭計時真係想唔理佢!但見到好滿足咁訓食同周圍望時又覺得佢好可愛!不過只要佢健康快樂成長就咩都無所謂啦!
訂閱: 文章 (Atom)

robotstxt: allowed

filter: keep


text:
簡介
大寬頻第四台 有線電視 光纖網路 服務網
申裝專線:0983-751-375
有線電視 + 光纖上網 + 數位特選頻道 申裝優惠方案
裝機時段:早上09:30-12:00 下午14:30-16:30
晚上18:00-21:00 假日正常服務
依各地區另有 寬頻網路 超值優惠方案
詳細優惠方案 歡迎來電洽詢 0983-751-375
線上申裝,請按這裡!!
新竹第四台 新竹市第四台 電視費用 新竹市有線電視 振道有線電視 新竹振道有線電視 振道有線電視目表 新竹振道有線電視股份有限公司 振道有線電視數位機上盒 振道有線電視電話 振道有線電視公司 振道有線電視收費 振道光纖 振道上網 振道光纖網路
服務內容: 有線電視申辦,光纖網路申辦,HD數位機上盒申辦,屏東有線電視 台南有線電視 彰化有線電視 台中有線電視 新竹有線電視 桃園有線電視 新北市有線電視 台北市有線電視,屏東第四台 台南第四台 彰化第四台 台中第四台 新竹第四台 桃園第四台 新北市第四台 台北市第四台,大安文山有線電視 新台北有線電視 陽明山有線電視 金頻道有線電視 全聯有線電視 新唐城有線電視 北桃園有線電視 振道有線電視 豐盟有線電視 新頻道有線電視 南天有線電視 屏南有線電視 觀昇有線電視


text:
多謝小檬媽嘅報料,以及肚B媽嘅搬家教學,用咗超過半日嘅時間,艾菲終於都搬晒yahoo blog嘅所有字同相過來啦﹗仲好順手咁幫D舊相都加埋水印添﹗勁愛你哋呀﹗
Yahoo Blog問都無問話執就執,搞到本身已經忙爆嘅艾菲要拿拿臨搵屋搬,再好心急咁試唔同方法搬D舊blog過來,結果犧牲咗好多晚嘅睡眠時間(呢排燒腩仔開始瞓少咗,我更加少咗時間做自己嘢﹗) ,始終搬家程序一日未完成,真係無乜mood繼續寫新blog.
今次話就話無痛搬家,但過程中艾菲就覺得都幾痛苦,唔知係艾菲個人問題,定其他人都會遇到嘅同樣問題呢?大家不妨都share吓你哋嘅搬屋實況呀﹗
話說艾菲用Blogtrans搬過兩次過來,第一次匯入時仲未破解到救相嘅方法,結果D blog過到來齊字齊標題但就唔見晒D留言,艾菲本身都諗住back up file既然都有keep到留言,逐遍手動upload返D相過來就算.
到第二次破解到救相嘅方法,艾菲掙扎咗陣就決定delete晒舊D blog再由頭搬一次(當時已經手動搞掂咗大約三分一),今次D留言終於出返晒來,但就輪到D相變晒原始大小嘅超大size要逐張click入去改size(本身有瑣定size嘅就無事),亦有部分相唔知點解file name前有一點而show唔到要自己改html code(好彩以前份工都有整過html code,唔係真係完全唔識),兼艾菲個back up file唔知點解原來係唔齊相(可能我係兩部電腦之間搬來搬去整唔見掛)要逐篇開來望再upload返D相上google drive,最絕係有D後期嘅blog(yahoo blog升級前D blog)竟然不翼而飛,好彩艾菲有逐篇check先可以自己手動加返落去﹗
睇到艾菲對眼幾乎甩出來,差D發脾氣鬧爆yahoo咁滯,宜家總算叫做搬好晒安頓落來,可以同yahoo正式分手啦,真係希望以後都唔好再有下次﹗﹗﹗唔該﹗﹗﹗
2013年9月10日 星期二
2013年9月7日 星期六
十一個月
篤...篤...篤...篤...篤...篤...呢個牌到底係咩來?做咩插係個蛋糕仔上面阻住我食嘢㗎?
嘻...係我燒腩仔呀,媽媽話我今日十一個月大,佢整咗個蛋糕仔畀我應一應節喎﹗生日牌只係佢無意中係櫃桶底搵到,所以插落去等個蛋糕仔靚D咋﹗
呢個月我嘅飲食大致上都係一樣,一日五餐,三餐奶兩餐固體,份量都無乜點變,只係胃口差咗D,好多時下午茶餐奶都唔願飲,飲咗四安幾就會拎返個奶樽出來,就算固體食物都係睇心情,想食時我可以極速食完成個大人碗嘅飯,唔想食時食到碗飯凍晒都只係食到一半,不過自從媽媽買咗隻新杯畀我之後,我宜家用飲筒飲水叻咗好多,無漏到成身都係水啦,媽媽今日仲話畀隻BB匙羹我試吓自己「畢」嘢食添,但我就只係想拎實隻羹就算囉(拎實咗就唔畀人掂,一掂即超惡咁嘈到拆天,根本無可能教到佢畢嘢食﹗)﹗
今個月我都有試食新嘢㗎,有車厘子,冬菇,生菜,蛋白,牛肉同菠菜麵,因為去咗兩日澳門同病咗成個星期,加上媽媽呢排好忙所以只得咁少新嘢食啦,而媽媽見我前排食粥食得麻麻就試咗煮爛飯我食,我都幾鐘意覺得幾好味㗎,不過因為要咬就食得比較慢,始終都係得下面兩隻牙嘛,所以媽媽暫時都係煲粥多,爛飯只係爸爸朝早起身唔記得焗粥時先煮我食.
至於瞓覺方面媽媽就話我差咗好多,我係可以一覺瞓天光,亦keep住日頭瞓三次晏覺,但除非我無電好眼瞓,否則都要搞好耐先肯瞓,仲學識合埋眼扮瞓著添,只要媽媽一放低我落床,我就會碌大隻眼爬返起身望住佢笑,就算瞓著都好多時瞓半個鐘就醒,媽媽話來緊呢個月可能要同我調一調個schedule,或者減其中一覺晏覺睇吓我頂唔頂得順喎﹗
呢個月我除咗繼續四圍爬同扶住傢俬四圍行,跟住媽媽四圍搞搞震之外,亦開始可以鬆開手唔扶嘢行幾步碎步,但就依然唔鐘意用學步帶,媽媽一將條帶套落我身我就會即刻放軟對腳爬走,另外我仲學識咗自己坐上玩具車同自己落車添,每次返婆婆屋企一聽到獅子車個音樂停咗就會落車去車頭㩒返著佢.
媽媽話我呢個月嘅認知能力有好明顯嘅進步,佢終於明白我係唔逼得,D嘢我要識嘅忽然有一日就會識,我唔想做你點逼我都無用,例如佢忽然有日發現我玩推珠仔已經進展到玩中間D比較難嘅軌道,仲有佢教咗我幾個月嘅入圈圈,我一直都只係掟落條柱,但今晚就忽然開竅識得自己慢慢放入條柱到,而我呢幾日都終於識得見到人Say Hello時要揮揮手,Bye Bye就要開合手,至於媽媽講「好嘢」時我仲未識拍手,只係會好開心咁fing對手.
呢個月我講多咗好多嘢,成日係屋企依依哦哦,媽媽仲話屋企好似多咗個外國人係到住,成日講好多BB話係佢唔識聽,到宜家佢只聽得明我講爸爸,媽媽同mum mum,其他音就有疑似哎吔同婆婆,而我嘅表達能力都越來越強,例如我係街玩緊lego媽媽話要走,我會嘈到拆天話佢知我唔想走,行百佳來遠見到缸魚又會踢晒腳叫媽媽快D推我埋去睇,而我亦終於聽得明媽媽講嘅「NO」係唔准嘅意思,每次我想搞把風扇或者想跟佢爬入廁所,只要佢大大聲加惡樣講聲NO我就會停低同縮返隻手(但有時都會唔理繼續搞﹗).
我宜家好鐘意黐住人㗎,係屋企好鐘意跟住媽媽四圍走,如果瞓醒晏覺唔見咗媽媽我會喊到癲,爸爸返來又會好開心咁即刻爬去要佢抱,有時自己玩緊時都會忽然走去扯住佢哋條褲攬實佢哋唔畀佢哋走咗去,見到佢哋換衫我更加會大叫提佢哋帶埋我走,出到街我就會好似放監咁四圍撩人玩,不過如果你同我講嘢,尤其話想抱我或者掂我手仔嘅話我會驚到喊,我除咗識得嘅人之外唔畀其他人抱同掂㗎﹗
2013年9月5日 星期四
真正的再見
之前艾菲一直用螞蟻搬家嘅方式去搬D blog過去,因為覺得呢個方法雖然最白痴最麻煩但最安全可靠,到今晚開始見大家陸續直接將yahoo呢邊嘅備份搬過去,真係有D心動想照跟(因為呢排真係無乜時間可以咁樣慢慢搬),但最關鍵係D PM留言會變成公開留言,同埋save係yahoo呢邊D相會變死圖,令艾菲超級苦惱唔知點搞先好,於是心大心細下上網再爬吓文,結果畀我搵到一個可以將yahoo相簿全部備份再放落blogspot嘅方法,即換言之如果呢個方法成功嘅話,艾菲只需要逐個post換相就OK,感覺好似比宜家逐篇blog copy and paste D字同逐張相donwload再upload去新blog簡單好多呀﹗
由於要試新方法,艾菲就必須將yahoo呢到備份,而備份後呢到就會變成read only,所以如無意外今次係真正嘅bye bye啦﹗大家以後就要係艾菲個新blog到再見啦﹗希望今次呢個搬家方法真係成功啦﹗wish me luck﹗
2013年9月2日 星期一
踩單車@九龍灣公園
自從上次跟燒腩仔試車之後,艾菲一直在尋找一個比較就近我們家,可以帶他去踩單車的公園,卻在search資料時才發現之前去過的佐敦谷公園不可以踩單 車,見朗朗媽介紹交通安全公園可以踩單車艾菲又試著找找看,但原來只有沙田那個才可以自由出入和踩單車,其他交通安全公園均需預約兼不可以踩單車,莫非要 將燒腩仔的單車搬去婆婆家,只可以一星期帶他去一次大埔海濱公園踩?
好不容易艾菲終於都找到了九龍灣公園可以踩單車,聽聞來的人不多但位 置都頗為偏僻,在啟業邨的後面近工業區那邊,就連艾菲的朋友自小在啟業邨居住都說未去過,艾菲如果想在平日一個人帶著燒腩仔和他的戰車去應該有點難度,但 為了燒腩仔艾菲還是想試試看,於是上星期便叫米高陪艾菲去探路,還很勇的不肯坐小巴過去,而是推著單車和燒腩仔由九龍灣地鐵站附近開始行過去,結果用了大 半小時行到艾菲身水身汗才到(已經係黃昏時間無咁熱)﹗
雖然辛苦,但沿路見單車上的燒腩仔一直笑笑口很enjoy的模樣,艾菲就覺得再辛苦也是值得的﹗而到達單車公園後艾菲更是興奮,不停跟米高說「呢到好靚呀 ﹗」一大個車場有兒童和初學者專區以及一條高架橋,傍晚時份開了燈以後格外美麗﹗雖然沒九龍城那個單車公園大,但勝在「人影都唔多個」,對小朋友和初學者 來說比較安全(之前經過九龍城個單車公園,好多時都聽到小朋友尖叫聲,跟住就係「哎吔」跌低咗嘅聲),Good呀﹗
我們先到兒童和初學者專區走一轉,地方不大但對小朋友來說,大概在同一地點轉一百個圈也不會厭吧﹗
之後便「偷雞」帶他走上高架橋(好似話小朋友同未識踩單車嘅唔准上㗎),有灣有上斜落斜都有點難度,感覺幾好玩﹗
落橋後有雪糕筒分格兩邊行車線,讓大家踩定了才慢慢轉灣,應該是用來減低意外發生的機會吧﹗
離開單車公園範圍,我們便帶燒腩仔到公園的另一邊玩,這裡有一個OK大的遊樂場,但沒有燒腩仔最愛「底褲韆鞦」﹗
艾菲再一次特訓燒腩仔玩滑梯,但他依然超緊張,要挺直身滑下來,並送艾菲一個「O咀樣」﹗
之後再帶他去玩這些音樂條,看著他很認真在玩這些音樂條的樣,艾菲頓覺燒腩仔最近長大了很多,早兩三個月前他對這些玩兒還未有興趣的呀﹗
本來想讓他多玩一會兒,怎料「雨神」再一次來找艾菲,天空忽然灑下一陣勁大的過雲雨,而艾菲還要懶醒的為減輕媽媽袋負重而沒帶雨具在身,只好和米高急急腳抱著燒腩仔和拉著他的戰車跑出去截的士速逃了﹗
新blog入伙@Blogspot
星 期六襯落大雨邊到都去唔到,於是爭取時間係屋企研究咗一輪,終於搞掂D版面同backdrop(睇怕都要等遲D有時間先整到個新header),始終用慣 yahoo blog一下子要適應新環境,真係需要一D時間去摸索,blogspot唔算難用但D相嘅擺法就硬係唔多啱艾菲心水咁囉(定只係艾菲未識用?),但無得揀 之下都要接受啦,艾菲仲好傻咁專登將個新blog嘅setting整到類似呢到咁添﹗
艾菲唔知大家來緊會搬去邊,真係好唔想同大家失散 呀,好想睇住大家嘅小朋友一齊長大,所以如果最終多人轉過去pixnet,而pixnet又可以提供一個方便嘅搬家方法的話艾菲都會係pixnet開多個 account(呢幾日上網睇文有講話pixnet可以提供幫忙搬家嘅服務,只需開一個pixnet account,然後email yahoo blog嘅account名畀佢就可以幫你全部倒過去pixnet個新blog到,但到底係點運作同要搬幾耐就無資料顯示囉),咁blogspot呢個 account就會做backup,in case咁好彩又是但一邊要關門大吉的話,都唔使好似今次咁傍惶啦﹗
唔經唔覺艾菲已經係 yahoo blog呢到寫咗263篇blog,但艾菲到宜家都只係搬咗11篇過去blogspot,進度緩慢到艾菲都唔知幾時先見到家鄉,仲要遇上mouse無電要 暫用米高隻mouse勁唔慣,但為咗燒腩仔艾菲一定會繼續努力搬㗎﹗來緊D新blog都會係blogspot到寫(呢到除咗有關搬blog嘅嘢之外都應該 唔再update,廢事之後越搬越亂啦),大家有時間就過來「追蹤」吓艾菲同燒腩仔啦﹗
新blog: http://missivyworld.blogspot.hk/
訂閱: 文章 (Atom)


text:
契女芝士餅貶下眼就兩歲
記得上年一歲生日會時,佢仍然係一片雲,唔知你班大人做緊乜
然後自己個媽媽同4個契媽好似好開心,但主角餅餅完全唔知發生乜事
只知道比一班女人"圍"
今年步入兩歲,佢開始有問有答,食到鍋粑會同你講脆卜卜
不停要你比餅乾佢食
見到你做既野會跟住你做,更加會學你講說話甚至表情
激嬲媽咪會say sorry
仲會…一放落地自己跑左去,仲落埋樓梯!好驚險場面
佢好可愛,帶比四個契媽無限歡樂,仲好肯錫錫你
今年生日晌帝苑酒店食buffet..........我講佢媽咪同4個敗家契媽
佢就不停食下腸,食粟米,食餅同雪糕
帝苑個beffet都唔錯!尤其燒烤
見到臘燭就想吹
佢媽咪呀烏吱為佢預備左d道具,契媽都要帶party hat
海鮮有兩款蟹,藍貝等等,無生蠔,我食有一轉就唔食
居然有我所愛既炸蟹波(蟹丸),超開心!我人生最愛既炸蟹波啊啊啊
我喜歡即燒既食物
佢個牛幾好,牛舌最好食,其他都唔錯!燒烤最好味
有中式燉湯,我無試,西式一般啦
芝士餅恩物,克力架
每人一隻大閘蟹,我影就似好大隻,其實我覺得佢4兩都唔夠
唔爆膏
我一隻蟹飲了4杯薑茶,迷上薑茶
有蟹粉鍋粑
但個蟹粉唔夠味
我覺得佢地應該要問東來順取貨,哈


text:
本人 OpenRice ID: 龜爺JjAyS
食評連結: Click Me
味道: 3 環境: 3 服務: 3 衛生: 3 抵食: 3
(5星為最高)
每日 lunch 前 lunch 後都行過開源道都會聽到有個姐姐企係到問路人食左飯未,同埋話所有lunch 九折.今日我有個同事叫我地去個邊食,好丫試下新野都好
,去到樓下上樓,好似入左迷宮咁,轉左兩個圈先到.
去到餐廳,員工叫我地出門等等,佢地當然比埋餐牌我地先睇睇食咩啦
望左餐牌我同另兩個同事都異口同聲地話要B,即係日式咖喱牛柳粒啦,之後我地係門外等左大慨 5-10分鐘到,係出門見到外賣餐牌,足足平過堂食有十蚊咁多,曾經有一刻想叫外賣
最終都覺得算啦,都來左咁就係到食啦,等到員工叫我地入去可以入坐,我同另一女同事就好好奇地望下人地食咩,
一睇就出事,我地見到個日式咖喱牛柳粒賣相唔係幾好咁wor,坐底左我同佢即去考慮食其他野,咁我叫見到 椰香汁焗雞扒幾好,我就叫呢個,而同事就叫 肉醬意粉,另一位就叫個貴野 豬扒配茄汁,最後一位就叫左 “日式咖喱牛柳粒“ 聽完我同另一同事 o 左咀,可能佢路上冇睇到啦
Anyway 冇提佢,等佢試下...
上左餐湯,有紅有白,no comment,唔會expect 有幾好
椰香汁焗雞扒
開頭見個飯係炒飯底,好開心以為會有炒飯香,點之冇,而且仲一舊舊,
傷心唔好食,雞扒同個汁就正常啦,最終我只係食哂d 雞扒,飯就唔食了.
意式焗肉醬意粉
同事比左我試一d,味道好奇怪,唔係咸既,而係有少少甜甜地,番茄味又唔夠出,真心嘛嘛地
意式豬扒配茄汁
同事話好食,睇落都唔差,不過咁貴我未必會叫
日式咖哩牛柳粒飯
當我同另一同事一開始以為唔好食而改點其他野既時候,我地錯了
我偷左同事一舊來試,OMG,出奇地好味!!!
呢個故事又教訓我地“凡事唔可以睇外表“ 真後悔
凍奶茶
因為我地有四人以上,所以賣單有 85折


text:
接上篇
呢間房真係好舒服, 玩左大半日小齊都話要抖陣先
washroom 連男士o既護膚品都有~ shiseido o添~
天氣乾燥仲有馬油tester~ 太貼心喇~
反而女士護膚品得2種 ?
唔係, 仲有去角質o既gel , 同埋之前check in 拎左o既3種 free sample,
食完飯可以敷個mask
空氣清新機都有!
未夠鐘食dinner 我地沖個靚涼泡泡溫泉先
第一晚我地都係o係房度浸下算,
諗住第2日先去試佢呢度o既大眾風呂
小齊都愛上浸溫泉喇!
浸完溫泉就o黎食堂呢邊食晚飯
menu 都咁靚, 食物應該唔會差啩?!
wow! 果然賣相好掂, o的餐具咁靚!!
同之前果晚比呢度更勝一籌哦!
食物精緻之餘連餐具都配襯得好有心思,
有o的唔捨得食o添~
開動了!!
食物份量唔大但勝在種類多
小鍋
miso 湯
牛肉沙律
煎魚
燉蛋有咁大隻蝦喎!
飯係混入左牛肉碎, 味道好特別
不過小齊唔係食好多咋, 佢主要target 食生果同甜品~
小齊食好少o野, 我book一泊二食時呢位BB 一定係選免食免布團!
你係咪想幫我慳錢啫乖女 ?!
食完飯我地去lobby 上網
呢間旅館我地各方面都滿意, 唯一一樣覺得要改善o既地方係
佢地剩係得lobby 有wifi, 上網唔方便,
如果間間房都裝晒wifi就方便好多啦
媽媽o係度上網小齊自己玩
食完飯返房仲有飯後果
就係之前o係supermarket買o既大蘋果, yummy!


text:
做完手術後身體處於養尊處優既狀態,雖然體力依然未100%回復,
但身上面既傷口都叫做埋左口,可以出街行下,
之前見到有BLOGGER 去左啟德郵輪碼頭公園,見到個可以席地而坐既草地,
加埋個無敵日落海景,就去HEA下啦!!
不過啟德碼頭10月尾先對外開放,交通配套極唔完善,
除非有郵輪泊岸會有商場接駁巴士,如果唔係星期一至六只有係九龍灣德福廣場搭86號小巴(車資$5),星期日及公眾假期會有特別巴士由牛頭角/ 觀塘開出
啟德郵輪碼頭公園位於九龍啟德承豐道33號啟德郵輪碼頭頂層平台,
由康樂及文化事務署負責管理,開放時間為每日上午7時至晚上11時,
但注意,86號小巴最後服務時間只係去到晚上8時,唔係揸車既朋友記住睇時間!!
落車既地方唔多人,車就更加寥寥可數
呢個冇咩光既地方就係入口喇
雖然公園已經開放左比公眾,但好多地方都未搞掂,好似有好多升降機重未用得
除左公園係見得下人之外,好多地方都重有工程
雖然啟德郵輪碼頭未100%完成公程,但個公園都見得人,人流唔算多
公園入面都有唔少草地比遊人席地而坐,對住個海既草地,正
花花草草種類唔算多,但係就好少大樹,唔想遮住個海景掛
迷你噴水池,小朋友至愛,帶小朋友既家長記得帶多件衫黎換喇
一頭行去一尾唔太遠
唔知係咪升旗既地方
呢邊望過去應該係鯉魚門方向,下面又有草地,唔知遲D 會唔會開放
入親黎既人都好hea,好休閒
公園汽水機唔多,飲水機都唔算多,不過有咁多草地,買多D野食同飲品黎野餐好過啦
至鍾意玩剪影
日落影集XP
6點幾撞正工地工友放工,
遊人睇完日落都陸續散去,
而大家見呢個咁既場景,就知冇車走啦,
等左成超過40分鐘先有小巴可以走,
希望呢度可以加強配套啦,
多D 巴士,小巴等公共交通公具提供接駁服務,
如果唔係都唔係幾方便
Comments


text:
2015.11.7 星期六
(1) Catiline Kindergarten
劉BB 第一次去面試
因為劉BB 係細B 所以我一直以為佢係明年初先interview
點知10月中收到email 原來11月第一個星期六已經要interview
對於一個14個月的BB 來說 都唔會識得太多
我但求佢唔哭鬧離場已經好好了!
11點15分已經去到幼稚園 劉BB 一入校門非常開心
因為好多野玩呀 而且剛剛訓醒心情靚爆
逢人必SAY HELLO
而且呢間幼稚園亦唔係我第一志願 所以我心情都幾輕鬆
玩了十分鐘左右就入課室開始面試
老師叫劉BB 配對返0-9 劉BB 當然唔識啦
不過我都叫佢努力試下
最後都配到3-4 個
跟住就考大細 老師叫佢揀個大的波波俾爸爸佢都做得到
之後考顏色 老師叫佢揀隻紅色的碟俾媽媽 佢揀左不過唔肯俾媽媽
然後考認物 有公仔,假提子,車車 老師問佢邊個係車車
佢一手就拎住架車仔 其實唔係佢識揀 而係佢一向只中意玩車仔咋
最後就指眼耳口鼻 老師問佢鼻喺邊 隻傻豬仔指耳仔
之後我再問多次 老師問鼻唔係問耳仔喎... 佢就立即指住我個鼻
考完小朋友就問下家長點解揀呢間等等
不過我感覺老師覺得我仔唔識講野 (因劉BB 只識爸爸媽媽奶奶姨姨波波)
我同老師講完之後 佢話剛才對上一個小朋友已經識讀APPLE
我問老師果個小朋友幾大 佢話18個月 咁我話我仔得14個月
老師就話: 其實差四個月咋喎........
(我心裡面的回應: 差四個月呀!! 而家講緊小朋友相差四個月wor!!)
不過無所謂啦! 每個人的想法都唔同...
in 完之後我同老公都好開心啊!
唔係因為覺得劉BB 好叻 只係平時唔耐煩的劉BB 竟然乖乖坐低完成整個interview
有我facebook 的blog 友就知道劉BB 幾惡 又中意尖叫 又坐唔定
但今日呢15分鐘面試佢真係聽老師指令做
就算唔識都無尖叫 老師叫佢TIDY UP 佢一樣有做 唔會想拎埋D 玩具走
走果陣亦都有揮手講byebye! 我係覺得佢好乖 而唔係好叻!
今日眼見有d 媽媽朋友一日走幾場真心覺得辛苦
好彩我無打算報好多間 收就算 唔收就出年K班再in 過
今年攞下經驗就算 最重要係劉BB 有盡力配合媽媽做到最好
已經比一切更加重要了 =)


text:
黃美棋
全知言
邊位甘草最好戲?
佢哋未必攞過視帝視后,但講到好戲,一定榜上有名主角配角要出色先引到人睇戲,甘草啲演技,更加係浸出嚟啦,話晒做足咁多年喎!雖然未必係焦點同靈魂,但少咗佢哋就肯定失色!今期就睇吓明星街坊揀邊個甘草最好戲識睇,梗係睇老戲骨
梁健平似爸爸
我會揀梁健平 Sam哥!之前同佢合作過一套電影,佢教咗我好多嘢,教我點做戲同好多人生道理,佢真係好似一個爸爸咁去教我,所以我都會叫佢做爸爸!當然佢戲又好啦,我見識過佢係好俾心機去做每一場戲!
鮑姐冇脾氣
我會揀鮑姐(鮑起靜)!鮑姐戲好就所有人都知,但我見鮑姐係冇脾氣㗎,好懷疑佢究竟會唔會發脾氣呢?我冇正式同佢合作過,但私底下有好多次碰面,希望不久將來有機會合作!
鮑姐有感情
我好欣賞鮑姐!細個同家人睇過一套劇集叫《肥貓》,睇到流晒眼淚,雖然當時好細個乜都唔識,但都好 feel到入面鮑姐做媽媽嗰份情!之後其實好多戲同劇都有鮑姐,好多角色佢都演得好好,同埋真係入到人個心!
曾江係鬥士
我最欣賞 Ken哥(曾江)!佢最近拍番香港電影,贏好多獎,不禁要講三個字:好佩服!佢係一個鬥士,演戲好就一向都係,𠵱家仲去埋旅遊節目,我都好期待,好想睇下佢點樣爆粗呀!哈哈!
謝賢夠風趣
我最欣賞謝賢!《千王之王》!佢真係靚仔,又好戲,其實佢都係一個傳奇!同埋佢好風趣,風趣係一個男人好需要嘅嘢,不過唔係個個有,佢真係好勁,有佢在場就一定會令到大家都好開心!


text:
10-11 FEVRIER 2012 (DAY 1 - PART 1)
上一回提到今次呢個trip響臨出發前一個星期出現突發事件,就係歐洲有暴風雪,同埋法航又玩罷工,所以出發嗰日個心仲係好忐忑不安.....一朝早起身就上Air France個網頁check下flight status,法航由香港飛巴黎,基本上日日都有機,我地出發呢一日朝早同夜晚各有一班,等呀等,終於早上嗰班準時開出,我地個心當堂定返d,到左下午見夜晚嗰班都話on schedule,yeah!! 總算有驚無險.....不過之前罷工嗰幾日大部份航班都取消左,四日內總共只開得成兩班機,我地都有d擔心唔知會唔會有好多人因早幾日cancelled左嘅flight會改晒今日,所以穩陣d都係早d去機場,費事同人迫啦~
去到機場,用self-service kiosks 做check in後就去寄行李.....有無搞錯,都未出發其中一個喼已經係20.2kg?! Airline都係俾23kg咋喎,咁點買野返黎??
其實個喼入面有件羽絨同最重要係有個有轆嘅手提行李袋,所以係比較重d,不過都無諗過成20kg 咁重囉,老爺就話係好事,等我可以時刻擔心驚會超重唔駛咩狗屎垃圾都買一餐,我當然唔會理佢d廢話.....搞掂晒就過Immigration,之後就去Travelers' Lounge食免費晚餐,因為今次預早左所以慢慢食完仲可以周圍逛下~
我地搭法航AF185,23:35 departure,22:40就已經要我地boarding,唔知點解咁早......anyway, 早d上機就早d上機啦,經歷過之前一個禮拜嗰種擔驚受怕後,有得順利上機乜都無所謂啦......YEAH~ Paris, we are coming now!!
10-11 FEVRIER 2012 (DAY 1 - PART 1)
B777個經濟位大部份係3-4-3,係機尾有幾行窗口位係兩座位,agent好醒目幫我地來回機都攞左兩座位,你知啦,十幾個鐘機程,成日要出出入入,三座位好唔方便嘛,真係要讚下個agent well done呀~
Air France 嘅cabin crew基本上都係法國人,不過當然個個都識講英文啦,唔知係咪而家太多內地人搭機,除左空姐同空中少爺,仲有個曉講普通話同廣東話嘅服務員會周不時響機艙走來走去睇下有無人需要翻譯~
一上機就每人派個包包......
有個眼罩,耳筒,耳塞同濕紙巾~
班機都幾新淨,比想像中正,有獨立touch screen 電視屏幕,都有好多款娛樂揀,而且d電影仲係自選式,不過大部份都無中文字幕~
雖然已經係十二點幾,不過我地都唔覺眼瞓,所以都搵左套戲黎睇,老爺又係睇埋d打打殺殺嘅,我就搵左套輕鬆嘅 "Crazy Stupid Love",都幾好笑幾好睇,不過當時未到Oscar,唔知套 "The Artist" 咁猛,真係嘥料...
套戲睇左一陣就開始派餐.....同平時坐日本凌晨機唔同,往時日本嗰d係light meal,今次呢個係正餐,仲要係好豐富下......serve我地嗰兩個都係空中少爺,唔知係咪法國人都係熱情d,佢地好鬼nice得黎個態度又好causal,好似同d人好friend咁,問佢咩佢地都可以挨住響個椅背同你傾一輪,所以派餐都派得好慢下......之前都知道響法國食餐基本上都會飲酒,仲要係餐前餐中餐後都有......果然一開始就問我地要咩餐前酒,平時坐機我地都好少飲酒,唔係果汁就汽水,不過今次去法國喎,好多機會飲酒,所以我地都要左champagne,諗住要開始warm up習慣下嘛
我個main course係雞.....
老爺就要beef~
我同兩隻bears影完相搞完一大輪都未開始食,個空中少爺已經攞住一大盆麵包問我地仲要唔要多d.......由搭機呢一刻開始我地就不斷咁食麵包,餐餐都係咁 "質" 好多包俾我地食,d包雖然唔駛另計錢,我雖然愛貪小便宜,但日日咁食法真係食到嘔白泡,到左後期我聽見麵包兩個字都有d打冷震,返到黎香港我地足足有一個星期唔肯再掂麵包......
杯champagne都未飲晒,跟手又問我地要咩wine.....咁人地咁有誠意無理由托人手踭,我地都要左紅酒....個空中少爺開左枝酒仲要俾老爺試下味睇O唔OK,然後一人放低一枝.....hehe,我覺得自己好 "parisian" 囉
呢個沙律好好味
個雞同pasta亦都唔錯~
仲有Camembert cheese,mini bear話好好味,佢好鐘意食cheese嫁~
幾soft同creamy,OK嘅,不過我始終唔係咁識欣賞cheese囉~
今個trip第一杯sparkling,之後成日都飲~
食到咁上下又問要唔要餐後酒......我枝red wine都未飲完,正當我響度諗緊好唔好蝕底唔要,個空中少爺以為我唔知飲咩好,就suggest我不如要個whisky試下.......一不做二不休,死就死啦,一於飲大佢!!
老爺就要brandy.......我飲左啖,嘩! 好辣口呀!!
飲左酒真係好瞓d,就算係響機上,我竟然可以坐響度瞓左五個幾六個鐘都無點醒過,半躺狀態當然唔會舒服得去邊,但至少瞓得著囉,所以如果大家第時搭凌晨機或長途機,可以好似我咁飲到啤啤夫咁就可以一教瞓到大天光啦,不過老爺無飲醉,佢話瞓得麻麻,瞓下醒下咁.......瞓醒就覺得肚餓,於是走去buffet bar睇下有咩野食.....個buffet bar雖然唔係好大,但都有幾多野食,連ice cream都有! 有個空姐坐響度坐陣,不過叫得buffet bar佢當然係唔會主動幫你,你問佢野佢都會理你不過就cool cool咁囉~
本來想沖杯麵,不過老爺話應該就快有早餐食,所以係咁意食件三文治飲杯coke算~
仲有三個幾鐘先到巴黎,瞓醒教又睇下電影.....過左無耐就食早餐嘞......
呢個火腿芝士沙律都OK幾好食~
Yogurt, yummy!!
食完早餐,睇下電影又瞓下咁,唔覺唔覺就到左巴黎lu......望出窗外黑媽媽,冬天法國比香港慢七個鐘,而家仲係晨咁早五點鐘咋......
我地班機本來5:45到,不過早左喎,5:20就到左戴高樂機場嘞~
落左機一邊行一邊影下相,又去下個toilet,最後行到去入境處時d人都已經走得七七八八,我地係最後兩個入境,都唔駛點排隊......之前做資料research時都知道法國d人做野好求其,果然係無錯嘅,入境時嗰個海關男officer一句野都無問我,攞住我本passport揭兩揭,望左我一眼就好快速掟返本passport俾我,半分鐘都唔駛就搞掂,而老爺就耐過我小小,同佢deal嗰個係女黑人,響d討論區成日見人講響歐洲入境時最好避開女黑人條line,因為多數好多野問好麻煩,一時唔鬼記得,老爺咁啱就撞正個女黑人,不過好彩都係問左佢幾句野啫,都好正常.....反而我等緊老爺時睇下本passport先發覺唔妥....咦,點解無chop印嘅? 到老爺搞掂出黎我就話俾佢聽,佢話要chop返喎,因為佢第一時間諗到遲d我地仲要入英國境,一向知道入英國境比較麻煩,費事到時搵唔到我地入法國境紀錄啦,於是我地行返轉頭打算搵返之前嗰個男officer幫我chop返個印啦,點知真係講都無人信,只係一眨眼嘅時間,d工作人員已經唔見晒,好在嗰位女黑人都仲響度啱啱準備離開,於是我地同佢講話佢隔離條line嘅officer無幫我chop印.....好神奇,佢大喝一聲,嗰個男officer忽然又出現返,個女黑人同佢嘰哩咕嚕講左幾句,佢就好唔情願咁幫我chop返個印嘞.....成個過程真係好搞野囉,我地幾乎係自出自入,個印係chop又得唔chop又得,求其程度真係拍得住台北呀~
之後就去攞行李,去到見d行李仲未出,我就去toilet帶返對con同執下副尊容,到搞掂晒出黎老爺已經攞晒d行李,離開時都無職員check同把關,唔係,應該係話想搵個職員見下都無囉......出到去入境大堂,我地首先搵個地方開喼攞件羽絨出黎,呢個時候有一對老人家走埋黎用普通話問我地係咪中國人,原來佢地係黎接機,但等極都唔見人,因為佢地唔識講法文or英文,想我地幫佢地去問下information班機到左未,咁我地見佢地一把年紀又係中國人無理由唔幫人嘅,不過佢地連班機嘅出發地個英文名都唔知,只係知道係非洲,佢地講嗰個中文名我地真係聽都未聽過,即管試下去information幫佢地問下啦......
Information個女職員,點講呢? 可以話係好典型嘅法國服務業人員,響法國磨多幾日就會遇到好多類似嘅人,佢地唔係唔幫你,只係一定唔係日本人好有heart嗰種啦,個態度好漫不經心,講句野都懶懶行又寸寸咁囉,好似呢個機場information職員,佢一聽我問呢一個鐘內有無flight由非洲飛巴黎,佢聳下個膊頭扁下個嘴,話每個鐘都有好多班機由非洲過黎喎,問返我非洲咁大究竟係東南西北邊一處先? 我話唔知,因為都係幫人問,佢就慢條斯理咁由五點開始逐班機嘅arrival time "up" 俾我聽.....大家明唔明? 佢俾我個感覺係「我唔係唔幫你不過你問d野太空泛好難幫但如果你真係咁想知我就將所有知道嘅野話晒你知你自己諗下啦」.....之後幾日我地遇到好多類似咁嘅情況,如果響香港一早就俾人用劉華tone媽叉今時今日仲咁樣服務態度係唔得嫁......
Information幫唔到手,個婆婆好憂心,想請我幫佢打電話俾對方,但佢個電話號碼又撥極都撥唔到,之後佢就問我可唔可以幫佢入返去攞行李嗰度睇下有無機場嘅工作人員問下情況,唉,做好人就做到底啦......其實我都唔知點解我會咁有耐性花咁多時間幫佢地咁耐,老爺響一邊睇住d行李,離遠見我走來走去搞咁耐都未搞掂開始有d唔耐煩,忽然見我無啦啦走返入去海關入面嚇到傻左,事後佢問我知唔知唔可以咁樣走返入去? 係犯法嫁隨時會俾人拉嫁!.....我知,尤其我一推開度門即刻響起警鐘唔知都變知啦,不過當時我見唔響都響左咯,又無職員走出黎阻止我,咁咪走埋入去睇下囉......不過入面乜人都走清,所有行李輸送帶都停晒,好似個死城咁有d恐怖,無辦法唯有出返去,忽然有個類似機場職員嘅人物行過,即刻叫住佢啦,不過諗返起都覺得好好笑,我叫住佢嘅第一句竟然係 "sumimasen"......呢位男士即刻停低仲好有誠意咁笑容滿面答左我一句sorry幫唔到我......
出返去同婆婆講話真係無晒辦法幫佢唔到,老爺響一邊做晒表情叫快d閃,個婆婆都覺得阻左我地好耐,好唔好意思咁多謝我地,我有d沮喪囉,因為嘥左咁多時間但都係幫唔到佢地.....同佢地道別之後我地就拿拿聲去搵個Gate 8.....我地今次個package係包機場來回酒店接送,根據agent俾我地嘅voucher,因為我地班機響Terminal 2E landing,個meeting point就係響Gate 8......
去到Gate 8,唔見有咩類似嘅指示,因為見voucher上面寫住安排接機嘅係Cityrama,所以我地好自然就猛咁搵Cityrama.....Cityrama係一間專搞local tour嘅旅行社,響巴黎好出名,今次個trip我地都join左佢地一個 Dinner + River Cruise Tour @ Valentine's Day......之前上佢地個web site check過呢個機場酒店door to door shuttle 單程係收30e一位嫁,我地個package包埋,好抵囉,因為如果搭RER要再轉地鐵,拎住兩件大行李都幾麻煩囉......
響Gate 8周圍附近都搵唔到有Cityrama嘅指示,於是走出去外面望下,外面係巴士站,不過冷清清搵個人都無,風好大天又未光,嗰剎那我地企左響度都唔知點算好,老爺話十成十我地頭先掛住幫人搞得太耐,接我地架車走左啦.....吓? 唔係掛,呢個唔係公共巴士喎,suppose應該算係專車接送,無理由就咁走左去掛?! 忽然見到有個男人經過,我地拿拿聲截住佢俾張voucher佢睇,佢睇左陣就話d巴士走晒啦,然後就問我地想去邊,原來佢係的士司機,如果我地去巴黎市中心大概4,50e,問我地有無興趣.....嘩! 五舊水咁貴,我地當然唔要啦.....走返入去大堂,再睇清楚張voucher,上面有個免費電話,如果班機delay可以打去問,於是我地就搵左個機場電話試下打,不過唔知係因為太早定個number係流嘅,打極都係無人聽囉.....黎之前因為擔心暴風雪d機或者會delay個機場接送未必咁順利,所以都有睇過下點樣由機場搭火車去酒店,雖然轉折d但點都好過搭的士咁貴,而且仲咁早我地都唔趕時間,所以我地就打算去搭火車,不過個心就點都有d唔份氣囉,咁明明係包埋專車嘛......
正當我地個心十五十六唔知走唔走好,就響呢個時候,老爺忽然見到有個著住西裝嘅男人手拎住個大紙牌向住我地行緊過黎,我地即刻迎埋去,YEAH,將紙牌上面寫住我個名嫁! 好野,原來架車仲未走.....呢位男士原來就係黎接我地嘅司機,同佢核對左d資料,佢就話上車地方係另一邊,叫我地跟住佢行過去......原來唔係我地遲,而係因為我地班機早到左所以佢而家先出現,司機叔叔都幾nice,同我地講今日巴黎好凍問我地著得夠唔夠暖,又幫我地推行李車......跟佢走左都一大段路,去到另外一個大堂,佢就叫我地響度先等等佢,原來佢仲要去接另外一pair人~
呢邊個大堂熱鬧好多,可以話人頭湧湧,好多人響我地旁邊行過~
RER就係巴黎嘅火車,由機場去巴黎市就係搭B線~
有自助咖啡機.....
2e一杯 double expresso.....好想試下呀,不過老爺話驚個司機好快返黎,費事拎住杯野上車啦,同埋我地都無coins.....
咁唔買都睇下d價錢啦.....cappuccino 1.5e,Lipton伯爵茶1.3e,價錢都OK唔算好貴喎~
等下等下,等左好耐個司機都未返,我地雖然唔係趕時間,但咁響度乾等都好厭悶囉,不過無計啦又唔走得開.....終於等左差不多半個鐘個司機先再出現,個心真係有d媽媽聲......司機叔叔話接唔到嗰兩個人,我心諗好在都係接多兩個人,如果你要接一大隧人我地咪有排等??
之後就跟住佢去攞車,行到去出口佢就叫我地停低等佢出去揸架車過黎......又等緊嘅時候有個應該係內地同胞走黎用普通話向我地問路,我覺得佢係有病囉,第一佢d語氣好無禮貌,就算大家係中國人我都唔係是必要幫你,第二,點睇我地個樣都似係遊客啦,鬼知你問嗰處地方點去咩!!
等左一陣個司機就返黎嘞.....呢架就係接我地嘅專車啦~
車行左都好耐下,呢個時候已經係朝早七點,但個天仲係黑媽媽,沿路又無咩風景睇,坐下坐下我地又瞓著左.....大約過左半個鐘一醒返就見到熟悉嘅凱旋門,我地架車響旁邊經過,好宏偉呀! 之後就駛入知名嘅香榭麗舍大道......
差不多七點半,我地終於去到位於香榭麗舍大道旁邊嘅 Hotel California Paris 啦!!
原本我地打算將d行李寄存響酒店先,諗住晨咁早都唔慌有可能俾到房我地.....接待我地嘅係一位好高大嘅黑人,講真第一眼望見佢我有d驚囉,不過佢原來好nice,同我地講可以幫我地做check-in,同埋即刻安排到房俾我地......Wow, good呀,可以上房去個toilet洗個面同hea一陣先嘛,呢位黑人哥哥d英文都好容易聽,同我地講解酒店嘅設施亦好詳盡,而且笑容滿面好friendly,我地對佢嘅印象都幾好.....搞掂晒check-in,我地就問係咪應該有個Paris Museum Pass send左俾我地......
所謂Museum Pass,其實係一張博物館通票,持有呢張Pass可以免費參觀巴黎市同周邊地區60多個博物館同古蹟,而且參觀次數不限,最重要係慳返好多排隊買票嘅時間,因為一d熱門嘅博物館同景點好似羅浮宮,凡爾賽宮,凱旋門等基本上好多人排隊買票,尤其係旺季,分分鐘可以排半粒鐘以上.....Museum Pass有2,4同6 days三種,如果鍾意逛博物館買呢個Pass肯定有著數,好似我地今次買呢個2 days Pass個價錢係39e,單係羅浮宮入場費已經要10e,凡爾賽宮全票要25e,再加埋凱旋門入場費9.5e,三個景點已經超過39e,仲未計其他博物館例如我至愛嘅Museum d'Orsay同必去嘅聖母院鐘樓.....Museum Pass可以響網上購買,網頁有中,英文選擇,不過on-line order就只有英文,購買後可要求佢by post俾你,當然要shipping cost啦,如果唔係亦可以到時去佢地嘅office攞,又或者叫佢地將個Pass送去你住宿嘅酒店......因為張Pass要連續使用,我地只有第一,二日同最後兩日係全日stay響巴黎,所以一開始我地就plan左去到嘅第一,二日用,但攞Pass嘅Office要10:00先open,我地原先諗住咁早機一早去到酒店放低d行李,食埋個早餐都仲可以九點前去到羅浮宮,正所謂時間就係金錢,慳得一個鐘都好,所以決定俾多10e請佢地先送個Pass去Hotel California啦~
黑人哥哥check左一陣就話無收過有Museum Pass係俾我地.....唔係掛,俾晒錢有晒email confirmation 喎,我地於是攞張野俾佢睇.....
因為諗住一去到11號一朝早就要即刻用,我仲特登將個arrival date講早一日,等佢地唔會11號先送去酒店......黑人哥哥幾好人,主動幫我地打電話去詢問,不過唔知係咪太早無人接聽囉,佢又再幫我地搵多次但當然係搵唔到啦......唉,我地第一個挫折咁快就到嫁!! 無計可施,唯有上左房放低d行李先再諗辦法啦~
不過我地鍾意搭呢部玻璃門嘅~
要用房門key card activate部lift嫁~
頭一二日我地嘅房係package包嘅,所以預左一定係standard room,之後有兩晚係自己經網上直接同酒店做booking,見有promotion我地book左間superior room,以為會比standard room豪小小,點知原來差不多,size一樣,分別只係個樓層,standard room響一樓,而superior room就高d響六樓,仲有就係六樓間房個view好d囉.....不過老爺話個lift lobby都有d唔同,佢話六樓嗰個靚d喎~
成間酒店都掛左好多畫,連走廊都係.....值得一提嘅係一樓走廊d牆壁都殘舊d嫁~
我地住響118號房~
房間都OK,如果同日本嗰d商務酒店比,直情係超大,平放兩個喼響地下pack行李都可以....
有兩個衣櫃.....不過唔同日本,無provide拖鞋......
好在我有先見之明帶定兩對呢d即棄嘅,所以唔好話我成日貪小便宜響酒店乜都貪,唔覺唔覺攞埋忽然要用就知我呢d港嬸有幾醒啦
張床都幾舒服,不過唔知係咪for西方人多,我覺得無論巴黎或倫敦,佢地d床都比較高~
房間有free wi-fi,不過速度好慢同埋成日斷線囉!
叫做有個落地長窗,不過一樓無景睇~
Washroom 幾闊落.....
當然唔係日本嗰d可以洗pat pat咁正啦~
設備都算齊全,shower gel,shampoo,lotion,風筒都有,係無牙刷同牙膏.....牙刷我地一向有帶定,因為用唔慣嗰d旅行裝,但勢估唔到牙膏無囉,去慣日本咩都齊備嘛,其實之前都聽過下話係日本先咁好會provide牙刷牙膏,所以都有帶定一枝小型牙膏,係諗住響Mont St Michel d 酒店比較山卡啦多數無provide,但無諗過連巴黎同倫敦d四星酒店都無囉~
仲有歐洲好似唔興用浴簾,個浴缸得半塊玻璃阻隔,d水灑到一地都係,最鬼憎!!
咦,歐洲都有兩粒welcome candy喎~
響房hea左陣,係時候要諗下個Museum Pass要點搞......張Pass未到手,老爺就話係咪可以改改行程將個Pass改遲d先用,本來除左第一二日,最尾嗰兩日都係連續stay響巴黎,將個行程掉轉其實無咩大問題,不過好衰唔衰,大家記唔記得我臨出發前咪仲改緊行程? 原本諗住第二日會用Pass去凡爾賽宮,但因擔心暴風雪影響個花園會close,所以臨急將第二日嘅行程同尾二嗰日掉轉,仲快快手 on-line book左個一人價for二人嘅入場package....visa card都已經碌埋所以尾二呢日無得改一定要去凡爾賽宮,咁即係話我地唔可以最尾嗰兩日先用個Museum Pass,一定要第一二日用囉.....
既然行程無得再改,咁就唯有睇下點樣可以check到個Pass嘅下落,根據頭先reception嗰位黑人哥哥講,今日係星期六,恐怕嗰間Tourisum無咁早有人辦公,即係話唔好旨意reception會幫我地繼續打電話去check,既然係咁,無謂嘥時間坐響度等,老爺話不如自己親身走去個office問啦......唉! 真係搵黎搞,早知一開始唔叫佢地送過黎酒店啦,白白浪費我10e俾左個 hotel delivery cost,不過無計啦,鬼叫係自己急咩,於是就拿拿聲攞返個confirmation出黎睇下個office嘅地址響邊先......
照睇可以搭Metro(地鐵)去,個站係 "Pyramides",我有d印象好似幾近羅浮宮喎,啱晒啦,攞完個Pass跟手就可以去埋嘞,但係初黎步到人生路不熟,出左站咩方向都唔知點搵呀?? Hehe,好在呢個世界有internet,好在我地帶左部 iPad,即刻試下上去google map search下先.....Yeah! 好易就search到嘞,睇落都唔太難搵~
搵左個location,睇埋個地鐵要搭邊條線,搞掂晒,望下窗外面個天都開始光......
再睇清楚個 office 係十點先open,而家差不多九點,一於出去香榭麗舍大道食個早餐先~~
(...待續)


text:
三個月前,《中國達人秀》製作人途經蘭桂坊即力邀 Kit北上參賽,可惜月初於十強賽止步:「比賽嘅嘢唔使咁認真,輸嘅原因有好多.」
搜尋氣
港產肥妹唱紅強國 張潔瑩:唔好再叫我減肥!
香港樂壇唔係冇人識唱歌,只係識唱都走得七七八八,唔只 G.E.M.同人妻 Kay靠強國真人騷搵到更大舞台,仲有 22歲街頭歌手 Kit張潔瑩,參加第五季《中國達人秀》一鳴驚人被封為港版 Adele,再因此登上報紙頭條成為話題人物.
大坑道勵德邨土生土長,百分百港產肥妹 Kit點解要兜大圈由強國反攻香港:「上街唱歌俾人話我死乞兒,上報紙頭條又留言話我想做偶像減肥係常識,係唔係做歌手就要來來去去都唱嗰啲歌,化嗰啲妝,係嗰啲身形呢?」
上咗頭條,多咗好多人會特登搵我 facebook,同我講聲加油.唱咗好多年歌,其實我除咗自己鍾意,一直唔知意義喺邊,到底有幾多人聽到.今次最開心,最感動係,終於有人聽到我唱歌.
我喺勵德邨出世,長大,仲係 BB時,爹哋生意失敗離家出走,留低媽咪一個人打三份工,用一個月四五千蚊人工湊大我同阿哥.屋企成日 cut水 cut電,俾收數佬鎖閘淋油……媽咪成日話,生活愈辛苦愈要識氹自己開心,唔係佢一早跳咗樓!而我嘅動力,我氹自己嘅方法就係唱歌.
十八歲中學畢業,我喺婚紗攝影公司做 sales,嗰時搵到最多錢,但係最冇時間唱歌.有好長一段日子,有錢但係冇生活,買好多嘢但係入面好空虛.直到我辭職開始同班一直玩開嘅朋友出街唱歌.
我仲記得第一次,喺銅鑼灣,唱咗三個鐘,搵到三十蚊.頭三十分鐘,有阿叔行埋嚟直情指住鬧:「你班死乞兒!」後生仔就指指點點,揞住個口但喺你耳邊講:「有咩咁叻呀?咪又係喺條街度唱?」第一個人擺低第一個十蚊,畀個手指公你嘅感覺,爽!你哋講乜都好,我哋唔係乞兒,因為我哋唔係跪喺度求你畀錢囉.
喺街頭唱,經常會收咭片,《達人秀》係咁搵到我,仲有其他娛樂公司,唱片公司,我冇動過心,因為我知道香港未必適合我.就算佢幾鍾意我把聲,遲早又係叫我減肥,遲早又係叫我改變自己!唔該唔好再叫我減肥,其實你哋係鍾意我啲乜呢?香港音樂市場真係好細,一唱英文歌,鬱啲就聽到人話我扮邊個扮邊個.其實會唔會係香港人聽歌太少,來來去去就係 1234套餐一樣,因為你淨係識 Adele,所以我唱英文歌就話我扮 Adele呢?我根本唔係要做偶像,係想唱歌啫嘛,你欣賞我歌聲我歡迎,但係你批評我嘅身形? I don't give a shit!


text:
2013年3月20日
小Duffy 暢遊迪欣湖 - 迎接春季來臨!
之前先後帶過兩隻 大Duffy 熊仔入去樂園玩,亦幫佢地影咗好多相,今次終於輪到 小Duffy 啦!嗰次去買 復活節Duffy,特別帶埋 小Duffy 見佢嘅新細佬;而入園前,我地就去咗 迪欣湖 行咗陣!
唔記得有冇講過,其實響 香港迪士尼樂園渡假區 開幕七年幾以黎,我都冇去過 迪欣湖活動中心... 咁點解今次突然會去呢?因為呢排我由學校出發入去樂園,會選擇搭巴士,並且會途經 迪欣湖!
搭過幾次巴士,我都有諗過落車行下,但係我又驚 迪欣湖 真係冇咩睇,所以制止咗自己.最後,我趁住嗰次有 小Duffy 陪伴住我,終於首次踏入 迪欣湖活動中心!
作為 迪士尼樂園渡假區 嘅一部份,呢到嘅佈置當然都非常精緻!主色用咗純白色,感覺好清新!
雖然周圍的確係整得幾靚,不過正如我原先咁諗,呢到真係冇咩好做... 只係得個沿住湖畔行... 我圍住個湖行一圈,竟然行咗我一個半鐘!幸運地,沿途都有好多花草樹木,散下步都幾舒暢.
平時都只係同 Duffy 佢地都響園內各個主題區影相,今次終於有啲新意啦!又係時候影返輯相!即刻以湖中嘅巨型水柱作為背景,幫 小Duffy 影張靚相先!話哂呢個都係地標黎嘛!
湖嘅中心唔係剩係得巨型水柱架,再行過少少,發現有一個小島,種滿綠悠悠嘅樹木.
湖畔有啲小亭,可以坐響入面,享受一下陣陣涼風;而小亭入面嘅裝潢都設計得好靚架!
咦!小Duffy 響到睇緊啲咩呢?原來響到睇緊湖水流動,估唔到啲湖水都幾清澈喎!
迪欣湖 除咗湖水之外,最多嘅就係植物!有高高嘅樹木,幼細嘅竹子,幼嫩嘅綠葉... 林林種種!
小Duffy 有特別發現!佢要話俾大家聽,佢響燈柱上面搵到一個 隱型米奇!你睇唔睇到呢?
呢到都有好多有趣嘅園藝設置,包括一個小瀑布,水流響石堆中流出,慢慢流入湖裡面.
平時坐 迪士尼線 嘅時候,都可以見到 迪欣湖 嘅巨型水柱,今次我地就響到見返 迪士尼線 列車.
另一樣我好鍾意嘅,就係呢片大草地!之後又幫 小Duffy 搵到個靚景影相!全部都充滿春天氣息!
我地臨走之前,小Duffy 見到旁邊有一個小型遊樂場,忍唔係玩咗一陣鞦韆呢!
好啦!係時候入樂園搵新細佬啦!行返樂園嗰邊嘅途中,經過好多之前未去過嘅地方...
響 香港迪士尼渡假區 入面,行到去邊一個地方都係咁靚!遲啲得閒嘅時候要再發掘一下!今次漫步於 迪欣湖,冇咩人,幾寧靜,比我預期中好... 等我搵一日再去過,試下坐腳踏船先!
於 23:28
標籤: 奇妙感覺, Duffy迪士尼小熊
訂閱: 張貼留言 (Atom)


text:
今日終於嚟見識一吓呢個3D館!傳聞入場費只係$20(後尾先知原來係小朋友價)
而且上次去完山頂個3D館之後都覺得幾好玩,所以今次嚟MegaBox玩多次
我哋一口氣上咗幾條電梯就嚟到九樓
喺門口已經見到有幾架掘泥車
原來都係呢個恐龍館嘅遊戲之一
唔好理咁多,見到好少人排隊即刻排咗先
然後我再去門口買飛
買飛可以買成人或小童,就咁入場星期一至五(大人都係$40,小朋友就$20)
星期六及日(大人$60,小朋友$20)
但係如果你想買Package嘅話就有埋Coins可以玩場內遊戲
$100 (成人+小童+5 Coins) 如果就咁買Coins就十蚊個(買10送1)
我買咗兩個套票所以有10個代幣
因為芊芊未識玩個掘泥車,所以只係俾哥哥玩,但係已經用咗4個代幣lu
好在芊芊冇扭計話我又要玩...佢似乎對掘泥車一D都冇興趣
主要嘅任務係要掘出恐龍骨同恐龍蛋
不過小朋友都係掘吓掘吓玩沙Only
入到去場館都唔算太多人
我哋即刻埋位開始影相
不過呢度嘅場景都比較多全崩位
而且燈光好差,大家都睇到地下好明顯同牆上嘅光暗唔同
最完美嘅3D場景係燈光都可以做到牆同地下連成一線
只要燈光打得唔好,牆腳線太分明影出嚟就唔會靚唔夠似
咁多個場景我覺得呢個算係唔錯
影落去都幾似真係坐咗喺架車度!
到呢隻龍兩個都希望可以坐上去
所以輪流坐上去都影番一張
呢條尾其實都爛咗少少
D人真係好冇公德...
估唔到佢哋都唔駛點講就自己識得埋位
而且仲扮得好似,手放嘅位置都好準!
另一邊都放咗兩隻蛋
佢哋又走咗入去影多次
呢張好似當日喺山頂廣場個3D館影嗰張
不過呢度冇咗條繩(原來Day1係有條繩縛咗係隻恐龍角度)
呢張又係好啱位,你哋兩個真係好叻!
芊芊呢張你做咩突然冇哂表情
原來佢俾周公急Call開始好眼瞓
呢個位置有一個職員姐姐專幫大家影相
影完之後可以拎番張飛去櫃位買番
但係都歡迎大家俾部機佢幫你影
其實場景唔算好多,數埋都係10個多D
之後身上仲有6個代幣,2個俾咗芊芊去跳充氣床
4個就俾哥哥去玩恐龍電動車
電動車都比較多人玩,都差唔多等咗20分鐘
喺上去電動車之前同放喺附近嘅恐龍影吓相先
電動車每一節係玩4-5分鐘,都係工作人員人肉計時
其實個場真係做得好求其,個轉彎位好窄!
側邊只係用D地盤用嘅網隔開排隊嘅人
有幾個圈有小朋友撞牆,就一架一架喺後面撞埋過
因為小朋友又唔識得熄咗架車先,所以一路撞上去差D就撞去排隊嘅朋友度,其實真係幾危險
最後玩完電動車之後我哋就出番去搵媽咪同芊芊
沿途見到冇人玩我哋又上去影番幾張相
跟住又去IKEA度食番個下午茶先!
玩完之後好肚餓呀!撞啱樓下有IKEA就去IKEA餐廳睇吓今期有咩平嘢食先!
Photo by CANON 5D Mark III, Len | EF 24-70mm f/2.8L USM
呀劍評語: 講3D館佢唔係最靚唔算最特別,但係至在夠平,簡單嚟講佢係一個大集會嘅3D館,驚你剩係玩3D唔過癮,仲要加埋其他用代幣玩嘅遊戲,由3D場景到其他配套遊戲質素都好差,所以平價先係佢主打賣點(但係佢已經由起初大小同價$20變到依家貴咗幾倍,但仍然平過其他!都算係咁)對於一般家庭放假嚟玩吓行街都係唔錯嘅選擇.但係我個人比較喜歡專業少少嘅3D館
註:最重要係佢官網吹到自己有好多樣設施,其實全部都係冰山一角仔,特別係兒童攀石牆,其實只係其中一個場景側邊有4粒嘢就叫做攀石牆,唔係啦卦!
3D魔幻館 簡介
3D魔幻館座落於九龍灣MegaBox 9樓,佔地逾7000多呎,是香港咱間以不同動漫卡通及電影背景為主題的3D體驗館,除了各個3D場景,館內更劃分了五個不同區域,分別加入五種以恐龍為主題的遊戲,包括兒童探索區,恐龍化石區,充氣樂園,恐龍電動車及兒童攀石牆
開放時間
10月17日-12月15日
星期一至日:上午10時至晚上10時
九龍灣宏照道 38 號 MegaBox 9/F - 3D 魔幻館
費用
星期一至星期五
成人 $40 小童 $20 優惠套票 $100 包括1張成人票,1張小童票及8個遊戲代幣 (
星期六,星期日及公眾假期
成人 $60 小童 $20 優惠套票 $100 包括1張成人票,1張小童票及6個遊戲代幣
交通
九龍灣港鐵站A出口轉乘MegaBox穿梭巴士
網址
http://3dhk.com.hk/
電話
2458 6032


text:
就住最近熱門既時事話題,一番到公司聽到同事議論紛紛,民意一面倒,聽唔出大家既真心假意,究竟係實在認同定係為左奉承而附和?相信係後者居多,職場上,眾人既意見就係你既意見.
即使係工作上既小事,大家對於出現唔同做法時一般都會有微言,更何況係關乎整個社會既大事?問題在於提出討論既係邊個.聽到有位同事分別對上司同埋自己同事表達意見既唔同版本,「Jade,個interview齊人未?開始左未?唉,明明今日早左出門口,一去到旺角又塞左好耐車先返到黎,離晒譜架,阻住晒啲路,佢地得閒姐,唔好搞到其他人啦!你話係咪?」,Jade即時對答如流,好似一早準備好答案,「早晨經理,個interview未開始唔洗急,我身同感受啊,而家好多巴士改晒路好唔方便,日日都要專登搭多程車先番到黎,車費俾多左都算啦,呢班後生仔未出黎做過野,完全唔了解生活唔簡單既道理,而家可以唔洗返學,又有得訓馬路,可能仲覺得好得意好好玩.」經理一邊聽一邊執拾文件,聽完滿意地點點頭,然後急急腳落樓下in人.
Jade岩岩坐番低係自己位,有兩個佢相熟既文員朋友拎住份免費報紙係門口入緊黎office,大大聲講:「你睇下,今日頭條又係講班學生啊,政治既野我就唔係好識啦,不過佢地咁細個就出黎爭取民主,睇下啲圖,陰鬼公,無啖好食,又要訓街,都咁堅持,呢種勇氣我地就無啦!」,Jade語氣突然一變,「講真啊,有時見到新聞都幾心痛,雖然無親身係現場睇下咩情況,但網上咁多片睇到,有啲學生哥冒住會被推撞受傷既危險去支持,仲有啲老人家主動整啖熱飯俾佢地落肚,我地又做過啲咩呢……」Jade嘆左一口氣,欲言又止,佢發覺自己已經唔小心講多左,四周觀望有幾多同事聽到佢呢番說話,計算住會唔會俾人用黎做茶餘話題.
大家都明白,認真就輸了,係工作間唔應該透露太多政治立場.你在明,但你永遠唔知有幾多人在暗窺視你,無謂中計.講政治良心,唔一定要刻意顯露俾其他人知道,係職場上好難搵到真既正同伴暢所欲言,咁就不如先隱藏起黎.
如果老闆或者上司問起你,雖然你個心好想去說服佢地,不過諗多一秒,會唔會因為一番既獨白而影響你多年黎一直扮演既形象?佢地既接受程度你有信心準確估計得到嗎?係呢個時候,先令佢地講出想法,再為佢地粉飾一下,帶過就算,千萬唔好令政治事件成為你地之間重要既話題,否則只會逼你表態.
如果有你明知係偽善既同事尊登問你睇法,不妨做個中立角色,等佢地捉摸唔到你本人真正偏向.工作上無必要講政治良心,反正大家只係受薪既夥伴關係,我點解要咁老實拎個良心出黎俾你去批判呢?


text:
2015年6月16日 星期二
雲腿浸勝瓜
36 則留言:
EE, 夏天食瓜類至正呀回覆刪除回覆
瓜類整湯都幾好嘅刪除
呢個好味呀!!回覆刪除
勝瓜好甜喎, 但我屋企人唔食, 所以我冇買囉!回覆刪除回覆
其實我屋企人都唔係太鍾意食架, 唯有盡量想辦法煮得好味啲囉刪除
勝瓜好味,成個餸好清爽回覆刪除回覆
勝瓜用湯浸都幾好架刪除
我地以前在香港都係,天氣熱,老DAD要食D濕濕地餸.回覆刪除回覆
我都係鍾意食啲濕濕地餸嘅架刪除
呢個餸咸咸香香,好惹味呀!回覆刪除回覆
用火腿都幾好味刪除
濕濕地容易食呀!回覆刪除回覆
夏天冇乜胃口,濕濕地比較好啲刪除
落了火腿一定超惹味呢回覆刪除
有冇用來做湯飯呀?回覆
我冇做湯飯,不過用湯撈飯姐刪除
連續幾日都有大戲睇 , 好好節目啊 !回覆刪除
天氣熱濕濕地易入口 , 好味 .回覆
所以搞到好似好忙咁呀!刪除
係呀!濕濕地易入口
夏天妙品.用勝瓜煮一個有湯汁的餸來送飯一流.回覆刪除回覆
係呀!濕濕地易入口刪除
好耐冇食勝瓜 ^^回覆刪除回覆
姓關做湯同埋炒都好食刪除
啱這個氣候食.回覆刪除回覆
天氣咁熱有啲湯幾好架刪除
簡而清的美餚佳食,口水向內流啊!回覆刪除
哈哈…即係㖔晒口水呀.回覆
哈哈,有冇咁誇張啊刪除
夏天真係最啱食瓜類呢回覆刪除回覆
呢隻有機勝瓜都幾好食刪除
雲腿配搭回覆刪除
很有風味回覆
我都係家中有乜煮乜刪除
勝瓜炒和煮湯都唔錯!回覆刪除回覆
係呀,不過阿仔唔係太喜歡食.刪除
唔知點解勝瓜我從來唔食回覆刪除回覆
我阿仔唔係太喜歡食.刪除
有風都仲好~如果冇風~喺戲棚真係好辛苦~!回覆刪除回覆
可能我唔係太怕熱啦刪除


text:
呢份係我今年收到既第一份生日禮物,踏入八月冇耐已經寄到我手.
好靚既手作卡,係當時既準媽媽桃子送俾我架!佢驚生咗阿B之後會唔得閒,所以八月一到就托差叔叔寄俾我啦.仲有一枝潤手霜添.最近秋風起啦,睇怕都要為雙手預備一下啦.
未幾,Fiona又寄來了她的心意:
咩黎?
係自鈎萬子夾容器及彩色雙腳釘,仲有一塊橡皮添!
呢兩個月,我多咗好多塊絕版橡皮....好多謝大家同我分享,令我存貨充足!
呢本食譜書,我早就係圖書館借過返黎,真係有料到既,實在有收藏價值,所以我屈Bibi用佢果張獎學金書券買俾我.
阿草寄黎既奸笑熊仔,佢話順便賀埋Bibi中學畢業.
同事知我鍾意試新野,
送我呢盒火腿芝士味百力滋,真識做.
多謝兩位好朋友,精心安排溫馨生日飯,仲有手作藍莓乳酪蛋糕添!
呢d閃星星,真係令到個蛋糕生色不少.
餐廳的侍應好好人,細心取出結他形打火機,為我點上蠟燭.
許個願就可以切蛋糕lu!
嘩!真好味,我會好好記住呢種味覺回憶既.
多謝你啊,Ann!
P.S. 我地果晚既飯局設在屯門既"匠",佢地不單幫忙收埋同雪住個蛋糕,仲提供食具等你地慢慢食,如果人少少,大家都可以考慮下黎呢度食.仲有:佢地既湯底好夠滾熱辣,呢d係我食湯麵既終極要求黎,如果你地都鍾意d野夠熱既,就啱晒啦!


text:
唔知大家有冇留意
近排HSBC card holder去商場買書有折呀
我唔記得係7折定8折喇
總之有得平啦
好似去到6月9號就完喇
就係因為有得平
我呢個書怪咪又走去望吓
睇吓有咩抵買囉
咁我呢排好努力咁煮飯吖嘛
又唔想成日都淨係整中菜咁悶
都喺時候買d西餐既cook book
學吓點整多d野啦
係咁易打個轉又執到幾本cook book
返屋企即睇
仲好快咁決定埋試整乜野添
星期日即整埋
今次整咗焗春雞
本cook book其實係教人燒春雞既
for bbq用吖嘛
但屋企整又邊有得燒
所以咪試吓焗囉
同埋我都改咗少少個recipe先整呀
焗完出黎香噴噴
雞肉滑嘟嘟一d都唔鞋
配埋自家製醬汁點黎食
酸酸地好好味呀~~
材料:
春雞 2隻
檸檬 2個
百里香 數條
羅勒葉 十數片
黑胡椒 少許
原味乳酪 半杯
海盬 1湯匙
做法:
1. 春雞洗淨抹備用
2. 檸檬洗淨,皮磨成茸,另果肉榨汁
3. 於春雞內內外外塗上海鹽及檸檬汁 (1.5個檸檬份量)
4. 檸檬茸及香草塞進春雞內醃最少半小時
5. 預熱焗爐200度
6. 春雞放於焗盤上並灑上黑胡椒
7. 入爐每邊焗12-15分鐘即成
8. 另餘下之檸檬汁,以一比一份量加入原味乳酪,加少許香草及黑胡椒攪勻便成醬汁
小貼士:
1. 如果想雞皮脆口,可入爐前薄薄塗一層油
2. 焗既時間視乎雞既大細,我今次隻春雞較大,所以每邊焗咗16分鐘
3. 唔用新鮮香草可改用乾既雜香草,但用新鮮既真係香好多架


text:
返黎香港前, 除佐要幫人買野走水貨之外, 當然唔少得要買一大堆手信返黎.
說實在, 我係好討厭好討厭買手信呢個動作. 我覺得手信其實係製造浪費既一個行為, 講真, 送比人既手信其實都係一D唔實用既野(所以我通常都買D食得既野), 而且又唔知對方鍾唔鍾意, 可能對方收到之後都係收埋係櫃筒底就算. 雖然話係一番心意啫, 但我覺得真係好浪費地球資源囉.
其次就係成日要諗要買比D咩野人, 要計住有無買漏, 又要諗到底買咩野好... 買完又一抽二lung咁繼續行程, 拎住一袋二袋又重又阻碇, 好麻煩. 我去旅行到底係想輕鬆享樂定係為佐好似欠債咁要買咁多手信架??
討厭買手信既第三個原因係, 自己既野其實都已經塞爆喼啦, 仲要放埋一大堆手信入去, 點搞呀??
而今次返香港, 我自己更搞到無錢開飯都要買手信, 因為我之前醒唔起返黎香港前要用好多錢買野, 叫流沙包幫我帶晒D円返香港(円高麻, 返香港兌番港紙). 如果唔買手信的話又會比人唱啦, 所以就算自己唔食都要用D錢黎買手信, 唉... (係可以碌卡既, 但我專登叫流沙包拎晒D錢返香港係因為円高麻; 我而家搵錢係搵日本円, 如果碌卡既話, 銀行計番個咁高既rate, 我到時找港紙數, 好唔抵架麻)
今次返去, 淨係買手信都應該駛佐我起碼30,000円, 唉...


text:
其實...我兩星期前已經足四個月㗎啦,不過因為去完健康院,發現我兩個月以來都無乜點重過,直情嚴重到跌出生長線要轉介兒科,媽媽唔開心咗足足一個星期,再日以繼夜夜以繼日咁餵我飲奶,搞到個人勁攰就遲咗畀我出場囉...
自從我兩個幾月開始肯埋身食奶,我半埋身半餵樽到三個月之後,媽媽就索性唔泵奶畀我全埋身(艾菲:泵足兩個幾月後真係會對個泵產生恐懼症>.<),只係佢要出街先泵定160-200ml畀我(視乎泵到幾多就畀幾多),起初都可以照舊每日食五餐夜晚一覺瞓天光,不過自從我足100日後就晚晚要食多餐,成日搞到凌晨兩點幾三點食埋宵夜先肯瞓(艾菲:唔夠飽嘅徵兆?).
媽媽話相對哥哥來講,我係屬於瞓得唔好同少,夜晚已經搞到凌晨兩三點先肯瞓,但有時朝早六七點就醒,然後到日頭又會唔願瞓晏覺,人哋話母乳寶寶特別好哄睡,我都會啜媽媽啜到瞓著,但一放我落床就會爆喊醒晒唔再瞓,反而出街嗰日就會瞓得多D,而且我唔係好肯啜奶咀,所以就令哄睡呢一樣嘢變得難上加難.
唔知關唔關轉咗全埋身食嘅事,我呢個月變得勁黐身,基本上除咗食飽奶一個鐘內心情大靚肯同人玩吓,其他時間都一定要媽媽抱實先安樂,佢一行開或交我畀人抱我就會扁咀繼而喪喊唔停,就連米高同湊開小朋友嘅婆婆都話搞我唔掂大叫頭痛.
但除咗黐媽之外,我依然係個開心寶寶來,媽媽話我貪玩又多咀,心情好時會好似哥哥當年咁,不停撩人講嘢,而今個月最大嘅進步係終於識笑到咔咔聲(上個月只係笑到一聲尖叫),同埋望見媽媽食嘢會有吞口水嘅反應.
活動能力喺呢個月又加強咗, 可能個人太輕盈所以已經成功轉到身,當然仲係時得時唔得啦,不過媽媽宜家放我喺high chair會扣返安全帶以策安全,勁鐘意食自己隻手,由初時食單邊拳頭,到一次過食兩邊拳頭,再進化到宜家食孖指,最經典一次係扭眼瞓時識得自己喺個口到拎返個奶咀出來,再塞隻手入口食到嗒嗒聲.
而且我已經唔甘於成日瞓喺到,媽媽間中會放我落去張bumbo chair到坐陣,通常坐到十分鐘唔嘈,仲識得追住D會郁嘅嘢來自娛,上次去健康院時姑娘同醫生同我做完檢查都話我條頸同腰夠力,來緊可以開始學坐耐D,出街亦可以轉向前面揹,等我望多D嘢.
呢個月開始無乜人話我似媽媽啦,大家都轉返軚話我似哥哥,不過媽媽又無意中搵到張神緒同佢細個差唔多嘅相來做拼圖喎,大家今次又點睇呀,哈哈...
~~~~~~~~~~~~~~~~~~~~~~~~~~~~~~~~~~~
跌出生長線之媽媽有話兒:
自從轉咗全埋身之後,BB豆豬明顯無之前咁長肉,艾菲都知佢係比之前用樽時食少咗,但見佢濕片夠晒(佢係超痾得),就一直無為意有問題,直至前一個星期去健康院磅重,發現佢兩個月只係重得兩安士,體重跌出生長線,連帶身長同頭圍都直線下降到勉強掂到3,艾菲簡直係晴天pig pig勁想喊,即時好內疚同自責,覺得係自己堅持埋身餵人奶害咗個女,好彩有米高撐住不停話唔覺得BB豆豬健康有問題,兼力勸艾菲唔好放棄人奶.
為咗呢件事艾菲分別同健康院姑娘,醫生,同聯合醫院兒科姑娘傾過,佢哋都無話叫艾菲補奶粉,仲提醒艾菲母乳係最吸收最適合BB豆豬嘅食物,不過健康院姑娘就建議艾菲由宜家五至六餐增加到餵八餐,聯合姑娘就提艾菲要食返多D嘢特別係澱粉質食物,等D奶有多D營養來谷返肥BB豆豬,然後綜合晒大家意見後,艾菲呢個幾星期就係不停食食食同餵餵餵,每日餵七至八餐奶,即平均兩個幾三個鐘就要餵一餐,堅係餵到天昏地暗.
雖然呢個追磅過程係辛苦到暈,艾菲直情feel到自己有變人乾嘅跡象,不過眼見BB豆豬喺短短個幾星期就重咗0.7磅(我哋為咗BB豆豬仲專登買咗個磅返屋企mon住佢嘅體重),個人望落明顯漲咗D,最重要係個人變得無之前咁忟憎,就連瞓著覺都識偷笑,艾菲就覺得犧牲吓休息時間同個肚腩都係值嘅,當然如果佢可以再瞓返好D同追返足磅就更好啦﹗


text:
2015年7月15日 星期三
Blog Blog BB Gathering @ 上水匯Play House
多謝Play House邀請同安排,令我哋一眾Blog Blog BB又可以聚一聚,喺上星期六一齊去上水匯Play House瘋狂咁玩咗一日,雖然事後我哋一家都攰到散咗,但呢個下午堅係玩得好開心呀﹗
上水匯呢間Play House,地方雖然唔係好大,個場一眼已經望得晒,不過勝在麻雀雖小五臟俱全,D職員亦好nice同會幫手維持秩序,而呢條放正門口嘅彩虹滑梯更加係全場嘅精粹所在,除咗夠eye catching仲夠晒刺激好玩,連艾菲都忍唔住玩咗三四次,至於燒腩仔就梗係無執輸喪玩啦,前前後後都唔知止唔止玩咗廿次﹗
另一條短D嘅波波池滑梯,對燒腩仔來講都係同樣吸引,又係無限loop咁玩﹗
至於車迷至愛嘅豬仔車都有好多款任你揀,燒腩仔幾乎全部試過晒,但至like都係架電單車,到夜晚陪佢瞓時都仲提住自己揸咗電單車.
玩玩吓車終於畀佢發現有個長頸鹿充氣彈床,即刻九秒九咁爬上去跳,就算後來有D大哥哥大姐姐過來跳到佢起唔到身都唔捨得走...
喺彩虹滑梯嘅後面仲有燒腩仔呢期好鐘意嘅大lego任砌.
今次好彩有米高一齊來幫手睇仔,燒腩仔又喺迷宮入面玩得勁投入完全唔需要艾菲陪,所以艾菲終於可以好輕鬆同好放心咁周圍同大家傾吓媽媽經,仲可以嘗試用相機捕獲唔同Blog Blog BB添,嘻...
首先捕獲嘅有好乖好斯文嘅tarebaby.
之後有幾時都咁開心咁浮誇嘅大爺.
仲有笑得好燦爛嘅妹豬姊妹花.
淡淡定定嘅BBB.
陽光男孩晉晉.
同埋幾時都咁cute咁靚女嘅妹妹豬同木木.
而燒腩仔宜家都真係大個仔啦,會識得要同其他小朋友一齊玩,先係同小寶一齊合作玩搖搖馬,成功引到肚B加入,造就呢個「男女男」嘅畫面:P.
再叫佢同妹豬一齊影相都好畀面咁無托手踭,係個樣衰D好似好難為佢咁囉>.<.
仲識得去撩女仔,可惜慘被妹妹豬請食檸檬,o...
好彩佢有屢敗屢試嘅精神,當佢喺波波池外再次偶遇妹妹豬時,即刻把握機會再努力過.
燒腩仔:Hello﹗靚女! 我叫燒腩仔呀﹗
燒腩仔:嘻...你睇吓我D手指,識屈埋好勁㗎﹗
最終佢嘅努力係無白廢嘅﹗妹妹豬係有回頭一笑㗎﹗YEAH!
等齊人我哋就入party房食吓嘢叉吓電啦,成班小朋友圍住枱坐等食嘢,感覺好似返學上堂等食茶點咁,好可愛呀﹗
食完嘢就梗係要影返張大合照留念啦,對比返上年大家都真係大個咗好多,個個都好乖咁坐定定,好容易就影到,Good﹗
食飽影埋大合照,呢個燒腩仔其實已經無乜電,但都急不及待要衝返出去繼續玩,而好估你唔到咁,佢居然喺小檬大爺同小B嘅影響下,衝破一直唔敢玩真彈床嘅心理障礙,仲同大家一齊玩到癲晒,大爺爸喺側邊「呯﹗呯﹗呯﹗」三聲,呢三個小朋友就一齊瞓晒喺到啦(燒腩仔到走咗之後仲不停提住大爺爸同猛話畀人呯就要瞓低呀﹗)﹗kakaka...
最終我哋玩埋彈床就走啦,好彩燒腩仔都好合作無扭計,臨走前仲肯逐個EE同小朋友去講bye bye(心情好先肯咁做咋,平時真係睬艾菲都傻﹗),喺到玩足三個幾鐘真係乜電都放晒,走咗之後佢硬撐到車站,上車坐定後唔使五分鐘已經瞓著啦﹗
上水匯Play House
地址:香港新界上水龍琛路48號上水匯七樓701號鋪
電話:(852) 2151 9881 / 2967 5633
營業時時間:上午10時至晚上9時
網址: http://www.playhouse.com.hk/sheungshui/chinese/
訂閱: 張貼留言 (Atom)


text:
囝囝好鐘意食宜家買的蔬菜薯餅,但我們住喺市區要去宜家真
係非常不方便,最好的方法都係自己學會做就隨時都可以有得
食啦!
今日做的日本小點心除了外表非常可愛之外仲好美味添,真係
有啲唔捨得把它食掉!
鳳眼果當造我當然唔會錯過啦,用嚟炆雞大家就食得多但用嚟
炆水鴨又試過未?水鴨除咗可以煲湯之外仲可以炆架喎!
白饅頭就整得多但南瓜饅頭都係第一次整,真估唔到只係加咗
少少南瓜泥就能令到饅頭如此柔軟,我仲好鍾意佢自然柔和的
顏色.
而家整麵包都好鍾意用呢個冷藏種,因為做出來的麵包軟熟又
有彈性,再加埋用特級高筋麵粉嚟整,真係好食到冇得頂!
第一次接触大阪燒係喺韓式燒烤店,連平時唔食菜嘅仔仔都話
好食,即刻去搜集有關資料,經過多番嘗試終於都整到有啲似模
似樣,亞仔食過話以後整多啲俾佢食喎!
今日用整紅豆包剩低的紅豆餡嚟整燒餅,話咁快就整好但又話
咁快KO晒!
用咗昨日做的紅豆餡嚟整呢個紅豆包,夏天做這些中式包發酵
一陣就得,真係快靚正!
做過唔少豆沙餡,紅豆餡直至遇到呢個才發現以前做的都無法
和它比,真係非常好食,因為冇油所以仲好健康添,而且用途好廣
泛,可以用嚟做麵包,中式包,糯米糍,燒餅等等…
天氣咁涷最好就係炆牛腩啦,今日好早就去街市買咗塊崩沙腩,
崩沙腩即係牛的橫隔膜,筋膜連住少少肉肥瘦啱啱好,入口軟滑
有膠質,一個字“正”!
不需用麵種都可以做到鬆軟馬拉糕,用低溫發酵來做馬拉糕的
靈感係來自低溫發酵麵包,喜歡馬拉糕嘅朋友一定要試,真係好
好食架!
好耐冇整過麵條啦,部壓麵機都差啲發毛咁滯,皆因一個“懶”字
囉.自家做嘅麵條非常爽滑及充滿蛋香,食過之後一定唔會再
想買出邊的麵,而且自家製沒有防腐劑,添加劑食得健康又放
心!
秋天係栗子當造季節,我最喜歡食呢隻桂林錐,今日用烤的方法,
原來係非常好食架,仲好易整添!
如果屋企有長輩生日,如果你又會整壽桃包咁幾好呢!壽桃包唔
算難整但係我覺得彈上顏色嗰Part有啲技巧囉,我都彈到幾“呢
hea”吓,好彩都唔係太失禮係咪呀各位?
最近7仔有“多啦A夢”公仔換,亞仔見到又大唔透咁話 : 媽咪,我
想換呀!同埋想食豆沙包!


text:
安睡了一晚, 望出窗外, 天氣好似比之前更差
第二次租平d既日產, 5500yen一日, 係利尻預訂租車好似幾複雜, 一般網上未必租到 <--- 其實只係一直無諗過租車, 點解我地可以walk-in呢, 因為渡輪停航左兩日, 好多租車預訂都取消, 變左我地一入去就租到車
一分錢一分貨, 架車好舊下, 行左8萬幾公里, 呢度租車有個特點, 係唔洗入油嫁, 因為島太細, 行一圈都係幾十公里
是日決定深度遊, 平時唔入既博物館都要入去, 唔係點hea到3個鐘, 好彩入場費只係200yen
第一個去利尻島鄉土資料館
我地研究左好耐呢隻海獅係咪標本
島民都係以捕魚為主
呢d咁似撈泥揪
模型都好值得欣賞
在我黎講, 最有興趣係關於樺太犬既介紹, 原來南極大陸真係做足資料搜集, 唔記得影, 有出征南極既狗狗名單, 真係有力奇嫁....... 同埋利尻島派出5隻狗, 對南極考察非常有貢獻
諗起都心酸, 狗狗為左人類牺牲, 但人類只係顧自己而放棄佢地
海膽係咁樣吸上黎, mud唔係由海女潛入去捉嫁咩?? 呢排睇"海
女"又上脳了
昆布就係咁樣撈出黎, 如果唔係打風, 應該可以睇漁民撈昆布
資料館仲有個花園, 介紹利尻特有既植物, 有少少陽光呢
不過車開左一陣又狂風暴雨, 呢一刻唔知可唔可以飛返札幌
重臨龜一食堂, 職員都認得我地, 仲同我地講"昨天多謝了"
其實留島都唔係咁差呀!!
今次唔食海膽, 食燒物
係度買昆布仲有雪糕COUPON送
咖哩飯うまいい
利尻龜一非常有名, 係Trip Advisor推介
NHK都有介紹
醫完肚參觀第二間博物館利尻町立博物館
呢度多一隻海獅喎
仲有兔仔標本
利尻周圍都貼上呢套電影既宣傳海報, 外景場地利尻島, 不過利尻唔似有戲院喎
道北魚類標本, D人成日話日本核爆後出左好多怪魚, 其實會唔會係呢D怪魚一向都有呢?? 呢度有D魚超古怪啊
門口漁船既大型模型
沿路經過前一日去過既地方, 橫風橫雨絕對唔敢落車, D浪大到呢......
以為去左Surfers Paradise, 好擔心要繼續滯留, 已經打定輸數
老公點名要去沓形岬
我都好想企上去影相, 可惜風太大, 恐怕會被吹走
呢度有足湯但關了
8月12日往稚內礼文既渡輪全部欠航, 唔通坐飛機先走到??
最後行藥店, 都幾大喎, 仲有翔哥哥代言既ESSENTIAL洗髮水, DM任攞


text:
今次我好想同大家分享,我將會一年內同德國品牌Fissler合作
我會用Fissler既產品去寫食譜
例如…高速煲,鍋具等等
當然我唔係一個推銷員,我寫既食譜係即使唔用Fissler都會用得著
不過…例如我用高速煲炆野用15分鐘,咁我會寫明高速煲15分鐘,明火...4個鐘
同埋我會用個Fissler鑊煎野,咁可能會多張相
但食譜都一視同仁
講真…我有呢個大品牌支持我好開心,但你地睇我blog既人同樣重要
所以放心!我依然係我,並無轉為推銷員
首先我
揀有隻高速煲,一隻鑊同一把刀,雖然佢地任我揀,但我先拎最多用途既先
一兩個月後再揀其他
高速煲又名高壓煲,我一直都怕,因為以前好似講到好危險咁
但今次見到姐姐用,又好好,原來有祕缺既
同埋Fissler係第一個出高壓煲既品牌
原來高壓煲可以三合一,同一時間底層滾湯,中層蒸飯,面層蒸野
我以後唔使再怕按飯煲掣
最底層滾湯
中層蒸飯
面層排骨
完成
Done~
我會多嘗試整乜乜物物,煲湯,滾湯,三合一,炆牛腩,炆牛筋,炆豬軟骨
食譜任你拎!哈哈
另外揀一隻鑊
你睇塊扒無加油
睇
睇下
你睇下
無油既
你放塊扒落去唔好郁,我係話塊肉類唔好郁
你可以週圍郁
當一邊表面ok,就可以煎另一邊
個鑊唔黏既,你見有少少跡,只要用水浸一浸就會起架喇
仲有無水烚菜法
點解放冰上鑊蓋面,遲d話你知
唔用水烚菜都唔會黃架!咁唔用水烚,d菜營養就唔會一江春水向東流啦啦啦
我企晌counter睇姐姐做示範,15分鐘就三菜一湯啦啦啦
同場加映,我無拎到既碎菜機
機仔細細可以碎菜
有媽媽既BB適用,正確係有BB要食粥仔既媽媽適用,又輕身又方便碎菜啦
好!聽日我晌屋企玩煲,我要炆豬軟骨!哼


text:
劉秀成的故事
經歷早幾年德育及國民教育科(國教)風波及去年佔領行動後,剛發生嘅港大學生會佔領校委會會議及禁錮校委事件,再喚起各界關注青年問題,但係咪再強推國教或辦兩地交流團就可以解決問題呢?藝育菁英主席方黃吉雯最近就搞咗個以「家」為主題嘅青少年繪畫比賽,作為成員嘅立法會前議員劉秀成(Patrick)就認為,繪畫有助青年人認識香港及增加歸屬感,好過強推國教喎.
除了教小朋友速寫,劉秀成仲重返香港大學教書,佢話自己七十歲了,教書可以常常和年輕人一起,覺得自己都年輕啲,開心啲.
唔使成日留喺香港開會,劉秀成早前去咗內地安徽參觀,見到當地發展咁迅速,內心都有啲驚訝同羨慕.
咁大件事都唔記得,劉秀成記性好差喎.
一場來到,大家都緬懷戲院嘅昔日境況,原來劉秀成都喺度睇過戲,惹來睇三級片疑雲.
劉秀成表示,由於使用特權法,可以要求政府交出文件,相關人士要到立法會作證,可以更清楚了解當年情況,所以原則上支持.
通常唔能夠全職做立法會工作嘅多數都係功能組別議員,同樣係功能組別嘅建築,測量及都市規劃界議員劉秀成就幫口,話議員少開會都好過啲人講廢話喎.
劉秀成之所以採用呢個題材,原來係為咗祝賀香港聯合國教科文組織協會成立,而佢作為首任會長,當然要做啲嘢支持吓啦!.
就好似呢一年內,財委會唯一否決嘅申辦亞運撥款,財委會副主席劉秀成都話好無奈,事關連佢一向咁支持運動嘅議員,冇辦法下惟有反對撥款.
齣戲由高安兄弟導演,金像影帝謝夫布烈治夥拍麥迪文演出,榮獲應屆奧斯卡十項提名,陣容咁勁,劉秀成話充滿期待,買定飛等放假時同家人齊欣賞喎.
今屆立法會餘下會期唔夠兩年,唔知劉秀成會搵乜嘢主題做二○一二年月曆呢?或者可選擇速寫新立法會大樓,事關新大樓係議員努力所得嘅成果,佢無理由唔捧自己場啩?.
卓妮問大家係咪變定期聚會,IQ博士笑騎騎話:「係呀,每月一次!」劉秀成跟住有啲尷尬咁講:「可能啦,到時AA制.
立法會建築,測量及都市規劃界議員劉秀成,喺尋日播出嘅電台節目講到自己加入立法會從政嘅經過,仲話覺得立法會舊同事陳智思好叻,好應該去選特首添.
「長命會」有時都幾難頂,不過財會副主席劉秀成(Patrick)尋日喺年結嘅記者會就有感而發話,主席劉慧卿主持會議時可以一坐幾個鐘,就連廁所都好少去,搞到佢冇乜機會做代主席,冇得發揮喎!卿姐可以做乜?咪同Patrick講聲唔好意思囉!.
○八年劉秀成做門將代表立法會出戰外國駐港總領事隊,飛身救波時撲倒在地,搞到一度昏迷兼短暫失憶.
雖然劉秀成唔肯透露花咗幾多時間嚟畫月曆,不過傳聞佢有時都鍾意喺會議時畫吓素描,五人總辭之後,開會速度快咗,睇嚟佢第日都要真正抽時間出嚟先畫到畫嘞!.
劉秀成同大舊石代表嘅業界專責起樓同賣樓,難怪佢哋會啱晒嘴形,齊齊唱好樓市啦!劉秀成笑言,金融海嘯對佢有兩大影響,一係立法會成立小組委員會調查雷曼事宜,令身為委員嘅佢工作量大增;第二係銀行變成驚弓之鳥,令佢去親銀行買投資產品,由填表到評估要花成幾個鐘頭.
點知話音一落,企喺佢旁邊嘅劉秀成唔知有心定無意,接口話自己係房委會委員,唔反對興建公屋;仲話千祈咪將自己唔鍾意嘅嘢推畀第二個區去做,擺明暗寸梁美芬.
潘潔砌詞狡辯潘潔雖然好似背書或者唱歌咁噏咗一大堆環保措施,但全部都係零散項目,缺乏整全計劃,同廣州市以環保帶動整體嘅做法有着天壤之別,睇怕特區政府今次出席交流會「取經」之後,真係要將陳明德嘅「分享」同劉秀成嘅批評好好反省.
劉秀成尋日同卿姐一齊舉行年結記者會時,大讚卿姐又勤力又公道,令佢學到好多嘢,但問及十月復會後係咪會支持卿姐連任,佢就話到時先講.


text:
呢個女, 真係愈來愈曳, 曳到失晒控
話說, 呢個農曆年, 帶埋晴晴同娘家一齊返中山過年, 今次亦都係第一次帶晴晴去旅行
第一天出發, 真係搭車又搭船, 船開航冇幾耐已經爆喊, 暈船浪, 連奶都冇乜點食, 只係食左4安就瞓著左 (咁都好o的)
到上左岸再坐9個字車, 仲差少少, 真係差少少就到步, 晴晴已經嘔返晒之前食既奶, 我同佢成身都係嘔吐物, 當日又大風又凍, 真係好擔心晴晴會唔會冷到...
一到達目的地, 就連忙幫晴晴沖返個熱水涼 (可惜水唔係太熱), 換返乾淨衫, 食埋粥就瞓晏覺, 好彩晴晴都算適應新環境, 夜晚瞓覺都算ok, 只係因為爛玩而唔肯瞓覺而發脾氣爆喊....
返到鄉下, 地方大左, 又多樓梯, 對晴晴黎講真係開心到暈, 勁鍾意行樓梯 (當然要有人手扶住佢行), 但行一層樓左右已經投降; 每次上到天台, 都會好興奮咁周圍走呀走呀, 去到人地屋企更加失控, 又爬欄杆, 仲要親吻佢地, 我唔俾, 佢就發我老脾, 跪地瞓埋地tim, 再唔係就係咁掃野落地下... 依家晴晴就算出街食飯都唔會再係乖乖地坐o係度, 點都會搵野玩呀, 咬呀, 仲要係坐得唔耐, 所以每晚出街食飯時都會搞到我頭昏腦脹
講野叻左, 講多左單字呀, 食飯要自己揸住匙巾黎食, 但返到去始終唔能夠食足兩餐飯仔同三餐奶, 好多時都會少緊一餐奶同飯, 食多左雜食
返鄉下之前去醫生度拎定看門口既藥 (傷風, 咳, 化痰等), 醫生同晴晴磅完重大約有13kg, 終於都有返少少進帳, 高大概係86cm左右
玩左8日要返香港, 回程當然又係搭車搭船, 今次, 更加係喊到收唔到聲, 仲要係咁不停扭計, 返到屋企都要俾保嬰丹佢食, 當晚就瞓得好好囉, 但之後幾晚就瞓得好差, 好易醒, 唔知發生咩野事...


text:
本來要返工都唔係咁開心, 話哂今日都係公眾假期, 只有我哋幾位要返工, 真係幾無隱既. 好在我同tracy著差唔多樣既衫, 就好似twins一樣, 而且我哋口味及性格都差唔多, 都幾正架, 咁咪...我又多個妹妹!?
我哋大家一齊食lunch, 本來想去返琴日新港中心既food court, 但natalie唔制, 都係邊行邊搵, 最後去左一間日本餐廳食飯, 因果間餐廳話有七折優惠
今次食飯既地方係一間叫做[大吉]既居酒屋, 食完之後係咪真係吉呢
餐廳既位子唔太多, 但唔坐得太迫
近玻璃窗既位子, 唔太光, 但簡單得黎算係唔錯
tracy拎左隻史迪仔出黎, 我就拎joejoe送比我既肉桂狗出黎先
加埋隻茶杯去影下相先, 兩隻公仔加埋好cute啊!!
我叫既魚生飯, 包括帶子, 前菜螺肉及個甜品, 就係蕃茄花生醬!?
全部刺身都好好味, 第一次食帶子刺身, 原來都幾好味, 油甘魚及三文魚就更加唔使講, 都好新鮮, 簡直係正!
之後tracy加埋隻史迪仔影相, 估唔到又幾得意, 咁我地就影下佢啦!!
史迪仔開飯啦!! 比佢食左我碗刺身飯添!?
仲走去食埋anton碗麵!? 果然係好大食呢!
之後到肉桂狗出場啦!! 首先要食natalie既秋刀魚先~
之後仲睇中左tracy既金菇牛肉卷, 睇黎都幾好味喎!!
食完飯之後要繼續工作, 到左六點幾到, 大家都比較得閒, 而我同tracy好似twins咁, 等大家一齊影返張相先~
大家一齊擺個v字手勢先, 同tracy影呢張都唔錯啊!!
呢張手橋手都算唔錯吧!? 都幾好玩啊, 又再影多d先得
我就最like呢張, 兩人都好活潑, 好開心既一張
一齊踢腳先~呢張都幾得意架, 唔錯^^
最後埋數都用左幾耐時間, 估唔到連八點既煙花都睇到, 原來我哋會計部間房真係可以睇到煙花...既少少, 但都好過冇啦, 睇我影得幾開心就知
公司既附近放煙花啦!! 其實唔使同人迫都睇到煙花, 自己已經好幸運呢!!
做到十點幾終於可以放工, 要同其他睇完煙花既觀眾一齊離開, 真係好多人啊, 下年我唔要再做到睇到煙花, 好想快d返到屋企


text:
無意中知道荷李活廣場有海賊戰隊佈景影相,爹爹即時check展覽時間,發現展期至7月21日,而前一日展覽仲有表演睇,可惜爹爹要返工同唔到 Ambrose去,唯有安排至最後一天同Ambrose去!
事前已知道要消費$100可同海賊戰隊影相,爹爹媽咪心想也不難吧!去到會場,發現原來有幾個不同的小攤檔遊戲,均需要遊戲卷才可玩.問左職員,原來遊戲卷一本$95,連埋一本passport用作在場內收集印章.爹爹媽咪都覺得$95呢個價錢好蠱惑,買一本又未夠消費同海賊戰隊影相,即又要再加錢購物.再者,一本passport加遊戲卷要$95又有點貴得過份,於是當下決定唔買,直接買戰隊玩具還化算!
本來,之前買左海賊合體,爹爹一心下一個target係隻獅子,而响會場又有所有玩具display出來,試過手感覺得不錯,亦都幾好玩,爹爹一心鎖定買佢架喇! Ambrose聽見有得買玩具,就梗係咩都好啦!點知去到counter準備買嘅時候,突然Ambrose轉軑話唔要!點解?知唔係佢見到銀戰士嘅豪快長茅囉!佢一見到枝長茅就話要買!其實Ambrose已經有太多武器玩具,槍槍劍劍一大堆,爹爹媽咪想淡化佢對武器玩具嘅興趣,所以盡量引導佢多玩機械人,所以之前至會買海賊合體,點知呢個Ambrose一攞到permit買玩具就即時變陣,呢方面就咁醒!
就响爹爹同Ambrose爭拗緊買獅子定長茅嘅時候,媽咪發覺原來要同海賊戰隊影相係有Quota,只有50張籌,仲要5分鐘後憑票排隊換籌!於是,媽咪好決斷同爹爹講,佢要長茅就買長茅啦!Ambrose今次真係發大達呀!上星期至買左機械人,今星期又買埋長茅!
換完籌至發覺七點鐘又有個見面會,海賊戰隊會出來在台前同大家見見面,所以爹爹同Ambrose又死守台前最佳位置,等左半個鐘等班海賊戰隊出黎近距離欣賞!其實,真係覺得好好笑,爹爹媽咪細個時都無迷偶像,無去過追星!今日咁樣排黎排去,望穿秋水就係為左等班海賊戰隊出黎,同佢影相,真係又無聊又搞笑!估唔到Ambrose咁細個識去追星,哈哈哈!
最好笑係當司儀問台前嘅小朋友最鍾意邊個戰士時,一個咪遞到Ambrose前,之前人人都以短答答咩色戰士,但Ambrose竟然以長答答:「我鍾意.....我鍾意.....金戰士」!勇氣可嘉!但司儀O哂咀,因為根本就無「金戰士」,而爹爹媽咪相信Ambrose意思係指「銀戰士」!真係笑死人!
最後海賊戰隊同蒙面超人齊齊出黎,講左幾句就走左.再之後我地就好似追星咁,又要憑影相卷行出去會場外圍,又再排隊等影相.呢一張相,真係趕到無朋友,幾乎一行埋去,工作人員就已經叫下一個埋去影!!!


text:
2009年7月31日 星期五
大肚相 II
終於都攞左大肚相返黎喇!我哋都無選,全部要哂!不過都無Ellen Law咁多,佢有成百一張,我得七十幾張,有d失望啦,大家都係俾一樣價錢,佢就多我幾十張相!老公話個攝影師話我哋“斬”眼多,所以cut左好多,我自己覺得唔係,影果日都唔係影得耐,最尾套衫重影得好少,可能男人都係無咁好心機,聽Ellen Law講之前佢個女攝影師有耐性d,教擺post好d咁,不過算啦,七十幾張都好!老公自己出去攞相,其實都係digital相,送多條link可以上網睇相,不過佢哋只係擺左部份相去條link度,唔係全部,而且係佢哋求其選d相擺入去,都唔係問我哋想擺邊d,所以個網上video果d相都唔係我哋精選!不過話時話,睇完d相係比我想像中靚,我好滿意!
入醫院喇
今日返贊育覆診,搭的士上到去都有d抖唔到氣!真係要同醫生講吓至得!
今次磅重比起十三號覆診輕左少少,而家keep住119磅,比起未有之前嘅103磅,35週重左16磅,都唔係好多.不過之前自己瘦,成日都係得90磅,轉左黎而家份工同無做舖頭,養專處優之下,肥左都唔知,直到過左100磅嘅時候已經太遲,好難返轉頭咁,好彩之前真係瘦左d,所以肥左都唔算係太肥.而家嘅磅數係我有生以來最重,以前都無諗過可以去到呢個數字,哈哈,感覺都好得意!人哋話臨尾果個月會暴重,因為bb要增磅,一個禮拜會重1磅,而家我都係得番最多4個禮拜,極盡肥4磅,咁都係重20磅,而且重唔重到都成問題,因為我跟營養餐食之後都係徘徊响呢個重量.人哋話一生完會即時無左十幾磅,嘩,咁我咪可以好快瘦返去百鬆d磅囉!再努力少少可能可以去返100樓下就perfect喇!不過希望小b再重多少少,肥b唔肥我就最好,嘻嘻!
今次覆診都有d緊張,因為係睇返上次超聲波嘅報告,唔知會唔會約埋開刀日期!更重要嘅係,好有可能會叫我入院住等生.其實我都真係唔係好想入去住,但都知咁樣對自己對小b係最安全嘅做法!自從睇完巫醫生之後,老公同奶奶都好想我入到醫院住,重成日叫我話醫生唔叫我自己要出聲話要入,對於我黎講,自己出聲話要入院住真係好難,咁咪即係要我自首去坐監?!我成日都應酬吓佢哋話睇吓醫生點講先算,不過老公都知我唔願都唔太push我!
醫生一開始同我講個超聲波報告,話confirm胎盤前置三期,一定要開刀!佢哋終於confirm要開刀喇!醫生重話我好彩,胎盤响肚面嘅下面,開刀嘅時候唔會介到胎盤先,我唔知咁有幾好彩,反正都要開刀,唔係咩?不過胎盤係小b命脈,如果一開刀就會介到個胎盤,咁d醫生咪要快手快腳攞小b出黎?咁會唔會求其d聯針呢?唉!都唔諗得咁多!醫生話下次覆診會有顧問醫生黎同我解釋手術風險同約期,開刀要等38週左右開喎!我都有問抖唔到氣嘅問題,頭先量血壓嘅時候心跳都136,我都無做過d咩野,醫生話睇返六月驗血糖報告d血都ok,有少少貧血,下次覆診同我驗血睇吓甲狀腺有無問題,嘩,下次都36週,驗完睇報告都37週,小b都隨時出左世啦!重等下次喎,都唔知有無攪錯!個醫生成日都講下星期覆診咩咩咩,提都無提要住院,有d奇,其他醫院嘅醫生都好緊張呢類case,即使連上次入屯門醫院果個醫生都好緊張,攪到我都唔知好唔好出聲!出聲又驚佢叫我入去住,唔出聲又好對唔住小b同老公咁!最後我無直接話我要入院住,我只係問個醫生其他醫院都會要胎盤前置嘅孕婦入院等生,我重要係三期,咁係咪我個case都ok唔使入呀?點知個醫生問我有無出過血,我話無,佢諗左三秒就話隱陣d要問吓顧問醫生,跟住出左去喇!入返黎佢就話顧問醫生話我35週前無出血,而且我住灣仔咁近,可以唔使入院住喎!咁我係用親戚嘅地址報入瑪麗生架麻,我都唔係真係住灣仔,我好尷尬同醫生講我而家住响屯門,佢就話:吓,咁遠呀?!咁唔得喎!跟住就dead air,佢諗左一陣就問我會唔會搬返去灣仔住,因為如果一入院就要住到生,都要住幾個禮拜咁耐.鬼唔知咩!我咪話我唔會搬返灣仔,重問如果出血之後飛車半個鐘出到黎醫院得唔得,醫生唔出聲,一陣之後佢就話驚趕唔切,我一定要入院喇!唉!真係要呀!佢重叫我聽朝入,我梗係唔肯咁快啦,咩都未準備好咁,至少俾我嘆埋星期六日,做埋我要做嘅野先啦!最尾醫生約我八月三日朝早九點入院!
走左之後都無即刻打俾老公,實在太down喇!不過我知佢聽到呢個消息會好開心,因為佢應該好擔心我隨時大出血,而家入埋院重可以check埋心臟驗埋血,悠悠閒咁等生幾好!係,係安全d嘅,但唔係佢想像中咁渡假feel呢!無得上網,肯定瞓得唔好,重要食千八卡,無得偷食喇!醫院只有奶,無原味無糖yogurt可以replace我飲唔到嘅奶,點算?!唔食yogurt唔飲奶會抽筋架!小b衫仔又未洗,奶樽,床單,床圍都未買,好似好多野都未ready咁!我又唔鍾意指意人,真係放心唔落!
2009年7月27日 星期一
私家覆診
今日又係私家覆診,今日係睇巫醫生,雖然佢貴d,我比較鍾意睇佢,因為佢細心d同真係好有耐性,好慶幸果時張醫生無得照結構,如果唔係我都唔會遇到巫醫生,睇完佢,我會安心d!
老公今日無攞假,因為約左一點鐘,咁佢就偷偷哋早少少出黎陪我一齊見小b喇!上到醫生度登記都氣來氣喘,都係行左一小段路,真係唔知點解!首先係磅重,同啱啱十三號响贊育磅都只係重一磅,但同對上一次睇巫醫生(六月廿二日)就無重過,都唔奇怪嘅!去完驗vivi就量血壓,正常,心跳就137,都真係好快!不過通常姑娘都唔睇心跳,所以無講d咩!
坐左都半個鐘,到我喇!一坐低,巫醫生話我無重過,估唔到佢有留意,我話我跟dietian食野之後輕過,而家叫做重番之前輕左果d,巫醫生都無再講咩,因為食千八卡餐,正常都唔會重得去邊,唔再輕落去都算好,哈哈,可能我成日都偷食,所以都重番少少啦!之後同巫醫生講我抖唔到氣,佢話如果唔係瞓覺抖唔到氣而醒,基本上唔擔心,因為小b越來越大,係會頂住橫隔膜喎!盡量坐或企直個人會好d,我又唔多覺好d,不過都係果句,無計!而家咩野唔舒服都係正常嘅!
巫醫生好快就話睇小b先,都好,好耐無見喇!一照就見到佢個頭仔轉左落去,啱啱响胎盤上面,怪唔得咁聚啦!巫醫生好快就話小b好多頭髮,我哋就唔識睇,猛話係咩係咩?我就更加心花怒放啦,之前成日想小b多d頭髮同黑d,聽人講食芝麻糊好,但市面上果d都有好多糖我都唔敢食,後尾終於買左盒諗住一次半次唔怕啦,最終驚驚哋食左會早產又唔敢食,而家聽到話小b好多頭髮,你話唔開心就假,哈哈!巫醫生見我哋唔識睇,又教我哋睇,話d一條條豎出黎飄飄吓果d就係頭髮,佢咁講完我哋就見到,嘩,真係好多好得意,希望到時出世唔好貨不對辦就好喇!
又係睇吓小b嘅頭仔,肚仔同大脾骨咁,巫醫生話小b肚仔大左d,我即刻諗起關唔關妊娠糖尿嘅事,巫醫生話梗係關啦,我真係好驚,係咪因為我唔乖所以小b肚仔大左呢,巫醫生叫我唔使擔心,正常bb嘅各部份生長速度都會唔同,正負兩星期都叫正常,所以而家唔可以話肚仔大左就係因為妊娠糖尿嘅影響,因為都有可能係小b咁啱肚仔大得快左,點都好,我都係唔可以咁放縱自己先得!
巫醫生話小b有5磅半,都ok重,唔怪得我都成日要兜住個肚先行到啦!不過最近聽Ellen Law生完講起佢個b,之前一路睇醫生都係estimate佢個b足月出世會有7磅幾,最尾39週出世都只係早左一週,唔知點解出世得5磅10,比之前estimate差咁多,所以我都有d擔心,因為小b要開刀出世更加會早,無咩時間比佢追番d磅數,如果又係差咁多,唔知點算!老公傻吓傻吓走去問巫醫生個磅數會唔會差好遠,巫醫生有少少尷尬咁話佢自己estimate嘅通常都正負10%,我心諗,老公咁問人,人哋唔通答你係呀會唔準架,咁倒米?!巫醫生都好好,次次去親都儘量shift去4D睇小b,清楚d,今次見到小b都係咁上下,無開眼仔,巫醫生話咁嘅週數都重睇到小b好難得,因為可能會迫到遮哂,巫醫生笑小b鍾意影相,小b唔知係咪聽到,竟然偷笑,巫醫生捕捉到呢個畫面,真係好攪笑,好彩之前姑娘問要唔要DVD,我諗住小b大喇都睇唔到所以唔諗住嘥錢要,但老公堅持話要咋,如果唔係就無左呢個record喇!
由於好似就黎生得,我哋都問左好多問題,巫醫生都好有耐性答.最好笑係老公呢排叫我沖涼唔好沖咁耐,驚沖涼果時穿左水都唔知喎,佢問醫生穿水會唔會唔知,巫醫生都有講會知有水滲吓滲吓,不過佢重答得妙,佢話我個case係唔會穿水,因為我個胎盤已經block左個出口,唔會有水出到黎,又係喎,都無諗到會咁,都好,理少一樣先,即係我只要留意肚痛同出血就得喇!不過巫醫生問我有無俾醫生捉我住院等生,我話未覆診重未知.其實我睇forum都知胎盤前置去到三十幾週會俾醫生捉入醫院住等生,因為驚無啦啦大出血,趕唔切入醫院,大人同bb都危險,不過間間醫院都有唔同policy,我見贊育無咩點提,我又無理,諗住免疫.俾巫醫生一講,老公又狂問,巫醫生就話政府醫生通常唔敢take risk,所以都會好緊張要你入院,我聽到都驚三十一號覆診嘅時候俾人捉去瑪麗,坐監喎,好悶架!不過我都知咁樣應該係最安全!巫醫生見老公咁緊張驚政府唔叫我入院,重話我可以自己提出擔心出血要求早d入院等生,唉!咁咪即係自投羅網?!都唔知點好,入去安全d但又悶到死,一定又瞓得唔好,千八卡又走唔甩,無得偷食,無得上網,唉!
最尾我問巫醫生寫幾日假俾我抖,一來係唔舒服啦,二來自己都驚會出血,咁佢知我三十一號會覆診,所以佢都寫左四日假俾我,啱啱駁到政府覆診果日,我諗唔會一覆診就要我即日入院咁快啩,如果真係入院,我可能都係返埋三十一號下午,咁就攪笑喇,得番一個下午做handover?!巫醫生話我都唔使book返黎覆診,下次見到我應該生左喎!連佢都覺得我會入醫院住?!
2009年7月26日 星期日
飯聚
今日同Ball仔,Gigi and Bonnie飯聚,好罕有地約左响星期日嘅lunch time,無法啦,四個人,時間係難就d,呢次真係應該係臨生前最後見面喇!我諗之後嘅日子我會太累,想出街都難喇!
去到Pokka Café坐低左,佢哋都未到,咪睇吓餐牌先囉,嘩,望落d野食好鬼吸引,最衰我妊娠糖尿啦,好多野都睇得唔食得,尤其是飯,食得果五匙,叫左都食得少少,嘥哂!反反覆覆咁睇個餐牌,我決定生完一定要黎刷一餐,以彌補我今日有得睇無得食之恨!哈哈!
佢三個終於都到,重要叫左果d我好想食嘅野,我?我最尾叫左肥牛烏冬,係失色d架喇,無計!大肚其間,我都見過佢三個,Ball仔同Gigi 應該係五,六月時見過,Bonnie就七月見兩次,之前個肚都未係好大,今次見面都差唔多三十五週,個肚大左好多,Ball仔竟然話唔認得我!我都唔係肥好多啫,真係俾佢激死!
今日都係輕輕鬆鬆坐吓,食吓野,傾吓偈咁,大肚婆係坐唔得耐,之後老公就接我走喇!再見到佢哋嘅時候都生左,唔知到時重可唔可以咁悠閒咁同佢哋食飯呢?
2009年7月24日 星期五
又no paid喇
早幾日返工開始覺得好辛苦,成日就諗住攞time off早d走,不過我都忍住,响公司都唔忙,如果我開聲話早走,我驚唔係幾好意思,同埋怕佢哋問長問短!今日都係忍唔住要抖吓,老公見我呢排成日話抖唔到氣,講野都唔願咁,佢都叫我放假抖吓,連埋禮拜六,日,星期一私家覆診,咁抖都可以有四日,希望會舒服d啦!
勁唔好意思打番公司請假,雖然係no paid,成日請,都唔係咁好,話到尾,no paid唔係大哂,好彩呢度d同事,madam同呀sir都好人,我放假又唔係好影響佢哋嘅工作量,我先無咁內疚咋!
2009年7月22日 星期三
抖唔到氣
自從踏入三十三週,開始覺得辛苦左!好似Ellen Law所講,行一陣就會好累,企唔夠幾分鐘腳都軟,d血好似到唔到對腳,有時都痺痺哋咁,瞓覺左瞓又唔係右瞓又唔係,個肚重左好多咁,側邊面瞓都好聚好扯,次次轉身要好大動作好辛苦先轉到,如果瞓得臨唔曉轉身,半夜會痺醒或者重到醒左,平瞓條腰又會勁痛,真係好煩!今個禮拜開始踏入三十四週,開始時不時抖唔到氣,天氣熱都可能係原因之一,不過有時响公司好地地都會咁,都辛苦架!响公司成日坐,條腰又累又痛,行又行唔得多,企一陣又話無力,真係唔知可以點!有時都好想小b快d出世,但而家都係早左d,出世又唔係咁好,又有d唔捨得佢响我肚裡面郁黎郁去嘅感覺(雖然佢而家大力左好多,踢到我都好痛),心情好矛盾!
2009年7月17日 星期五
政府第二次超聲波
今日要返贊育照第二次超聲波,主要係睇個胎盤昇返未,我無咩期望,因為之前十號都响私家照左,都唔會一個禮拜就昇到無事啦!
約左兩點三,我俾埋錢上到去都兩點二,坐低等左一陣就叫我入去,都好準時!入到去個醫生都話只係睇胎盤同小b啱唔啱size,又問我有問睇私家,最近有無照過,私家點講,我咪又同佢講啱啱照過,胎盤前置第三期,咁佢開始照就照胎盤先,我唔識睇,不過我見個様同平時一様咁,無咩分別,即係無昇過啦!個醫生就自言自語咁唔知講咩,跟住有個老d嘅醫生入左黎,佢就同個老d果個講,遮哂喎!之後佢哋度小b嘅頭,肚同大脾骨,無同我講野,最尾只係話小b嘅size都ok,無喇!醫生叫我去一次vivi再返黎照,睇吓會唔會唔同左喎,不過去完個結果都係一様!
醫生就咁話我走得,我忍唔住問佢咁幾時知呢個超聲波報吿,佢又反問我係咪會返贊育定返健康院覆診,佢最後話俾我知,下次覆診我會知報告喎.其實我都知個結果啦,不過係想問吓佢幾時confirm我要開刀同幾時約開刀,不過我知問佢都答唔到我,又係會話佢係超聲波部,唔係產前檢查架啦!都唔係未試過!!!
唯有等三十一號覆診先睇吓幾時confirm啦!
2009年7月13日 星期一
大肚相
星期日去左影大肚相,之前成日都好驚胎盤前置會突然出血入院,咁就未必影到大肚相,擔心左一排,好彩都有驚無險到左呢日.而且之前爆嘅妊娠紋都唔係太嚴重,d褲頭都遮到,應該睇唔到,係條妊娠線越來越深色,唔記得揸d粉遮吓佢,不過算啦,都係一種紀念!
之前果晚同d莊友聚會,返到屋企瞓得覺都夜喇,第日十一點就要去到影樓,都驚咁早起身會面腫,好彩都無,係有d累!呢間studio係Ellen Law影過,效果唔錯,價錢又合理,所以都無咩點搵第二間就決定呢間喇!不過之前Ellen Law影嘅女攝影師走左,同我影果個會係男嘅!都無所謂啦!話唔定有d唔同style走出黎,都有d期待!
去到影樓都無人,原來佢哋咁準時,約十一點,佢哋都係十一點開門,我哋早左五分鐘去到都摸門釘.等左陣佢哋終於都到,化妝師好快就ready同我化妝,見佢化妝同平時有d唔同,可能係純粹影相啦,好似著重點遮面上嘅斑多d,用嘅化妝品都似杰d同舞台化妝feel咁,唔係咁smooth,同埋佢d掃掃我塊面都幾「吉」,是但啦,靚就得!booking時間係兩個鐘,但係化妝攪左一個鐘,我同老公都無唸過要化咁耐,佢唯有呆等!之前Ellen Law個化妝師有幫佢整假眼睫毛,不過我鍾意natural一d,所以都唸住叫佢唔使整,點知佢都無問我又無幫我整,咁咪不了了之囉!
攪掂個妝就影得,個攝影師問我哋想點影,我哋無咩idea,因為唸住都係咁上下嘅野,都無plan得咁仔細,咪話佢影樓影開果d都ok,摸肚果d都幾好,就係咁,佢好多張相都叫我摸肚或者係望住個肚,我都有d後悔!個攝影師把口就麻麻哋,個過程都比較靜,起碼佢唔會叫我哋笑多d,我同老公都對於影相好慢熱,真係需要d識攪氣氛嘅攝影師,奈何呢個唔係,可能人夾人啦!有d post都唔係好知d手腳點放好,佢又唔提我,要我覺得怪怪哋開口問佢,佢先教我!因為老公高,我又矮喎,所以有d相佢叫我著高跟鞋影,都幾驚架!因為佢張background paper舖到响地下,我一開始行埋去就“線”左一下,嚇死我!同埋佢d高跟鞋真係好高,就算唔係大肚果時,我都未著過咁高嘅鞋!不過我唸效果會好d,起碼我隻腳咁粗,著左高跟鞋應該會拉番瘦d,哈哈!整體黎講我覺得Ellen Law果輯相生動活潑d,我果d好似靜態d,希望佢影得我哋靚d,就算post麻麻哋都唔太緊要嘅!
不過都有d意外野,有套衫我係top著bikini,下身著牛仔裙,扣唔埋鈕架,不過真係想影牛仔裙,好似幾型咁,又咁啱屋企有條粗belt重可以圍到我條粓腰,又遮到我扣唔埋鈕,幾襯架,我都幾鐘意呢套衫,我換左出黎,個攝影師都話型,重唸到俾頂牛仔帽我戴住影,成個牛女look咁,最衰佢無d假鎗俾我做道具啦,如果唔係重型,哈哈!不過都係影左幾張,希望佢影得靚唔好cut左去啦!
臨尾可能個攝影師都覺得有d悶定係太行貨呢,佢suggest左一個好飄逸嘅post俾我,係我响佢嘅相簿同website無見過嘅,就係要搵條白紗圍住上身,下身就普普通通著條黑色短褲,踩住高跟鞋,响側面影埋黎,塊紗响我身後飄飄吓(係人手負責抛嘅),好似影緊廣告咁,都好特別!不過到影完哂之後我先發覺佢無幫我揸睫毛液囉!唔知有無影到close-up睇到呢d穿崩位呢?
d相要三十號先有得睇呀!好期待!
驗血結果
今日又要返贊育覆診,自從八號抽完血後,都無收過電話,我估計今日覆診都會有報告睇,唔使等足十日咁耐!
原本政府覆診我一定係星期五上午嘅,而今次覆診應該係十七號,不過因為十七號下午我要照超聲波,我唔想上午覆診,驚中間有段時間唔知做咩,食lunch又要行落斜路又行番上去咁辛苦,咪話十七號唔得,佢哋幫我約早d覆診,咁就變左今日喇,重要係下午,幾好,睇完可以早d返屋企!
今日去到贊育都有好多谷氣野!登記之後,姑娘就叫我坐埋一邊等量血壓磅重,但係果d指定嘅椅都已經full左,我見有個男人陪老婆坐,佢擺明聽到姑娘叫我坐低等叫名量血壓,又見我眼望望果d椅,佢都唔彈起身俾我坐,我唔係話大肚婆就大哂,一定要人讓,不過果排椅真係專俾大肚婆等磅重量血壓,我又唔係話d男人唔可以陪老婆,不過有需要嘅時候都要識做,唔好阻住!最激氣嘅係,當我行開左果排椅,响第二度坐低左之後,我見到頭先個男人同佢老婆一齊行左去第二度坐,佢哋原來唔係等磅重量血壓架,真係衰人黎架!
上次三號覆診,係跟餐食左一排,兩個禮拜瘦左磅半,今日返去,都只不過相差十日,我又重番兩磅,好驚呀!十日重兩磅唔係幾標準,而且如果我跟足營養餐食,suppose唔會重咁多咁快,可能我真係鬆懈左放肆左,日日都有d「一餐半餐無所謂啦」,「一次半次唔怕啦」嘅藉口,重有就係持住之前輕左就自己轉番杯凍檸茶走甜變成少甜,可能就係咁十日又暴重兩磅咁得人驚!
攪掂哂量血壓,磅重,驗vivi之後就係等見醫生.平時我朝早覆診都唔太多人,今日下午去就超多人,成個廰都係人,要搵位坐先得,重要坐低左都唔好周圍行,如果唔係都坐唔番個位.我一個人呆坐,無睇雜誌,坐吓坐吓先發現其實真係睇醫生嘅大肚婆又唔係多得咁緊要.咁多人坐响度係因為果d人係陪人坐嘅,有d係一家幾口黎哂,都唔緊要,但係d人就好鐘意响佢哋坐嘅椅隔離放吓雜誌呀,手袋呀,霸住哂d位.最衰嘅係呢d成班嘅人,坐親都坐成排椅嘅最開,淨番d最入嘅位,話明大肚婆,個肚咁大要經過哂果d人行到最入坐都唔係易,所以就係咁通常果行都會得一班人坐,無人會坐入去.之前講有兩公婆就係咁,女嘅坐開面第三個位,男就坐開面第二個位,最出個位係擺緊個男人嘅公事包同幾本贊育嘅雜誌,跟住成行椅就得佢兩個坐,好心啦,自己又唔係坐最出就讓番個位俾其他大肚婆坐啦,用黎擺公事包同雜誌,見到人哋咁辛苦「攝」到咁入先有位坐都無動於衷,雜誌唔睇又唔擺番好佢,都唔係男人黎架!佢老婆都係大肚婆,都唔出句聲話吓自己老公,呢d人真係好自私囉!
等左個幾鐘終於都到我,入到去個醫生又係後生嘅,想望吓佢個名牌係咪實習醫生,反轉左睇唔到,咁都又係按肚聽心跳,無咩特別.坐番落黎見佢猛咁check住個生長graph,唔知做咩,又唔同我講野,咁點呀?!係咪有問題呀?問我最近有無照過小b,有無睇過私家醫生,點講,咁我又要講番俾佢知,黎黎去去都係胎盤低,第三期,要開刀,等緊十七號返黎照,講過N咁多次!我問佢照完幾時知開刀嘅野,佢又九唔搭八咁,重話點都要等十七號照左先知,我夠知啦,我問緊係幾時,係十七號會即刻知定係之後嘅例行覆診先知,佢又話無咁快,要三十幾週至知,大佬呀,十七號我都三十三週幾,例行檢查兩星期一次,到時都三十五週,咁又話無咁快,即係幾時呀?唔係三十七週先同我講三十八週先開刀麻?問完個醫生都無咩結果,真係嘥氣!佢跟住同我講我嘅驗血報告pass左,隱約都見個report寫住5,6咁嘅數字,咪問佢我嘅血糖度數幾多,佢望吓個report就話總之我係pass,好難同我講幾多度喎!又一次,嘥氣!無咩唔舒服,又叫我岀去等約下次嘅期!
通常等約下次嘅期好快,今日我等左超耐,三點十睇完醫生,四點幾都未叫我,眼見其他人遲過我見醫生都約好哂走哂,我滿腔怒氣,唸緊係咪頭先個醫生無將我個牌板傳出來約期,等左半個鐘,忍唔住走去reception問吓點解咁耐,其他人都走左我都未得,個receptionist問左我叫咩名,又無做過d咩,好快咁話,你個牌板未見喎,我話見完醫生好耐,人哋遲過我都走左,佢望都唔望我,又無話同我check係咪miss左我個牌板,就話係咁耐架,個牌板要pass俾高級醫生睇完先會出返黎!SHIT!!!我心唸咁點解人哋又快過我?佢哋嘅牌板唔使俾高級醫生睇咩?點解我成個人棟响度個高級醫生唔黎睇我而去睇我個牌板呀?真係多鬼餘!等左咁耐你唔可以睇吓係咪真係miss左咩?check都唔幫我check吓就咁答我,慿咩咁肯定呀?當然,呢d全部係我心唸,無講出口啦!咁咪又等囉!
足足等左九個字先叫我,個receptionist一黎就叫我簽名,應該係簽收番本覆診書仔,好奇怪,咩唔係三十六週先俾番我跟身咩?我無理啦,簽咪簽囉!跟手佢包左本書仔同下次覆診張slip一次過俾我,我一望個期係廿七號下午,即係今日計兩個禮拜後,果日我book左睇私家,我話我唔得,可唔可以改期?個死八公即刻黑面,重大我話一改就唔可以兩個禮拜,要三個禮拜先返黎,我真係無所謂,反正我會响私家keep check住,黎政府都係因為要去政府醫院生先會黎,如果唔係貪佢等得耐咩?咁我咪問三個禮拜後即幾多號,點知佢話八月三號,果日我都要返私家,我咪同佢講可唔可以唔係約星期一而約番星期五,因為我本身分組都係星期五上午組,個死八公就話咁點解我今次係星期一嘅,我話上次約我十七號唔得,姑娘幫我約架,咁個死八公就話其實我哋唔suppose約期改黎改去,佢個様同把聲係勁寸,呢個時候我都忍唔住話我自己都係改左呢一次,我無改黎改去,嬲得我呀!我本身係星期五上午組,都係改左呢一次,重要係d姑娘幫我改去星期一,唔係我自己要求,我之前都係唸住順延一個禮拜,但個姑娘話唔想我遲返黎覆診,寧願早返,所以先會去左星期一,呢個死八公,佢醒少少嘅話佢係一定知我係星期五上午組,佢又唔check吓,一約期就幫我跟番星期一,都唔睇吓我張覆診卡,我一話改就話要三個禮拜,都唔會幫我調返星期五,等我唔使咁遲返黎,都算,我提議話去返星期五又寸我,真係咩態度呀?我都有交税架,我都有我嘅權利,而家係咪你俾個期我,我就一定要得呀?!傻傻哋!佢最尾幫我book左三十一號返黎,有電話响佢又接電話唔理我,我呆等佢俾番本書仔我,佢又寸寸貢咁話三十六週先俾番我架喎,走得架喇!我咪無啦啦硬食一野咪走去厠所,出返黎醒起佢之前叫我簽名係簽收本書仔,咪走去話佢好叫我簽名,佢咪好似無你咁好氣攞返我個file出黎,望一望,跟住當住我面劃左我個簽名囉!
攪掂哂都成四點九,個時間就尷尬d!唸住都未夠五點,d人未放工,咁咪唸住行落去西隧口前一個站搭車,費時搭叮叮返轉頭搭車.點知,排第一,上到車都無位坐,無人讓位俾我,要企足八,九個字先返到入屯門,甘到爆!好彩無抽筋同埋有塊玻璃「挨」吓咋!
2009年7月11日 星期六
林Nut生日
今日係林Nut生日,莊友約左去寶寶新屋慶祝,之前重話BBQ,嘩!成三十四,五度,就咁坐响度都熱死啦,點燒野食?!好彩佢哋都話熱,轉左打邊爐,咁都無咁驚!不過又衰喎,無啦啦打風,三號風球,要去天后咁遠,都麻麻哋想去,因為上次八號風球去飲,老公揸車黎接我,成程都好驚險咁,果次之後都覺得打風揸車幾危險,不過見打八號風球都唔大機會,夠鐘出門又無風無雨,都係見吓班莊友啦!呢次都好可能係我生之前嘅同佢哋嘅最後一次見面(都係懷孕期裡面嘅第一次)!
老公平時都唔會同我出席我嘅朋友聚會,今次佢肯同我一齊去,唔知係咪第一次呢?真係好難得!去到寶寶屋企,都好雅致,幾舒服!大肚婆都係等食,唔使幫手!哈哈!因為妊娠糖尿病,我都唔係好敢太放肆,但因為已經抽過血,我都比平時可以食嘅份量食多左,唔係嘅話,有得睇無得食都好down!
好耐都無見d莊友,個個都無咩點變咁,係呀茵瘦左好多,差唔多返番去住hall時代咁,個個都忍唔住問佢响邊減肥,我就一早都問左佢有關資料,唸住第日我生完瘦唔番都去吓!當然我希望可以自然瘦番啦!唔知去飲呀茵果餐我瘦番未呢?
成班人講吓講吓,又講番寶寶無囇番d畢業相俾我哋,佢竟然夠膽搵本相簿出黎俾我哋睇,證明唔係佢唔知擺左去邊而唔曬,而係「懶」得曬番俾我哋,衰人!佢重攞左當年我哋去韓國旅行嘅相出黎,真係令人懷念喇!我講起當年呀茵叫我同Anna過佢哋房,四個女仔一齊瞓,結果係我同Anna瞓地下,佢同呀儀就舒舒服服瞓床,攪到我瞓唔著自己一個人返房瞓驚左一晚嘅經歷,呀茵死都唔信佢做過d咁嘅野,抝左一大餐,好好笑!我係受害者,又點會記錯喎,重要果晚一個人响間咁大間嘅房瞓,震左一晚,實在太深刻喇!
唔覺唔覺都坐到成十一點幾,都好累,我都係走先,下次見面小b都應該出左世喇!呀Ming話佢會黎玩小b,我即刻話唔俾佢玩,抱就得!哈哈!
2009年7月10日 星期五
充實的一天
今日要去私家覆診,距離上次睇私家都只係隔左兩個禮拜多d,睇得咁密都係因為想睇吓跟餐食左一輪之後小b有無影響左,當然都睇吓胎盤嘅情形啦!巫醫生放假,我去返睇開嘅張醫生,又平d,一開二架!黎緊都要開始隔兩個禮拜同一個禮拜覆診,下下睇巫醫生好貴,所以都應該去返張醫生度算喇!
今日係我老豆生日,今晚都約左成家人食飯.出發去食早餐嘅時候打俾媽咪,原來佢同老豆响附近行街,小馬哥早幾日返左香港,俾佢哋捉左出黎買野,我一聽到就好心急想見吓佢,雖然我哋都趕時間去覆診,但都火速咁食完去搵佢哋!見到小馬哥,佢都無咩點變,媽咪之前話佢高左,我唔覺囉!似瘦左多d!不過最唔同嘅係佢而家唔出聲,同佢講野都無咩反應,係生保左定唔慣?我唔知道!定還是見番我哋令佢唸番起d唔開心嘅回憶?見到佢咁真係好心痛!因為我哋好趕住去睇醫生,都唔夠時間同小馬哥去買玩具氹吓佢,我哋就話睇完醫生再趕返黎揍佢行街買玩具,雖然小馬哥由頭到尾無講咩,但我見到佢臨走都眼定定望住我哋,唔知係唔捨得定係重好奇緊我哋係咩水?!
衝左去張醫生度,坐左陣開始量血壓,通常都無咩問題嘅,反而係心跳我會在意d,抖左十五分鐘量都有一百一十幾吓,雖然好似好快咁,我都慣左係咁,醫生從來都無提及呢d係問題,even我以前都成日覺得係問題而不斷睇醫生,到而家我真係化左,唔提就係ok啦!姑娘話快,抖多陣要量多一次,不過喺未量多次之前已經到我入醫生房喇!都係講番醫生知我有妊娠糖尿病,我問佢9.9算唔算高,佢話都高,不過當問佢嚴唔嚴重嘅時候,佢又話9.9未算真正嘅糖尿病,11度就叫真正嘅糖尿病喎!我好想問真正嘅糖尿病定係真正嘅妊娠糖尿病?不過都無關係啦,真正嘅糖尿病定真正嘅妊娠糖尿病都要跟餐食野,嚴唔嚴重都係要睇番跟餐食野之後嘅驗血報告先知!之後我哋即係睇吓小b嘅情況.張醫生話小b無野,而家三十二週有四磅六安士,嘩!原來有成四磅幾,怪唔得咁重啦!之後張醫生話我胎盤低左d,我見佢咁講,以為有d曙光,事關佢都講到好mild咁,我咪即刻問佢係咪昇左,而家第幾期,點知佢睇完一輪又講話都幾低,第二至三期,我都係第一次聽到係第二期呢個term,都重以為係好左,不過講多幾講,佢先話我真係低,第三期,遮左子宮頸,都叫嚴重,好大機會要開刀,不過都重有機會昇,三十四週前都有機會再昇喎!可能我好耐無睇張醫生啦,要我remind佢我而家三十二週,得番兩個禮拜都有機會咩?佢先話都好難昇得番,如果唔係佢成日都笑笑口有禮貌,真係俾佢激死左,由開頭講到咁輕描淡寫,俾左d希望我,到最尾俾我問多兩問,提多兩提,先至講到個我一早已經知嘅實情,同巫醫生一早好firm咁同我講“開梗刀”“昇唔到”嘅語調真係兩回事,都唔知係佢無咁細心定係佢怕我太擔心所以無咩點講?!Anyway,我都預左開刀架喇!而家係等下個禮拜贊育果次超聲波confirm埋就應該要決定幾時開刀喇!張醫生叫我食多d野,可能見我橫掂都開刀,食肥d小b啩!我咪話我跟緊醫院營養餐,唔好話食多d,食飽d都有難度!張醫生都話我個case無得攪,唯有聽話食餐先啦!
睇完小b返位坐,張醫生話我心跳快左d,我話係呀,有時坐响度都覺上氣唔接下氣,講野都唔係好夠氣,唔想講野咁!佢問我有無食鐡丸,我話無,佢再問我有無食vitamin,我都好尷尬話無,都唔敢望老公嘅表情!張醫生話我應該有少少貧血喎,要開鐡丸俾我,重叫我唔好唔食vitamin,唉!真係想偷雞都唔得!
睇完醫生就即返屯門,帶埋老豆媽咪小馬哥出尖沙咀行街街,都未試過,哈哈!媽咪對眼唔好,成日都只可以去d佢熟悉嘅地方,一話去陌生地方佢又唔去,但又成日聽我哋去邊去邊又好羡慕咁!我有左之後有一次陪佢去市中心行,我扶住佢,點知有幾級樓梯仔,我remind左佢,但因為有沙,佢“線”親,我拉住佢先無跌到,不過大家都好驚,自此之後我話帶佢去mega box,人少少都安全,佢都唔肯去,話驚整到我喎!今次有老豆一齊,同埋想氹小馬哥,佢先肯去咋,所以今次都可能會係最後一次咁出街lur!媽咪重話係第一次去尖沙咀,老豆就抗議話後生果時都有同佢去過,係佢唔認得喎!我都話我記得屋企有相為證!
小馬哥去到玩具反斗城都唔係好似其他小朋友咁興奮,望吓望吓,見到佢咁都好心酸,更加想買d野氹到佢開心!佢以前响香港嘅時候就好黏老公,頭先去接佢哋嘅時候,我見到小馬哥一個箭步衝左去車頭同老公坐,重要見佢耐唔時望住老公揸車,微微咀笑咁!所以我係咁叫老公陪佢行同選玩具,小馬哥都好似ok受落,都有少少笑容,雖然都無開口講野!
行完街我哋就返入屯門食飯,好塞車,老公放低我哋自己去泊車,我哋都係行兩步就到酒樓,我睇住小馬哥,老豆就扶住媽咪,點知無啦啦聽到媽咪慘叫,原來佢扭親腳,老豆有扶佢,唔知係咪無remind佢有一級樓梯,所以媽咪差錯腳,唉!出左成日街,返到屋企樓下先扭到,最衰係我唔方便,如果係我扶住就好d,始終男人都無咁細心!媽咪扭親之後都好彩重行到,佢先話我知上次“線”親之後佢睇左兩次跌打,我都唔知原來咁嚴重,我見佢無咩野咁,佢重自己行左去買餸,原來佢要睇跌打,怪唔得佢之後都唔肯同我出街啦!見到佢咁,自己都唔係好安樂,不過我又可以做得d咩呢?!佢嘅眼病係遺傳嘅,重要係一般傳男不傳女,細個佢都有帶我哋去check,無咩事,但係之前表哥check到眼有事,攪到我都好擔心,原本以為細個無就無,而家表哥咁大個人先發病,重要佢係男人,應該傳唔到佢,世事嘅野真係好難講,小b出世之後我都要去check吓先得!
今日真係好累!
2009年7月9日 星期四
Neal's Yard Remedies & Base Formula
最近上網睇吓Neal’s Yard Remedies嘅野,無意中發現呢個牌子多左少少人識喇!之前去日本買呢隻product嘅時候都search過吓有無人有comment,都好少,有都係响外國嘅多.用過佢哋嘅產品,真係幾好,尤其鍾意佢嘅玫瑰花水嘅味道,不過呢隻牌子係英國產品,只有英國,美國同日本有售,用完之後上網睇,原來可以上網訂再送黎香港,不過運費就超貴,45鎊喎!一路都唔捨得去訂!耐唔時上網睇吓有無人講佢,睇吓官網有咩新offer咁!誤打誤撞見到有個女仔原來都用佢,重mention代購嘅野,好開心,終於有人識佢講佢!個女仔都好鍾意扮靚,個blog有佢嘅skincare分享,其中介紹左Base Formula嘅Aloe Vera & Seaweed Gel同Rose Otto花水,厚厚搽上aloe gel當mask,可以响mask前用NYR嘅Orange Oil或Rose Oil按摩左先,又或者直接溝入個gel度當mask,再用花水浸濕mask paper舖上gel上,令個gel唔好咁快乾之餘,花水都有保濕滋潤嘅功效.睇完佢呢個方法,好吸引,講到個aloe gel好百搭,好保濕,而且我都重有NYR嘅Rose Oil,我不嬲對花水都幾鍾情,因為夠natural同爽,唔同市面嘅toner搽完上面都有少少笠咁!上官網check過Base Formula嘅野唔太貴,係運費貴d,不過計埋之後同响yahoo seller買都係差唔多咁,緊係响官網訂好d啦!一個禮拜左右收到貨,我同事重快,星期尾訂,星期一定二同我講收到,重早過我呀!我無sell佢訂,佢自己睇完都話吸引所以自己走去訂,估唔到突然間我哋多左個discuss嘅話題!大家試用完都異口同聲覺得正呀!呢隻aloe gel有seaweed或者rose,我哋買左seaweed嘅500ml(已經係最少嘅packing),rose嘅15ml sample,同事覺得rose果隻勁d,我就覺得兩隻差唔多,但rose就會貴一倍,下次再訂都會訂seaweed,鍾意嘅時候可以加自己嘅精油,好似flexible d!Rose Otto花水嘅味就一般,我都係念念不忘NYR嘅Rose花水多d!不過用呢個mask真係會用幾多花水,咁Base Formula就平d,NYR就貴好多,咁用真係嘥,等我再發掘吓有無d平又好聞嘅rose water去做呢個mask先!
最開心嘅係同事有個auntie响英國返黎,同事搭佢買NYR嘅野,下個禮拜有得攞喇!雖然搭人買野唔買得多,起碼都可以試吓佢哋嘅新野,重唔使俾運費,好抵呀!不過如果用完又好用嘅話,又係一個問題喇!唔係時時都有人去英國麻!
妊娠紋
三個月嘅時候就買左雅兒嘅有機肚紋膏,不過搽完痕痕哋,所以又走去Body Shop買左枝Olive Oil Mist,感覺質地薄d,無咁笠.不過我都係懶,唔係成日搽,又成日營住枝野唔係specially for妊娠紋咁,所以都唔太上心用.之後又走去買多枝第二隻牌子嘅肚紋膏,Mustela,感覺pro d,不過都係三分鐘熱度,可能都係cream,搽完有d笠,都唔爽嘅,唔太鐘意,久而久之,無咩點搽肚,又好彩無出紋,所以更加無動力去搽!直到之前Ellen Law影大肚相前一日响屋企試衫,見到個肚底爆左紋,再睇埋佢嘅相,見到真係有紋,啡啡哋細細“達”咁,我先開始知驚,因為我知佢一開始就好勤力搽cream,佢咁勤力都爆成咁,我咁懶,點算好呀?
就係因為驚,我都有搽番cream或oil,不過人懶無藥醫,都係一時時搽.呢排我好興上網訂d天然或者有機嘅護膚品,所以都有留意吓搽咩好.原來Rosehip Oil對妊娠紋係幾有效喎,加上之前上過DIY香薰護膚品嘅堂,知道橙花油可以幫到去妊娠紋,所以都心郁郁去訂呢d材料返黎溝.又好彩上網都搵到條formula係去妊娠紋嘅,所以上個禮拜响英國訂左d材料返黎,當然唔少得訂埋花水試吓,用盡d運費!不過呢間野都係第一次訂,唔知要等幾耐,我唸兩個禮拜點都到嘅!
大肚牛仔褲係象筋頭可以放大,但我去到成三十週嘅時侯就已經放盡左d象筋,d褲係重啱,只係大脾位有d緊,我唔鐘意箍住,尤其是個肚位,所以我索性著裙,無拘無束,好舒服!尋日入院食餐,唸住响醫院hea成日會幾凍,所以本身已經停著大肚牛仔褲轉著連身裙嘅我,都係著番條牛仔褲,費時著裙會凍.可能尋日著左條牛仔褲成日又坐左咁耐,我又好衰唔衰著左條有假褲頭嘅牛仔褲去(即有牛仔褲嘅耳仔同鈕),坐得耐都頂頂哋,返到屋企除褲照鏡時見到肚臍對落有兩條紅痕,個位置同長短就好似牛仔褲嘅耳仔咁,好驚係爆紋!不過唸住係著褲嘅痕,所以都係睇吓瞓醒覺重有無.今朝起身第一時間睇,重响度,不過好似無尋晚咁紅,因為响肚底嘅關係,睇得唔清楚,我搵左塊鏡放响肚底照,一照就晴天霹靂,果兩條真係妊娠紋!我响鏡見到條紋係銀白色有少少反光,周邊就紅紅哋,我未見過妊娠紋係點,不過我好肯定呢兩條一定係!好down囉!唔知呢兩條蛇仔會唔會越爆越長,定係會越黎越多蛇仔呢?
唔知我嘅橙花油幾時到呢?
2009年7月8日 星期三
抽血
自從覆診嘅時候磅過輕左之後,有意無意我食野都鬆懈左,最明顯嘅係原本飲嘅凍檸茶走甜又變番凍檸茶少甜,飯都不自覺食多少少,不過因為今日要入院食餐驗血,都只係鬆懈少少,唔敢太放肆.
話就話入院一日唔使過夜,我有d疑惑,究竟一日咁長响醫院,有無床俾我hea吓抖吓嘅呢?望落贊育都唔係好大,有無床架?!不過如果無,成日咁長點過呀?!我都好擔心呢個問題,不過老公就覺得會有,重話我入去渡假,好似講到我去歎世界咁!唸住有床瞓吓,所以都帶左把梳去;又怕悶,所以又帶左兩本書去.點知去到贊育登記,姑娘講一次流程,佢話呢度無床!嘩!成廿幾人响間唔係好大嘅房度,無床,點過一日呀!之後姑娘話我哋可以周圍行,不過要响指定時間返黎食餐同抽血,我心唸食完餐都要兩個鐘後準時抽血,近又無咩行,唔通行落斜路下面海味街咩?遠又去唔得邊度!重要我揹左兩本書,咁重,行都行唔郁啦!超後悔!抽左血無咩做,d媽咪有d有人陪,有d就睇雜誌,有d走左,無人傾偈架!晨咁早出左黎,好眼瞓,唔想睇書,果度接收唔好,好難講電話,所以我咪坐响度瞓覺!唉!都唔知點過好!
好辛苦等到lunch,食物比想像中好食,係可以入口而有d味嘅!份量出奇地比營養師俾嘅多,都飽喎!食完lunch後更多人走,我唸起條斜路都走唔郁,但係坐响度好悶,都係忍唔住出左去,曬吓太陽去搵機禁錢都好啦!最多行半條斜路仔,都應該ok嘅!哇!點知出面好鬼熱,行唔夠五分鐘就出哂汗,都好易搵到提款機,見到有間萬寧同實惠,走左入去過冷河.無咩好睇,都係返贊育等抽血啦!行番條斜路仔上去,甘到痺!行吓停吓先得!
兩點鐘抽血,三點半下午茶,我決定唔留响度,一抽完血攞包下午茶餅仔就走,生果攞唔到咪最多出去搵個果盒食吓!應該有嘅!一出贊育就搭的士,因為得三個鐘就要食晚飯,唔可以太遲返,所以都只係有大概兩個幾鐘來回兼行街,近近哋去中環囉!行左去馬莎,原來做緊sale,不過我都就生,唔會再買衫,反而隻腳就越來越肥咁,以前嘅鞋都唔啱著,想買鞋多d!見到有d拖鞋幾靚,不過鬼佬size,最細果對都大,算啦,拖鞋好難著返工嘅!睇吓睇吓,又見到一對金色平底鞋,個款普普通通,不過半價百二蚊,心唸第日隻腳細番唔啱著都唔肉痛啦!不過全部都大size,我唔啱,有一對細size,但又細左d,著左成隻豬蹄咁,無收獲!去睇吓童裝有無野啱小b先!有部份都有sale,見到有條牛仔褲仔,九十幾蚊,冬天著幾好,之前買左d冬天衫仔,都無買下身野,啱啦!牛仔褲襯到,二話不説就要左,好開心呀!小b你開唔開心呀?!哈哈!跟住睇左好耐都無咩啱,因為new born嘅衫仔好多喇,而家多數都係睇吓冬天野多,最後俾我見到件長袖T-shirt,巴士圖案,個轆係兩粒鈕,好得意,用黎襯返之前買嘅抓毛jacket仔咪啱囉!嘻嘻!小b又有收獲喇!
行完馬莎,想去H&M,不過唔知响邊,傻吓傻吓去左Landmark,咁多名店,都唔啱睇,見有Three Sixty,都夠鐘食下午茶,睇吓有無生果食先,點知一個個嘅生果就有,切好嘅果盒又唔覺,好無奈地走左!行番轉頭,見有Mcdonald,又唔多覺有沙律咁,唉!好肚餓,又無理由攞包餅仔出黎食咁核突,食街外野又驚抽血唔pass,都係忍吓啦!
終於都見到H&M,真係好,起碼可以行多陣,如果唔係中環其實無咩好行!話就話我好快生,所以都唔會買衫,不過女人買野通常都唔使理由嘅,要買嘅就會搵到千百個理由去support,哈哈!之前見過有條牛仔裙做特價好抵,而家著唔到,生左可能都無咁快著得番之前嘅裙呀褲呀,平平哋買條大少少碼嘅,生完無得出街都有新野著吓麻!唔係就要著返大肚牛仔褲,超悶!今個禮拜日會去影大肚相,之前都買左bikini架喇,唸吓唸吓,成套bikini又太sexy咁,想買番條短褲仔同短裙仔代替bikini嘅三角褲,搵左好耐,好彩俾我搵到,不過好多人呀,我都懶得試!一路睇都好多抵野,不過而家真係尷尬時期,生完都唔知幾肥(定瘦?),而家買定都唔知啱唔啱,反正我其實都買左唔少衫,全部都唔係專for大肚嘅,係大件d,生完點都有d啱著啩?!攻上最頂層,又係睇小b衫,都無咩啱,有嘅之前响尖沙咀果間都買左,所以都只係買多左件外套仔替換吓咁!今日雖然好似買左好多野咁,但我都係專攻特價野,所以都唔係使左好多錢!
今日食餐只有奶無yogurt,我驚驚哋抽筋,朝早都勉強自己飲左半盒奶,好過無,點知响H&M排隊俾錢時兩隻腳嘅腳趾一齊抽,好慘呀!不過都唔及上一次瞓瞓吓小腿抽筋咁痛,果次痛到我叫左出黎,嚇到老公以為我生得,勁攪笑!我一俾完錢就衝左出去截的士返贊育喇!再行我驚連小腿都抽埋就大件事喇!
返到贊育五點,五點九先食晚餐,好肚餓,終於可以攞包餅仔食吓,d媽咪好奇咁望吓我,哈哈,緊係啦,應該三點半食架,我五點,又就黎食飯先食喎!可能大家都呆左成日,佢哋都開始傾偈,我聽埋一份無咁悶!原來有d人得四個月都坐左响度,我以為大家坐得响度週數會差唔多,原來佢哋嘅媽咪都有糖尿病,所以佢哋唔似我哋咁成七個幾月先飲糖水test糖尿,佢哋一早就要做呢個test!咁佢哋慘d,我哋最多食餐食多兩個月都生啦,佢哋而家先四個月,要食半年喎,唸起都覺遙遙無期呀!大家講起有d下個月都生,然後當大家知道我係三十二週媽咪嘅時候,無不怪叫,因為我個肚望落唔大,隔離果個媽咪四個幾月都同我差唔多咁!成班媽咪要我企幾次身俾佢哋睇吓我個肚,都幾攪笑!不過其實我覺得個肚大唔大,某d情度睇你著咩衫,我發覺著one-piece裙,尤其是胸下開始束腰再散落去果d,個肚會睇落幾大,反而著d貼身tee就相對細d,好奇怪!
傾傾吓晚餐時間好快就到,無啦啦有人叫我個number,以為咩事,佢寧寧舎舍俾左個飯盒我,個個媽咪都望住我,點解我唔同嘅?唔....我唸吓唸吓,應該係今朝佢問我有咩唔食,我話no chicken,所以今餐原本係食雞,我唔食就俾其他野我,又幾好喎!
食完飯六點,要等到八點抽血先走得,同d媽咪傾吓講吓,都唔太難過嘅,最好笑係好多媽咪都好似我咁以為有張床抖吓,我重以為得我一個咁天真添!八點鐘老公黎接我,終於可以返屋企,今日真係重累過返工呀!返到屋企,我忍唔到喇!開左包熱浪食,根本就停唔到,最尾好罪疚咁食淨半包塞左俾老公!
今日抽血嘅結果唔係即時知,又係話唔pass嘅十日內會收電話喎!
2009年7月3日 星期五
輕左!!!
上個月廿三號見完營養師後,開始跟餐單食野,真係好唔慣!五匙飯真係一陣就無,出街食嘅份量又好難預,因為要食無糖乳酪,成日都要去搵黎買,下午茶要食水果,之前一晚又要整定第日帶返工,一日六餐真係幾忙!食左十日,餐餐食完都無飽嘅感覺,重成日都覺得肚餓!真係無陰公!人哋大肚就大哂,鍾意食咩就食咩,女皇嘅待遇,我就慘喇,食都無得食,我都唔係“為食”果d人,都只係想有時食吓鍾意食嘅野,想有飽嘅感覺,咁都唔得?!最慘有時餓到手都震埋,全身無力,個menu都唔理人嘅感受嘅,人哋要返工,唔係食完就瞓,唔使點有energy都得架麻!
今日返贊育例行檢查,比起兩個禮拜前,輕左磅半,即係由有左到而家只係重左十四磅!入到醫生房,都無咩講,又係例牌按肚,度肚,聽心跳.本來唸住走得,姑娘又叫我等陣,有另一醫生會黎睇我,我都唔知點解又會有多個醫生要睇我,咩我有事咩?唔知係咪睇我胎盤前置嘅問題呢?最慘係我上半身平瞓左响度,但雙腳就只係好似人哋坐左响度咁,上下半身成九十度咁响度等,扯住個肚好辛苦.等等吓個醫生話我輕左,我真係忍唔住話梗係啦,俾你日日跟餐食,食到手都震埋,想唔輕都好難啦!佢就唔出聲,我又繼續等,終於有個醫生黎到,話佢叫呀Ben喎,奇奇怪怪,我都唔想知佢叫咩,只係想知等佢黎嘅目的.點知,佢都只係按肚同度肚就走左,咩都無講,SHIT!!!都唔知做咩架,要我瞓得咁辛苦等你黎都係做埋d無聊野,嘥時間!!!
訂閱: 文章 (Atom)


text:
唉!都唔同你計一日前知識產權署署長講咗啲乜,但係要攞正 license,又豈只同 CASH 攞?
梁振英 post 呢條片上網,嚴格嚟講有多種行為,要向唔同嘅人攞 licenses:
一)翻唱歌曲兼錄音,牽涉到詞/曲版權中嘅 reproduction right(複製權),要向詞/曲嘅版權公司(music publisher)攞 mechanical license;
二)將歌曲放入畫面,涉及詞/曲版權中嘅 synchronization right(影音同步權),要向詞/曲嘅版權公司(music publisher)攞 synchronization license;
三)因為 karaoke 用咗歌曲嘅 MMO,即牽涉 sound recording right,而 sound recording right 嘅版權持有人係歌曲所屬嘅唱片公司;將呢個 MMO 錄低,涉及該 sound recording 嘅 reproduction right(複製權),要同唱片公司攞 mechanical license;
四)同理,將 MMO 放入畫面涉及該 sound recording 嘅 synchronization right(影音同步權),要同唱片公司攞 synchronization license;
五)終於到放片上網喇,啱喇,詞/曲版權 streaming(串流)係由 CASH 負責授權,所以呢 part 你哋冇做錯到!
六)之但係,如上述,將歌曲 MMO 放上網,涉及 MMO 嘅 sound recording right,授權串流應該係 IFPI 或 HKRIA 負責.即係話,仲要攞埋呢個 IFPI 或 HKRIA 嘅 streaming license!!
Recap 一次,「翻唱 + 放片上網」隨時要攞上述六個 licenses,政府想「補鑊」?做足手續好喎!如果唔想煩,係咪有 UGC 或 Fair Use 嘅豁免好啲呢?
註1:我唔記得 CASH 個 streaming license 有冇包埋上面(一)嗰個 reproduction license,可能有,但頗肯定唔包(二)嗰個 synchronization license.
唉!都唔同你計一日前知識產權署署長講咗啲乜,但係要攞正 license,又豈只同 CASH 攞?梁振英 post 呢條片上網,嚴格嚟講有多種行為,要向唔同嘅人攞 licenses:一)翻唱歌曲兼錄音,牽涉到詞/曲版權中嘅...Posted by 周博賢 on Wednesday, December 9, 2015
原文連結


text:
全知言
睇路呀! 丁蟹又出山
港股連日升幅強勁,人人爭住入市乘機撈番筆!不過大家咪開心得太早,事關大台宣布本週一開始重播經典劇《大時代》,「丁蟹效應」次次準,唔少股民都有怨言㗎!全知言今個星期就問咗唔少藝人,最鍾意《大時代》邊個角色兼最難忘邊一幕,大部分答案都係離唔開「丁蟹」兩個字;至於阿澤仲話因為丁蟹一句:「我有殺人,但我冇罪!」對佢最深影響喎!
杜汶澤 秋官演技「癲瘋」
我主題曲都識唱,「滔滔的感觸…」,至於最鍾意嗰個就梗係丁蟹秋官嘅演技已經去到「癲瘋」,尤其係法庭嗰幕對我啟示好大,「我有殺人,但我冇罪!」,呢一句嘢對我本人一生影響好大,導致我成日「瀨嘢」!代入我嗰度,就係做乜嘢都好,我冇罪!我𠵱家講番都爭啲想喊出嚟!
李逸朗 方展博有超能力
《大時代》係細個時候睇過,印象唔係好深,記得劉青雲係演方展博,方展博會攞啲汽水罐定雜物砌個三角形定金字塔,成日都會呆望嗰堆嘢,之後就會預知股市係升定跌,呢一幕好深刻,好似有超能力咁.
林二汶 掟仔落街好勁
我睇《大時代》嘅時候就仲係好細個( 9歲),最經典就有劉青雲同郭藹明,兩個都係我好喜歡嘅演員,唔知係咪呢套戲而兩個走埋一齊,對我嚟講最經典都係有呢對情侶喺度.印象最深刻嗰幕就係丁蟹將四個仔逐個推落街,我細個睇就唔明,但大個諗番就覺得呢個橋段真係好勁!
林家棟 慳妹好鬼慳
我鍾意丁蟹同「慳妹」,「慳妹」真係好鬼慳囉!丁蟹成日自說自話,講嘅嘢就係真理.印象最深嗰場(跳樓嗰幕),自己冇份拍但喺現場(當年戲中做聯交所職員),嗰陣趕廠期,三十六個鐘冇出過錄影棚,我未見過啲經理,高層會買早餐畀我哋食,嗰陣開廠開咗三十個鐘,去厠所都要申請.咁趕係因為我哋拍完廠景後,丁蟹連埋嗰四個仔就要出去拍跳樓戲,所以印象非常深刻,睇番出嚟效果都好震撼!
卓韻芝 全港睇跳樓
我好鍾意《大時代》!細個已經睇到目定口呆,最記得嗰個一定係「慳妹」!好記得佢嘅一舉一動,電視見到周慧敏真係一件好重要嘅回憶!同埋方展博,方展博就係青雲哥哥,佢演出嚟嘅角色好似從來都未係電視見過.最難忘一幕就係丁蟹跳樓,呢個係全香港人嘅共同回憶!因為喺電視出現電影感畫面係好勁,感覺到好似係全香港靜咗落嚟睇嗰幕咁!
街坊回憶《大時代》對白記到今日
一班街坊都對《大時代》嘅丁蟹念念不忘,印象最深刻一幕亦離唔開天台掟仔落街,愈重口味就愈多人記得!
Sundy:我最鍾意《大時代》嘅劉青雲,同埋佢講過一句「相信自己可以創造歷史」.印象最深刻嗰幕係最後丁蟹同方展博喺股市對決,之前股市一直跌,五蟹集團預計一路跌就會賺好多錢,但去到中段時候股市就回升,嗰幕就好深刻.
知無不言 言無不盡 我係全知言


text:
隊長增值服務
Friday, November 13, 2015
租客錄2
煩膠的租客經常會出現,而且有時係令你真係唔知好嬲定好笑,係最近我又多了兩位煩租客.事緣有一朝早收到租客短訊話有大穫野叫我盡快覆Call,打番去的時候,佢就話琴晚報左警,因為有人嘗試入屋,並已經通過左個密碼鎖,只差開門,然后佢就要求我要幫佢換番把鎖.
去到呢個位,先講下我比呢間屋的鎖的構造先,間屋有鉄閘,但鉄閘我一方面同佢地講話我無換鎖,佢地可以自己搞,但為左我方便,唔駛一換租客就換鎖,所以我用左來自星星的鎖,一換密碼就OK,咁如果一個正常人都好難又同時搞得掂個鉄閘同星星鎖掛?而唯一咁叻可以搞少個鉄閘就係之前果幾任租客,不過果D全部我都有晒資料,出入又有CCTV,無理由咁苯柒番黎偷你果小小野搏拉之餘仲要識開星星鎖嘛.所以,係正常情況下,基本上都係應該安全,除非你遇著個麥七(識開鎖的小偷).
咁就係以上的對白同我腦入面有的資料黎講,其實根本唔可以直接就conclude係乜野一回事,其實錢唔錢就好閒,不過問題係呢一戶人我已經試過洗左錢係解決唔到個問題,因為之前佢地死話個洗衣機壞左無水出,叫人黎睇入我數,點知維修條友話係佢地唔識用,根本無壞,又洗左我300蚊無屎痾,呢單野,我聽完又要我換鎖我就更加小心.
好啦,問多兩句,一方面我問佢地有無鎖鐵閘訓教,而且果個密碼通過后的情況(如把鎖係點样轉),佢地果一刻做緊乜,有無去頂住到門,有無聽到鉄閘聲,有無係個防盜眼睇下係咩人,呢上資料佢地一開波都無講,但就只有一個hidden agenda係叫我換鎖,我就谷住再三追問先肯逐样答.
首先,佢地話無人知有無鎖鉄閘,因為佢唔係最后番屋企果個人,咁我話你地習慣性有無鎖先,佢又唔撚答我,屌.關於開密碼鎖的時間,佢話只係佢室友岩岩去廁所時聽到個鎖,似是通過左密碼,所以佢室友大聲尖叫,因此可能嚇走左個賊.咁我話,你去廁所聽到,有無去頂門同望下個防盜眼(廁所門係大門隔黎),佢話室友太京衝左番入房,所以無,我真係吹漲,比我死人都頂住到門啦下嘩........咁我問佢開鎖的係點样開呢,係物理定係电子原理,即係有人搵野係到撩撩撩(物理),定係用密碼或电子匙解鎖 (电子),佢話應該係电子原理咁.
然后就跳到去阿Sir黎到,佢就話阿Sir話呢D三星鎖好易比人破解,所以都建議佢地換鎖,因此佢地就不停loop兩句野,一就係佢地感到人生安全有危險,二就係要換鎖,都唔知係咪我之前的租客番黎偷野咁.
係呢度,我又要解釋一次個星星鎖的設定,一方面換左密碼係佢地面前,咁如果有人入到黎,一就係有D萬能的电子匙開到你間屋門,又或者就係佢地有人唔見左电子匙,但係,如果佢地話之前有人留左其他电子匙的話,其實早已失效,因為我已經重設過只有佢地果兩張先Work,所以理論上佢地的投訢係唔成立.而我同佢地講呢件事上面我有兩個建議,一就係唔該你地用番個鉄閘,因為我知佢地無用,所以用番的話其實已經加番一個物理的鎖頭.二就係叫佢地重設密碼同电子匙,以防佢地比人偷睇左密碼或者比朋友玩野set多左條匙佢地唔知咁.
我再三強調係今次事件上面換鎖係無用,原因係一來你有個鉄閘鎖你唔用,而如果你遇著一個麥七乜鎖都識開,咁你裝一千把鎖都係無用,因為佢都係識開之嘛.更大問題係你地又唔見唔到有賊,但個槍頭有咩就即刻搵我.咁佢地就當然又用女仔最煩膠的野話人生安全有危險,其實去到呢個位,我忍唔住都要串一句,咁你不如請保鏢.
當然作為業主我本來都想去管理處跟進下件事叫佢地睇下CCTV係果段時間有無人上過樓,畢竟係淩晨應該無乜人出入好易捉.但如是者過左四日,佢地又留短訊話佢地會采納我建議會重設密碼同电子匙咭,而且佢地會換埋個电子鎖的电池,以防萬一之餘,其中佢地想我報鎖番個电池的錢.其實個电池我知道係五月幾上手換過,一般起碼玩一年至年半,不過怕佢怕米貴,我話20蚊野我豪比你算.
至第五日,佢下午三點又打黎話佢地換完电,發現之前個电池爆晒汁,而換完後個鎖唔郁無反應,叫我過去睇睇,佢話佢地夜晚要出去,所以要我盡快去.我話,咁你地換电之前個鎖識唔識郁,佢話識,不過神神地會自轉,屌我個心即時出現兩個結論,一就係好撚大機會其實因為爆汁導致可能电子失靈,個鎖自轉佢地就以為有人入屋所以報警,二就係你老味我五日前同你講換密碼,你要到第四日先肯打開個鎖蓋重設,而其實任何一刻你打開個蓋都應該睇到爆汁,係咪發閪盲到最後一刻換埋电池先同我講又要我即黎.
我同佢講我話我呢家番緊工,要放工先黎到.咁佢問我幾點,我答佢七點左右到,佢話唔得,因為佢地要出去無人,我話咁你地要是但一個留一留,佢話唔得喎,一定要出去,而且個鎖唔郁的話鎖唔到一間中門大開又或者鎖唔番咁點算.咁我話,你見到爆汁,但換前又用到,換后反而用唔到,好大機會都係接觸不良而已,你有無試過搵野清潔下爆左的汁咁,又或者肯定下個电池係咪裝岩方向,佢今次好撚快咁答我話試過晒我講過的野先打黎,叫我一定要盡快到.
去到呢下我話其實你地有無睇清楚搞清楚架,我話其實由頭到尾你地都ON99咁,其實好大機會只係個鎖壞,你地就睇又唔睇下,走左去報警,報完警你又可以捱幾日連密碼都唔改,攤左四日后你話改完又可以唔發現爆汁,咁呢家爆汁前十分鐘個鎖仲識郁,呢家就無反應,你又要我即黎咁.佢聽到呢度又好似姨媽上身咁提高左八度聲線話,咁我地驚嘛,鬼知你d野啊,咁驚就報警 ga la,你好似講到我玩咁.
其實,我又唔係話佢特登玩,不過個問題係你個人質素低啊嘛大姐,正正常常人,就算報完警又同我傾完,都起碼會即改密碼啦,你地就攤咁多日然后要我即黎,我話你呢家三點半咁劑,我七點黎,你又唔滿意,咁你想我點先?無理由話,你出去就得,我番工就唔得喎,(最大問題,其實係我心裡面知道,屌,99.99%都係你地又唔知搞乜柒on9野,我都係白行一趟而已.)你話比我聽你想我點啦不如?聽到呢度佢又知自己唔知想點,又講唔通,所以佢就話,咁我地再諗下先啦.
有時事實勝於雄辯,隔左十分鐘後,佢打黎話個鎖又郁番,而且一切正常了無再自轉.問題,就咁解決左.其實可能由頭到尾都只係爆汁問題,但對於一條on9的人 ,真係可以玩到好大搞到好煩的.
2 comments:


text:
2012年10月22日
黑色印記尋覓之旅! 與魔黨領袖進行秘密私會!
星期四去咗 海洋公園,昨日星期日返到去我主場玩 黑色世界!始終都係 迪士尼 比較啱我性格!今次好可能係我最後一次可以完全體驗 迪士尼黑色世界2012,因為都未必會再入去啦... 或者萬聖節當日會再入一入去啦,不過上完堂入到去可能已經晚上八點幾,應該會錯過部份節目.如果萬聖節真係入去,相信兩間鬼屋一定會好多人排隊,所以今次亦都把握機會玩多最後一次!同之前幾次一樣,一去到下午兩點鐘,我就準時去到排隊,咁就唔洗等咁耐啦!
玩完兩間鬼屋,我就返到去 美國小鎮大街,上次剩係畫咗 Zero,今次當然要畫埋佢嘅主人 Jack!
唔好以為佢個樣咁簡單就好易畫,原來都有難度架!好彩,我畫嘅呢幅應該都仲認得出係 Jack 嘅...
上次響 動畫藝術教室 旁邊就有 Pluto,今次仲有 Goofy 一齊響到添啊!等我又走埋去影下佢地先!
我終於都借咗爸爸部手機拎入樂園玩 黑色聯盟戰!所以今日嘅主要任務就係要去 黑色聯盟私會!之前響應用程式慢慢玩下玩下就拎咗大約二十萬分,今次終於都有機會同 殭屍詭姬 見面!私會完結之後,即時傳送咗以下呢一條訊息俾我,仲可以下載埋最後一幅好靚嘅手機背景圖片!
嘿嘿,同 殭屍詭姬 見面之後,我就即刻轉黨!點解我咁唔忠心呢?因為我想同埋 狼人戰臣 見面!雖然我轉咗去狼人族,但係我嘅心依然響殭屍黨架!殭屍黨要繼續努力啊!要蠃啊!因為轉黨之後,之前嘅所有戰績會被重置,所以我就響樂園入面搵黑色印記,務求要拎返五萬分!
響搵完黑色印記之後,我突然發現我之前猛咁玩係有少少多餘,因為樂園入面嘅印記真係好強!我諗我搵咗嘅印記,大約只係全個樂園入面嘅一半,但係我已經拎到十五萬分!每個都加好多分!既然已經超額完成,我又再次返到去 黑色聯盟報到中心,同 狼人戰臣 進行秘密私會!
黎到傍晚,都係同之前幾次差唔多,睇下 迪士尼朋友 同埋 殭屍戰狼人,影下相.但係我都仲係有啲唔開心!因為 黑色世界 活動只係剩返大約一星期,我都仲未見過 Duffy 出黎!
響樂園官網見到,夜光鬼魅巡遊 響部份比較多人嘅日子會有兩場,唔知道萬聖節會唔會有兩場呢?如果嗰晚得一場的話,咁呢一次已經係我今年最後一次睇 夜光鬼魅巡遊,所以我都特別珍惜!
玩得開心,又能夠促使我買野!呢一日嘅戰利品,黑色世界 主題文件夾,同埋兩款奇妙紀念幣!( 玩得開心就有心情買野,但我又成日話要慳錢,咁我應該希望自己玩得開心定唔開心好呢?XD )
於 10:12
標籤: 迪士尼黑色世界2012, 迪士尼樂園收藏品, 迪士尼樂園商品, 迪士尼趣事
訂閱: 張貼留言 (Atom)


text:
日期:08年8月17日
地點:Solana藍色港灣
最後一天,基本上沒事可幹,主要就係買些手信回港吧!
在酒店Check Out以後,我哋隨旅遊巴前往朝陽區,先到Solana藍色港灣國際商務區,個名咁長,其實係一個新商場,同北京及中國各地大商場差別不大,都係一啲大牌子,比較特別係有一區全部係體育用品專門店,不過我哋都係齋睇.商場好大,由於係星期一既關係,鬼影都冇隻,呢類咁高檔既場,一開開咁多,究竟北京係咪真係容納到架,我其實有啲懷疑.
商場入面有間餐廳,叫All Star Sports Bar & Grill,係一間體育餐廳,入面有好多部電視,播映世界各地既體育比賽.嗰日就係男子110米欄初賽,電視梗係直播啦,我哋點咗嘢食,見到劉翔企喺最外線準備,跟住掛住影相呀,傾計呀,聽到槍聲一響,咦!點解最外線嗰個咁慢既,睇清楚,最外線嗰位根本唔係劉翔!問侍應,又唔多理我,後嚟先發現,原來佢退出咗.
個商場又大又有外國Feel,不過冇乜人.
商場中央有個大廣場,仲展出多國選手既比賽制服添.
呢件係俄羅斯選手既制服.
個餐廳設計都幾型仔,留意座位,設計成棒球手套咁款.
我掛住影相,就Miss咗劉翔退出既「歷史性時刻」.
餐廳供應美式食物,三文治其實冇乜特別,薯條就幾好味.
跟住我哋去岳秀廣場會合其他人,呢個商場,老實講好容酸,根本就係女人街商場版,有啲羅湖商業城Feel,入面賣埋啲平價衫,又或者係腳底按摩店,不過都有兩間奧運紀念品店,求其喺度買咗幾個福娃做手信就算.
跟住大家就出發去機場,自不然又講下劉翔啦,大家覺得最慘既,都係嗰班高價買咗110米欄決賽門票既劉翔擁躉.無幾耐就到機場,又話安檢好嚴格,其實同香港差唔多,好快就搞掂,跟住上機,開始有鼻水,感覺作病,唉!我出Trip兼旅行,冇一百次都有幾十次,旅途中從未有病過既紀錄,唔通被打破?我既身體真係愈嚟愈差,可能坐得Office太多既緣故……
岳秀廣場既奧運紀念品店外,有幾隻大福娃,大概曬得多,已經甩晒色,好似翻版咁.


text:
娛樂圈中流傳
某女星有d另類"集郵"僻好,哩個話題都相當有趣
其實大部份人都有"收集某d野"嘅嗜好,只不過人人收集嘅野都唔相同遮
哩期我既"Q咪(趣味)"係收集响日本食海鮮丼既體驗
咁都係好認真咁做返本"自家集丼簿"先啦!
では始めましょう
時光倒流返去2007年嘅秋天....
"傻女下海第一丼"係响東京築地市場食嘅,食店係 瀬川(せがわ)
呢個注文係獨沽一味 -- 鮪魚丼
呢個係"大盛り",盛惠1000YEN,宜家睇返轉頭就覺得佢都幾貴
D鮪魚都切幾薄,隱約都見到墊响底既紫菜
不過東京舖租都係貴,所以呢個價錢係可以理解既
哩間"瀨川"並唔係香港天書介紹既食店
香港天書都唔會介紹呢d半大牌檔形式,但又唔係有名氣嘅食店啦!
(但係去到日本就最想可以遠離"康江煎",所以我會揀呢間食店)
食完哩個鮪魚丼之後,就無意發現日本雜誌有介紹哩間食店
原來當時我都揀左一間有D口碑既食店喎,果然係 lucky!
咁話時話喇,呢間舖頭嘅鮪魚丼都唔錯嘅,新鮮,而且唔駛等位
日本食評網站上,對佢嘅評價都唔係差架
哩個注文係海胆+大魚子+吞拿魚茸
第三丼都係"若狹家",哩次嘅吞拿魚茸就變左做三文魚
如果講口感都係海胆+大魚子+吞拿魚茸係配合d
因為海胆,大魚子,吞拿魚茸都係一pet野咁,用筷子一夾就一啖入口
但三文魚就要咬開先食得,口感上就有d另類
哩個"若狹家"嘅三色丼大約係12xxyen,就咁睇個價錢就真係抵食過築地嘅"瀨川"
而且哩間嘅魚生選擇都多好多
不過我又好主觀地相信响築地市場食到既魚生係會特別新鮮
哩間都係我直到現時為止,最唔滿意嘅海鮮丼
不過香港d旅遊天書就一定會介紹哩間
事實上哩間响日本食評網站上嘅評分都唔高分
(所以話香港旅遊天書都唔好盡信,佢地都只係維持一貫作風 ~ 人云亦云)
咁証明左我話哩間唔值得推薦,哩d的確唔係主觀性地反感
雖然由始至終响札幌發生既事都係令我非常咁唔高興
(直到宜家都無改變我當日既想法: 札幌~後會無期喇!)
哩一個咁細既三色丼(大魚子+三文魚+帶子)已經要1029yen
而且份量仲相當細碗,擺明係搵人笨!
生うにいくら丼(兩色丼),1785 YEN
函館係一個港口城市,海鮮一定好新鮮
店舖之間要爭生意,咁就唯有响價錢同份量上拼過喇
哩一間既份量同價錢又的確係唔及另一間食店"きくよ食堂"
不過勝在等位嘅人少d,因為有d人去左口碑好d嘅"きくよ食堂"
第五丼都係函館嘅食店,哩間就係响函館好有名嘅 きくよ食堂
1680 yen嘅三色丼,哩個份量同價錢真係"良心的価格"
名符其實係大件夾抵食
不過呢次就有d後悔"注文"左蟹肉喇
真係唔覺得北海道既蟹係特別好味啵,只係肉多囉
味道唔見得好好好特別喎 !
繼續係情有獨鐘嘅配搭: 海胆+大魚子+吞拿魚茸
"若狹家"嘅海鮮丼唔係特別好味或者特別平
只係唔需要山長水遠去到"天涯海角"都可以食到海鮮丼
更新 (2010)
第七丼算係直到今日為止,响日本食過最DRY嘅丼
無法啦,因為佢係2450米嘅高山上出品
不過爛船都有三斤釘,再唔掂都好過香港嗰d大眾化食店
即係好似"域奇潺"嗰d旗下食店嘅質素
哩個係响立山黑部--"室堂"其中一間餐廳食到嘅
不過佢都有抵讚既地方,就係好抵食
1800yen有成個set,有湯,有沙律,仲有醃菜添
雖然佢係DRY左d,但都不至係我响日本食丼體驗中會"燉"佢為包尾
包尾嘅依然係以前响札幌食過嘅扼錢丼
(即係上面第四丼)
唔老實係最最最...乞人憎嘅事,當然更加憎嘅係札幌人有過度自大嘅民族性啦!
我同札幌以前積落嘅深仇大恨,睇怕都好難有化解嘅一日
可能如果大地震發生响札幌嘅話,我做得出"睬佢都傻"呀!
不過我更相信咁自大嘅札幌人都唔會有好多光輝人性,會去協助外地人脫險
第八丼係一個非常有水準嘅海鮮丼
連一直只係偏愛海膽+大魚子嘅我都對佢讚不絕口
哩個係金沢嘅地道特式海鮮丼,2625yen
見到哩一身打扮,就係金沢嘅"唯佢獨專"
賣相一味靠誇張黎做賣點,其實同我嘅做人忠旨有d背道而馳
所以响仲未品嚐過哩個海鮮丼之前
真係抱有d保留+觀望嘅態度,但係當食過佢之後......
都無得唔寫個服字俾佢,因為佢確實係有真材實料,我buy佢!
(註:所指只係我响哩間食店所食到嘅出品,並唔包括其他同類食店)
第九丼係一個"替身擔正"嘅故事
當日本來係準備幫趁另一間食まぐろ丼嘅食店
但去到已經係"本日終了"
哩個套餐盛惠1280yen,評價同價錢一樣,ok還可以啦!
咁1280yen又確係無理由要求咁高
第十丼應該可以堪稱為"最大吉利是"丼
都係第一次食有海膽嘅海鮮丼而係連埋棺材一齊上碟,的確係相當新穎
1260yen,仲包埋赤味增湯,哩個質素+價錢,絕對係抵食
佢地嘅赤味增湯仲絕對要超讚
只係睇佢地用晒d魚骨黎墊湯,已經好有廣東湯水嘅特式
咁樣d湯一定好入味啦,所以點得唔係超正呢?!
咪睇哩間一味禪
咁街坊look,其實佢來頭不少
既上過雜誌,亦都有自慢食材吸引到電視台去訪問佢地
真係唔可以睇外表,只要有實力就一定不愁無生意
做生意同做人嘅道理都係同出一徹
待續.....繼續下回"自我放逐在日本之旅"


text:
個個都話要投資,放喺度只要越嚟越唔見使,買乜都好,簡簡單單買外幣,叻啲買吓股票窩輪,揑幾手匯豐,長線擺實賺.雞乸隻腳趾甲咁大隻字嘅條款,一大堆成份風險數據名詞,隻隻字都識但加埋一齊唔知做乜春,經紀講完一大餐都係發緊夢,結果講咁耐都係講個信字,人人都係咁買我唔買咪好笨實?銀行強積金寄嚟嘅信近乎密碼,睇晒成份都唔知係賺定蝕;不過,放心,學人話齋:長線擺,賺梗嘅.今日呀咩拍晒心口話樓價只會繼續升,聽日呀咩話邊隻股值得諗諗,身邊總有一兩個人講到自己投資乜都識乜都賺嘅能人,跟佢哋,冇死嘅.
有得賺,又點會冇諗過投資呢.只係強積金同十年前買落嘅儲蓄基金已經夠煩, 日常生活已經夠多濕碎嘢阻礙正經事,所以硬係的唔起心肝去好好投資吓.正所謂:長線擺,賺硬.我唔想一日到黑睇住啲金呀油呀美金呀外幣,然後心情跟嗰條忽高忽低嘅線時高時低.經濟我睇極都唔明,有人可以答我以前文化研究老師問嘅一條問題:世界嘅資源係咁多,用盡就唔會再有增長,點解經濟重可以不斷有增長?樓市點解可以升極重有?中國嘅發展換咗一大堆唔吸得嘅空氣唔飲得嘅水同食壞人嘅食物,呢個係咪增長極都重有嘅原因? 依稀記得嗰時同舊老細做網站,佢話唔相信YouTube,因為可能有朝一日會冇,放喺自己度穩陣啲.確實係唔知頭唔知路,但又冇佢咁好氣嘅我,隱晦話想像YouTube執笠,就好似想像互聯網會冇咗,又或者網上理財失效咁難.老細知我咩意思,乾笑咗一下.而家諗返轉頭,又係咪真係咁難以想像?呢啲係咪叫太龐大,所以唔會死(滔壁吐飛傲)咁樣?過咗幾年,我終於多咗啲啲舊老細嘅懷疑.
好似而家呢篇嘢咁樣,我信谷哥仔會儲存得妥當,重妥當過手寫落本簿仔然後唔知去咗邊,所以我冇留底.但係,谷哥會唔會有一日真係瓜柴,就好似以前萬人空巷嘅猩加咁樣?到時,我又點樣搵得返呢啲嘢?若果面書死咗,我會唔見好多珍貴嘅相,同埋唔少剩係得面書聯絡嘅人.
呢套戲令我心驚嘅地方,係人(包括我自己)對龐大系統嘅信賴,同埋個個都做自己唔做好蝕嘅諗法.所謂嘅沽注,係因為大部份人都唔睇真啲,諗深一層 — 再次包括我.喺睇呢套戲之前,我的確打算要玩下講咗十世嘅投資,但真係乜染都唔撚識.我會好似戲入面嗰啲盲目樂觀笑笑口,睇落無辜其實無知嘅眾生一樣,死咗都唔知咩事.唔知頭唔路追追追,呢啲其實先係沽注一擲.呢個不斷膨脹嘅金融投資市場,其實係點樣煲出嚟.身為經濟白痴,呢種深入淺出得嚟又算生動嘅說教當然好受用;但我環顧上下左右前前後後真真假假,都有太多大到只好信任佢哋嘅嘢,例如電訊公司,例如電郵,又例如東江水.其實,睇完套戲後,我覺得如果唔可以篤穿所有呢啲藉人嘅信任/懶/跟風而為所欲為嘅嘢,其實可能同戲入面紫醉金迷死到臨頭都唔知嘅傻瓜蛋一樣.而零八年金融海嘯證明,傻瓜蛋係大多數,作惡嘅小數總有辦法走甩(而且捲土重來!).
但係,講完一大餐,我都唔知可以由邊度做起.可能第一部係放棄用嚟打呢篇嘢嘅蘋果電腦.


text:
今年做零售個個叫苦連天,連帶我哋做批發嘅,一樣冇啖好食.老細猛話佢啲「朋友」話經濟差到仆街,出面個個又話減薪又話裁員,捽數捽到著火咁滯.鬼咩,講衰啲,好唔好景都唔會分俾啲伙記㗎啦,同埋做生意總有高低,做老細同打工個分別,我諗就係唔駛受呢個壓力囉.
不過其實講真,真係經濟差咩?我唔係專家,唔識分析,唔識睇市,但依自己一般觀察所得,其實只係消費意慾極弱;或者係話,留港消費意慾係低到一個點.其實你睇返,食肆依然係大排長龍,呀,快餐店仲好似越嚟越多人添.老麥呀,雞記呀,仲有間好撚難食個港女好鍾意去嘅譚仔,我未試過去到唔駛等位或者排隊囉.連樓下間越收越貴,但又越嚟越難食嘅大__活,都係人山人海嘅.仲有喎,睇戲,唱K呢啲活動,其實都係好多人㗎喎,好似嗰晚去睇《天煞地球反擊戰》第二集咁,都係爆場㗎,平日晚都爆喎.
咁其實經濟唔係想像中咁差,點解香港彌漫住一陣悶氣呢?我自己睇到嘅係咁.
第一個原因就梗係買唔到樓啦.香港個樓價已經去到一個痴線都唔足以形容嘅價錢,就算跌一半,你買得起咩?同埋真係值得買咩?買,就供一世,更唔好話好多人跟本就連首期都俾唔起.咁嘅環境,點會捨得洗錢買嘢?
第二,香港嘅工作環境係幾差,工種少,工作時間長,又唔受人尊重,更唔係搵到乜嘢大錢.仲有一樣好有趣嘅係,無論你返工幾辛苦,都會有人話自己慘過你,一係就話返工係咁㗎啦,叫你捱下,我覺得呢啲人係痴撚線嘅.點解打工要打到好似奴隸咁?我真係睇唔透,或者你當我係個冇乜事業心嘅人啦.
最後一樣,係出路問題,打工嘅冇機會升,創業又要面對租金高昂嘅問題,無形間香港個社會係有種抑壓喺度.我身邊有好多朋友都同我有同一樣嘅迷惑,就係其實喺香港唔知可以做得啲乜嘢.壓力大,已經唔係個人情緒咁表面,而係整個社會嘅問題,所以我有一班朋友都會選擇走.
你話走,咁容易咩.係呀,你同我都可能移唔到民,但又唔想留喺香港,咪去旅行囉.我識有啲朋友,由一年去兩次旅行,變成一年去十二次,或者更多.呢個可能係逃避,但的確係一個解決方法.久而久之,呢班人就唔會喺香港消費,咁惡性循環下,個社會嘅消費嘅意慾咪跌囉.
嗱嗱嗱,實有人話成日去旅行咪洗好多錢,哪有錢呀你老母?喂阿哥,其實條數唔難計嘅,首先去呢啲短trip,通常都係就近,澳門?Nonono,去澳門而家貴到爆,又冇嘢玩,淨係賭賭賭同食食食,仲要唔係好食.講短trip呢,台灣,泰國,新加坡,日本,韓國等等呢啲地方都係熱門嚟,而自從有咗廉航之後,呢班我叫佢哋做Weekend Travellers嘅人就變本加厲嘞.有朋友試過一個月去咗三次短trip,都係星期五晚收工就上機,星期日晚或者星期一朝早返.好痴線?一日來回日本嘅旅行都有呀,咁當然呢個就極限啲,真係去旅行去到好撚盡添,所以都係揀返台灣,泰國嗰啲啦,而其中台灣基本上都係我首選.
點解會揀台灣?因為真係平靚正.雖然呢個行為好仆街,但老實,如果你攞住一皮嘢去台灣洗,你真係大爺嚟,大佬,一皮嘢港紙即係佢哋兩個月人工咁滯呀,所以我成日都叫人去台灣低調啲,尊重人哋地方,唔係你同鄰近經濟強國嘅居民咁財大氣粗係冇撚分別嘅.
星期五晚上機,去到食個宵夜,瞓,起身就周圍去,講緊消費隨時只係兩千幾蚊港紙,有啲人喺香港一個週末飲兩晚酒都唔止啦,係咪抵先.
咁我鍾意去台灣又實在有原因嘅,撇除台妹呢個(重要)因素,台灣除咗消費低,仲有好大嘅空間同文化,喺台灣你可以放慢腳步去行街,市區效區睇你想玩乜就去邊.喺台灣食嘢,招呼好就唔在講,基本上係間間都好食,就算同香港同價,你都會覺得好抵俾.原因係佢哋食材好多都係本土供應,新鮮啲又平啲,同埋台灣個競爭都幾大,只要間餐廳口碑一衰,真係冇運行㗎啦.你唔會想像到澳牛喺台灣開會點囉.
台北嘅物價近年都叫貴咗,同啲嘢質素有啲跌watt,但無損去假日shopping嘅雅興,至少唔會好似香港咁,你去十個商場都係嗰幾間舖頭,又唔會食嚟食去都係嗰啲連鎖店.台灣有好多cafe,又有啲自己嘅local brand fashion,去到忠孝敦化站附近就好多呢啲嘢睇㗎嘞.而且台灣有香港冇嘅夜生活,你想浦咩,咪去夜場逛下見識下囉,真係會大開眼界㗎,不過我認老啦,唔啱我.
我去台灣有啲嘢係特別鍾意做嘅,第一樣係打捧球機,最就腳喺西門町誠品樓上,但以前太魯閣未拆,嗰邊係好玩啲嘅.另一樣係睇戲,台灣睇戲舒服過香港好多,位寬啲,又通常唔會俾前面遮到,有啲仲有枱set喺兩個位中間俾你放嘢食,同埋戲院大,都幾多選擇,睇IMAX就仲爽!仲有一樣古怪嘢我好鍾意做嘅,就係行便利店,台灣嘅便利店真係多到痴線,唔係普通嘅多,係真係一條街有幾間咁多.唔同嘅字號都有唔同嘢賣,而有啲仲有位坐,有熟食賣.喺便利店會睇到台灣人日常生活㗎,所以都幾得意,有時我鍾意坐便利店多過坐cafe.
當發覺自己行西門町仲熟路過旺角嘅時候,其實係咪好大鑊呢?香港點解會攪成咁㗎呢?啲舖頭唔招呼自己,啲嘢難食過屎,仲要俾個待應呼呼喝喝,條街又迫又焗又冇嘢睇,間間都係連鎖店.我覺得與其話香港經濟差,不如叫班官同商人諗下點解香港會俾佢哋班冚家剷攪成咁先啦.但講完又點?佢又唔駛同你負責,又個個月出緊廿幾三十萬一個月,仲要係你納稅嘅錢嚟,我真係睇唔透囉.


text:
千嬅同祖兒講,自己個場好旺,助手都係喺演唱會識到老公,仲生埋 B,祖兒聽完即刻甜笑.
媽咪姐
開騷做到嘢! 千嬅同 Sammi祖兒全面建交
睇住千嬅,媽咪姐忽然覺得自己有啲老㖭!啋啋啋,唔係,係成熟優雅咗先真.諗番佢 95年攞新秀銅獎入行,咁又廿年,大家依家都結咗婚又生埋仔,時間有冇過得咁快呀?
坦白講,千嬅唔係好靚唔係好 fit唔係好唱得,亦都唔係好演得(我知,千嬅拎咗影后,但佢真係唔係「桃姐」嗰隻嘩一聲嘛!).不過,呢位烈女就係有啲搞笑有啲港女智慧有啲江湖義氣,再加啲你同我都好想要嘅人緣同運氣.簡單嚟講,係有啲料到囉!淨係睇吓佢夠膽請鬥咗十幾年嘅 Sammi同祖兒做演唱會嘉賓,就知佢心口堅係掛咗個勇字啦.
周二( 27日)晚,千嬅都喺台上面同 Sammi講:「其實我好驚唔敢問你,所以搵珊珊(經理人林珊珊)問 Wallace( Sammi經理人郭啟華).我好衷心咁多謝你,我演唱會可以請到你,無遺憾㗎喇!」講真句,大家都係天后級,請人做嘉賓,同自己直接比較喎!真係唔係人人做到.媽咪姐 check過,千嬅仲唔係請人做嘉賓就算.佢喺網上 follow晒 Sammi同祖兒,有晒互動㖭!有超級公關丁子高做老公,果然唔同啲, friendship forever!
傷腳死忍
唔跳開舞嘅千嬅,第 1晚先係隻腳甩甩哋,跟住仲拗親隻腳,但佢都忍痛繼續跳.去到第 4場,千嬅隻高踭鞋攝咗喺條罅度,佢除鞋照唱,舒服晒!


text:
封面
惡太郭藹明趕出屋企 劉青雲:鬧親交都係我認輸
劉青雲在頒獎台上嘅「太空船宣言」亦同時冧盡唔少女觀眾,至少台下嘅劉太郭藹明就聽到眼濕濕.模範夫妻人前恩愛,實情劉青雲對郭藹明又愛又敬,他就曾自爆每次鬧交都要做認輸嗰個之外,仲試過激嬲老婆而被趕出屋企,焗住去朋友家借宿一宵!睇唔出堂堂港姐冠軍的 47歲郭藹明,原來都係惡太喎!
靠參加大台藝員訓練班出身的劉青雲, 84年參演《新紮師兄》飾演 Fit佬一角開始為人熟悉,直至 92年演出最後一部大台作品《大時代》,令他認識老婆郭藹明(本週大台重播喇!).二人拍拖 6年, 98年在香港結婚.
「太空船宣言」週日( 19日)晚的第三十四屆香港電影金像獎,劉青雲飾演《竊聽風雲 3》的圍村佬陸金強而成功獲得「最佳男主角」,相隔 8年再攞影帝,劉青雲在台上講致謝詞時雖眼有淚光但仍不忘搞笑,「首先我要多謝我屋企人,我相信佢哋一直都有支持我,但係我幾肯定佢哋應該係瞓咗覺.」
而最後的一番「太空船宣言」更整喊坐在台下的老婆,「最後尾我要多謝我太太,每次當我揸住隻太空船,飛到去宇宙唔知邊一度嘅時候,你總係有辦法,令我好安全咁返嚟地球,多謝!」記者去慶功宴後問他,到底老婆點樣帶他安全返地球,劉青雲鬼馬說:「我唔講得畀你哋聽㗎!」
冧爆宣言
每次當我揸住隻太空船,飛到去宇宙唔知邊一度嘅時候,你總係有辦法,令我好安全咁返嚟地球.
「佢就係唔怕我」98年已嫁俾劉青雲的郭藹明,婚後漸漸減少幕前演出,全職替老公理財,做劉青雲背後的女人.郭藹明曾在訪問中提到老公的脾氣其實好大,「脾氣最難遷就,早期唔知佢點解成日發脾氣,以為自己做錯,成日問點解?𠵱家知,佢性格剛烈,由佢囉!」堂堂一個影帝,有脾氣好正常喎!
「呢個世界冇白馬王子,所有嘢都要遷就及經營」,果然,郭藹明就經營出一個優質老公出來.劉青雲曾在訪問中提過,老婆在家比較強勢,他曾試過激嬲老婆仲被趕出門口,當晚惟有搵朋友借宿一宵,等老婆啖氣下咗,再打電話氹番老婆至有屋企返!而二人每次鬧交,到最後幾乎都係劉青雲認輸:「無辦法,佢就係唔怕我,遇上佢,我只能夠投降.」
有共識唔生 B
而劉青雲亦公開講過:「我哋根本唔打算要小朋友,好珍惜二人世界,陪老婆行街市,享有一般人嘅生活.」
影帝做過兩次,據知劉青雲下一個目標係自己做導演拍電影,看來拍完下一部動作片的劉青雲,好有機會嗌 action喇喎!
愛妻語錄
有老婆陪喺身邊,是我最開心,最好嘅減壓方法.
平時同老婆鬧交,到最後都幾乎係我認輸,我讓佢,一來因為我英文唔夠佢好,二來佢根本唔怕我!
我哋早就講好,彼此有咩事都講出嚟,唔希望對方喺外人口中知道,呢個係我哋彼此信任嘅態度.
冇變過! 47歲郭藹明不老的傳說女人唔補,好易老!事實上係有天生麗質囉,大家睇吓郭藹明就知.
91年參選港姐時個樣,同𠵱家陪住老公劉青雲行出行入個樣,其實真係無咩點變,除咗樣貌,最離譜嘅係佢連身材都 keep住係瘦,肥師奶? No way!
郭藹明 keep得咁好,可能同佢媽媽有關.郭藹明曾在訪問提過,「媽咪從事護膚品代理,從細媽咪會帶我去睇皮膚科醫生醫暗瘡,對我好揼本㗎!」加上近呢 23年,一直都有劉青雲喺身邊照顧住,愛錫住,天生麗質加上長年愛情滋潤,想唔靚都幾難呀!


text:
利益申報先,我讀緊大家心目中嘅神科.
不過,無乜人知道,其實我係讀咗一年大家口中嘅頹科再用GPA報non-jupas入港大.
即係話,大家口中嘅天堂地獄我都試過.
或者係因為我比較特別嘅經歷,其實我好討厭神科頹科呢個分法,即使我而家讀緊所謂神科都係咁話.
如果用入學門檻嚟標籤一個學科,咁樣其實就係以入學成績將所有同學嘅大學生涯扣帽子,即係一碌鳩打一船人.
因為你DSE失手入咗engine,之後你個四年都會俾人話你係頹科,覺得你個人好懶,去function roundtable個陣受到神科人白眼,啲女仔睇你唔起.
因為你會考有25分入咗恆商放棄女色清心寡欲一味讀書,之後讀神科BBA Law,跟住即使你有幾懶GPA有幾低你都係一個人哋眼中好俾心機讀書好叻好醒目嘅神科人,仲會有好多女埋身.
呢三年大學生涯我遇過好多人,有師兄因為興趣渣住幾支A去咗讀所謂頹科,之後攞到scholarship去牛津深造,亦有神科人拎住神科個朵四處溝女最後GPA差啲唔過二.當然亦有無心向學嘅頹科人同好俾心機讀書又肯教人功課嘅神科同學.
喺放榜前夕寫呢篇嘢,目的係想大家喺聽日放榜知道其他人讀咩之後盡量放低有色眼鏡,因為無人知道邊個會笑到最後.
原文連結


text:
食飽喇 喺 Central World 行咗陣 再行去 Platium Shopping Mall 再博殺過 ~
( 架 Tuk Tuk 縛住好多波波架 但太多車阻住 Tuk Tuk 如果影埋就好啦 )
收穫唔錯 之後上 Food Court 飲嘢 坐低之後我就奇怪喇 點解 3 間 Mall 嘅 Food Court 食店都係同一位置 之後再落番去買衫 又好似行過咁 原來係打通嘅 唔怪得 2 次去唔同 Mall 嘅 Food Court 嘅食店位置都一樣啦 ~
( 叫咗杯柑桔蜜 之後睇下 d 行程 我 print 哂出黎架 都懶得寫 ^^ )
原來 6 點幾都開始收舖 lu 好在我地都買夠 咁即去 Big C 掃貨喇 諗住去番街邊檔買芒果糯米飯 點知無糯米飯 嗚嗚 點解會咁架 所以去到 Big C 第一件事係拎盒芒果糯米飯上車仔先 之後再去掃貨 Woo 買咗兩車 實在太多嘢想買 不過唔敢囉 因為無手拎呢 ~
1 大袋衫 + 1 大袋零食 + 2 箱麵 行番去 BTS 站都幾攞命 辛苦哂里奧大人呢 ~
去到 Emporium 都 8 點半 所以問里奧大人餓唔餓 因為我想同里奧大人去 Greyhound Cafe 食單骨雞翼呢 因為我不嬲都有小小想試呢間單骨雞翼 但就唔會特登去食 所以估唔到 Emporium 會有 好開心呀 ~
Greyhound Famous Fried Chicken Wing ( 110Baht ) - 單骨雞翼 香口嘢囉 不過都幾入味 但其實真係無咩特別 係方便食之嘛 同埋其實佢地係好細隻 我覺得似鴨舌 size
( 唔記得泰國餐廳係無水供應 口快快叫佢比杯水 點知佢開咗呢支水 好在 30Baht 咋 )
9 點半喇 一定要走喇 因為 Tuk Tuk 至到 10 點咋 ~
番到酒店沖哂涼先慢慢嘆芒果糯米飯 其實已經好眼瞓 食完抖陣 差唔多 12 點就瞓 算夜架喇 ~
Big C 買嘅芒果糯米飯 ( 79Baht ) - 仲平過街邊檔 1Baht 噃 不過 d 飯硬咗 d 同埋街邊檔係好多芒果同糯米飯呢 都係街邊檔好食 d
呢日行程完畢 ^^


text:
戲入面講 Rainky殺咗人,結果俾人捉咗打鑊甘,面上嘅瘀傷當然唔係真,不過右邊膊頭就真係整傷咗, Rainky仲要去睇跌打至可以繼續拍攝.
FBI
32D蔚雨芯俾祖藍細佬虐打
歌手出身,叻哥旗下新人蔚雨芯( Rainky),早前孖住 Super Girls嘅 Heidi拍咗套微電影《微交少女》,仲有份入圍「香港亞洲電影節」,喺戲入面做女一嘅 Rainky同 FBI講,話自己開心到癲咗.
「今次挑戰好大,因為我做一個又聾又啞嘅女仔,一個冇聲音嘅世界令我交好多內心戲,加上劇情講我因為生活而要援交,內心嗰種掙紮真係好考功夫!雖然喺戲入面我要援交,不過呢句我一定要講,我蔚雨芯係絕對唔會露點.所以有一場戲要露點,導演就專登喺北京搵咗個女仔嚟做替身,佢話我呢種身形香港好難搵喎!」
蔚雨芯仲同 FBI講最大膽嗰幕係着住底衫褲,同埋俾援交嗰個男人錫咗啖啫,所以都冇乜陰影,反而俾人打嗰場就真係有陰影喇,「真係傷咗,拍完第二日我仲要去睇跌打添呀!」原來喺戲入面 Rainky會殺人,殺人後就俾死者啲親友拉去打鑊甘,而呢位劊子手就係祖藍嘅細佬王亦藍,王亦藍個樣斯斯文文,估唔到咁暴力喎.
除咗《微交少女》, Rainky都拍咗一部 30分鐘長嘅音樂電影,同翟凱泰(泰臣)做對手,以陳百強嘅歌穿插. Rainky出世嗰年就係 Danny仔去世年( 93年), Rainky對 Danny仔其實冇乜特別感覺.


text:
八六年既新春 , 大關旅行社一個女領隊帶團去海南島,果時既海南島無咩夜生活 , 所以女領隊響到左當地既當晚 , (初一晚)買左好多花生啤酒 , 同班團友坐響空地樹 , 傾下計談下心 , 差唔多時間就返酒店休息 , 并講定第朝幾點響酒店集合當中有兩個來自香港既單身男團友被編入一間房 , 或者過慣夜生活既佢地 , 太早訓唔著 , 所以其中一個提議去附近一個叫小東海既海灘傾下計.
到達後 , 一個響海灘玩沙執貝殼 , 一個落左水游水...過左陣 , 執貝殼果個男仔發覺另外個男仔游游下水唔見左 , 個男仔不以為意 , 以為男仔游游下水可能上返岸返左酒店 , 所以個男仔自己返酒店 , 無匯合果個游左水既男仔.
第二日 , 果個游左水既男仔仍然無返酒店 , 領隊問起 , 佢同房就話琴晚去過邊度邊度 , 於是領隊同導遊都推算呢個男仔可能離開左去探佢響海南島既親戚 , 商議後決定由個領隊留守酒店等個男仔 , 導遊同其他團友繼續出去玩 ,
可惜直至個導遊玩完返黎 , 個男仔仲未出現 , 領隊同導遊最後決定報警 , 結果 , 響附近既小東海撈起條屍 , 領隊同導遊認屍後 , 証實係果個失蹤既男仔.....屍撈起時 , 全身白腫 , 口同鼻孔都塞滿沙 , 死狀恐怖 , 由於新春期間醫院唔開 , 所以條屍被逼運去佢地住既酒店 , 開到最大既冷氣再用冰密封 , 市政府同時亦通知死者響香港既家人儘快黎認屍 , 可惜新年期間 , 辦出入境手續好麻煩 , 結果佢既家人延誤差唔多兩個禮拜先趕到去 , 市政府解剖屍體後 , 未等佢家人過黎就燒左條屍 , 最後佢既家人獲旅行社三萬蚊既賠償 , 佢家人亦將佢既骨灰帶返香港 , 事情暫時好似告一段落.........
兩個月後 , 果間旅行社再派團去海南島 , 領隊同樣係果個女仔 , 同樣入住同一間酒店.
響第一晚 , 個女領隊沖完涼後上床休息 , 熄燈後突然聽到洗手間有花酒聲傳出 , 女領隊可能因為太倦 , 所以無理會照訓 , 第二朝起身 , 發覺自己唔係訓緊自己間床而係房間外既走廊......
第一反應當然嚇親 , 下意識以為有賊 , 於是立即檢視自己財物有無唔見 , 結果一切安好 , 女領隊心已經一怯 , 不過都當無事發生.
同一日,當女領隊帶完團友出外再返酒店後 , 整團團友既行李發覺被離奇地掟出走廊.
果一晚 , 女領隊上床準備休息 , 當熄燈後 , 女領隊清楚咁聽到外有人敲打 , 夾雜一把聲:「領隊, 帶我返香港!」
後來 , 大關旅行社包架機 , 載一班法師過去招魂同超渡 , 報紙都有賣 , 幾大陣象下 .後來件事平靜過來 , 不過女領隊返到香港不停發惡夢 , 有大師教佢 , 自己一個人住同一間酒店 , 一間房 , 第朝響死者遇難既地方將見到一個椰子 , 將呢個椰子帶返香港就無事.女領隊最後照做 , 事情最後都完結.


text:
差唔多 4 點喇 里奧大人話回程會好快 因為無咩嘢再影 點知都係行下影下咁呢 ~
人影我影人
我鍾意呢棵植物呀
@@
心型葉
我勁鍾意呢棵花 5 顏 6 色好靚 不過好難影啦 d 風吹到佢不停咁郁 哈 最後里奧大人話我知呢棵叫 "五色蘭"
又抖下先
我着平底鞋嘛 所以行呢 d 路都幾辛苦 里奧大人話當行石春路喎 對身體好呀 @@
里奧大人番工嘅背囊 去街嘅背囊 同埋相機嘅背囊都係黑色 無問題 唔好拎錯就得喇 哈
周圍都見到呢 d " 山火拍 " 我離遠睇以為掛住好多爛布 哈
我以為係蘆薈 但咁平坦又唔似喎 但見到 d 刺就驚啦
睇下有咩嘢景好觀賞先 ~~~~
無咩景啫
粒粒脹卜卜 好似幾甜幾多汁咁
另一邊係無光架 其實都幾陰沉
行呀行
望見家鄉喇
行下抖下又影下相 回程番去都差唔多行咗 2 個鐘 我真係好勁架喇 行到咁耐 ~
好似玉石 好假呀
再黎
咁多人着紅色嘅
之後經過球場 見到隻金毛勁過癮 企喺度睇人打波架 仲好興奮咁跟住 d 波聲走添 我勁想摸佢架 不過有 d 驚 所以都係走啦 咁之後睇完嘢 再望番隻金毛仍然睇緊人打波 里奧大人話去影相啦 隻狗個樣咁純唔駛驚 咁好啦 我又去影 人生第一次摸咁大隻狗係唔駛人陪住摸 之前家姐屋企有隻大狗 我係痴住家姐隻手去摸隻狗架 驚佢咬我嘛 哈哈 ~
隻狗好似笑咁
睇得幾咁入神呀
初初諗住攞角度扮摸隻狗 點知原來行到咁開 哈 因為我真係好驚嘛
原來呢間屋咁有特定架 次次經過都無留意架
再翻轉頭同隻狗影相先 因為里奧大人話隻狗好純 唔駛驚喎 oh 其實我隻手係好細力摸佢架咋 但影出黎好似 "爪" 住佢咁 哈
再摸多次 隻手都係 "爪" 住佢咁 哈哈 不過今次就行近佢好多呢
買埋雞屎滕同芝麻糕就去碼頭喇 5 點去到 5 點 15 分開大船 實在太感恩喇 唔駛等嘛 ~
無咩人坐 第一次見咋
里奧大人走去船尾影鹹蛋黃 之後好興奮叫我出去又影下呀 因為我地好難得見到日落呢 ~
用 GF5 影嘅鹹蛋黃
鹹蛋黃呢埋 lu
用大機影嘅細細粒鹹蛋黃 我覺得 GF5 影得靚 d
芝麻糕 - 超級超級勁勁勁難食
差唔多到碼頭喇
仲係咁多人睇 Iphone 呢
搭地鐵去北角買 Face Lotion 之後就食嘢喇 其實唔餓囉 但里奧大人話餓喎 ~
食咗一半已經超飽 所以迫里奧大人食埋去呀
里奧大人食豬頸肉湯檬
8 點半坐巴士 番到屋企都差唔多 9 點 對腳開始勁勁勁痛勁痛喇 沖完涼要即腳底按摩 不過按完都仲痛 嗚 ~
食埋生果 睇陣電視 12 點幾先瞓呀 ~
因為做咗會員就有印花 集齊 5 個印花 之後買滿 $200 就送 $100 禮品 所以揀多支 Body Lotion ( $98 ) 呵


text: 薛芷倫(Fanny)今日喺微博開post,稱在微博不斷遭網民詛咒及惡毒言詞欺凌,《蘋果》今日打過畀佢了解:「件事發生咗4,5年,留嘅說話非常難聽,大多係批評我樣貌,話我個樣嚇死人,叫我唔好行出街,話我扮病做藉口其實整容失敗,問我照鏡會唔會嚇親自己,留言喺微博有,inbox畀我又有,試過一日可以有幾千條呢類留言,我之前睇到唔開心,會逐條delete,有朋友叫我閂咗微博.」「我覺得自己唔係藝人,亦冇傷害任何人,點解要承受呢啲批評?佢哋覺得樣唔啱睇,唔鍾意,其實可以唔睇.我覺得佢哋係羊群心理,一個話,之後就有人跟住話,我0依家唔會再delete佢哋留言,我嘅人生唔係做呢啲無聊嘢,佢哋應該係要支持同同情,唔係批評癌症康復者.」Fanny強調自己面容變化,皆因5年前有乳癌:「係西藥副作用令我樣貌有變化,之前講過因為呢個病,令我有Stevens-Johnson Syndrome呢個後遺症,令到我皮膚潰爛.」Fanny透露已服藥5年,啱啱完成一個療程:「點解有人話我整容失敗,藥物對我有副作用,加上近年好多皮膚緊緻為療程,令到面部緊緻咗.至於話我整容,我從來冇做過開刀整下巴,人都會水腫,同埋我年紀都唔係20幾歲細路女,下巴鬆有幾奇,我下巴冇做過整容.」


text:
頭先收到個 email, 難得有人喺度留 comment, 話: "睇黎你係新人生階段新開始, 所以放底呢度, 移去面書."
其實我唔覺自己人生分咩階段, 而家講嘢做嘢都同中學時期差唔得幾遠 (係件壞事), 少嚟呢邊寫blog, 純粹係因為我個人少用腦, 尤其是好少用心諗一尐關於自己o既事情, 連腦都唔用, 就自然冇咩嘢好寫, 而事實上亦冇咩好諗, 諗完都係咁上下, 我年紀唔算好大, 34歲, 不過事業同人生都係咁上下, 都唔望可以有乜良好轉變. 其實都唔可以話"移去面書", 因為其實我都好少喺facebook post自己嘢, 大不了就post下睇過乜戲或聽過乜歌特別有印象, 只係尐冇乜內容o既垃圾資訊.
如果有人問, 最近如何, 其實亦冇乜可以分享, 都係咁上下, 唯一感覺係好悶. 唔係冇嘢玩或者冇街出嗰種好悶, 而係無論做乜嘢都覺得冇乜意思嗰種悶法.
Wednesday, 3 April 2013
沒有階段
Posted by Howtindog at 16:58 6 comments Links to this post
Labels: 生活
Subscribe to: Posts (Atom)


text:
淚眼BB整蠱魔術師 嘉欣玩嘢封視後
無綫整蠱節目《玩嘢王》前晚第三集搵咗鍾嘉欣做嘉賓,當觀眾以為嘉欣BB俾李思捷同魔術師Louis Yan夾埋整蠱到喊時,突然峰迴路轉,原來俾人整蠱嘅係Louis!
查實嘉欣BB今次做咗無間道,表面上俾人整蠱,接二連三俾倉鼠,錯手令思捷手插玻璃受傷而嚇到喊,嘉欣BB都喊得好出色!到玩鍘思捷人頭時,嘉欣BB因為失手令思捷假受傷,嚇到又喊又暈,仲激動到係咁喪鬧Louis,好鬼逼真,仲爆咗句思捷係佢男朋友,睇到粉絲O曬嘴!當嘉欣BB喊到暈令Louis唔知點收科時,原來Louis中咗計,俾嘉欣同思捷夾埋整蠱咗!嘉欣嘅好演技,社交網站洗版大讚,仲讚佢係視後㖭!
受害人話恐怖
嘉欣BB噚日喺電話度話:「冇估到反應咁好,知道要整蠱人時好驚,唔知自己得唔得,Louis話我好恐怖,原來我會呃人嘅,我咁大個女第一次玩人,今次係大突破!」個個都讚演技好,佢開心咁話同嗰時播《護花危情》同《點解阿Sir係阿Sir》一樣,收到好多朋友短訊大讚:「冇諗過娛樂節目得到咁多認同.」咁有冇信心年尾爭視後先?嘉欣BB就笑笑口話:「唔會頒獎畀綜藝騷嘅,年尾頒獎反而冇信心,今年只係拍咗《巨輪》,唔好諗咁多.」
版主:陳基征


text:
上 堂時間係噚晚 7:00 - 9:00, 我準時 6:45 到達, 係 TST 商業區都好易搵, 上到去已經有幾個 BA 係度招待參加者, 點名後就帶我入課室啦, 果度環境好舒服, 以全白色為主, 門口有晒 Estee Lauder Group 旗下品牌 (La Mer, Clinique, Origins, Bobbi Brown, MAC....), 牆身亦有果 d 品牌既廣告 poster, 原本想影相 post 上 blog, 但 BA 姐姐話唔可以影相喎, 所以俾唔到大家睇個環境啦....
當時只係一位 sis 到左, 咁 BA 就叫我坐最前果排啦, 一排有三個位, 檯面放晒 d Skincare, Makeup, 化妝工具等等既野係度, 然後 BA 幫我圍圍巾, 夾頭髮啦, 跟住俾左 cleansing milk 叫我卸妝先, 然後等埋其它 sis 先開始, 咁坐係度無無聊聊, 佢就叫我睇下下面書本仔, 揀自己屬於邊類皮膚, 揀返想試既 skincare, 咁我又剔好晒啦, 再等左陣 7:15 左右, 參加者都到左大半, 咁就開始啦
首 先司儀 BA 介紹自己, 其它 BA 及化妝師啦, 然後就係教化妝之前講解下 Estee Lauder Skincare 先, 等我地化妝之前都認識下點樣護理皮膚, 因為皮膚狀態唔好, 個妝化出黎都唔會靚, 跟住就到我地自己上 skincare 啦, 我主要揀左 Nutritious line, 係想試下 d pdts 嘛, 由 toner 開始, 可能佢個 cleansing milk 卸得唔算乾淨, 我用完已經用兩塊濕化妝抹, 都算乾淨無晒顏色, 但上完 toner 後我見到塊化妝棉變左肉色, 好恐怖....
之後再搽 Night Repair, Nutritious Gel Cream, Time Zone Eye Cream, Makeup Base, 因為由我卸完妝到搽 skincare 都 over 15mins, 我塊面都有 d 乾乾地啦, 再一次過試咁多新野上面, 搽完個 base 塊面有 d 慶慶地, 一照鏡, 噢~~ 紅到關公咁.... 好彩過左一陣都散左少少, 無敏感....
跟 住就到化妝師 Carmen 出場啦, 佢首先教我地揀粉底顏色, Estee Lauder 有個 i match 色版, 只係將色版放近面, 你可以清楚睇到自己較接近邊個粉底色號, 另外仲有分 warm 暖色系 (偏黃) 同 cool 冷色系 (偏紅), 咁我皮膚白得黎偏紅, BA 話唔想咁紅可以用 W tone 返, 咁我就揀左 #1W 既 Double Wear Light Foundation 啦, 然後化妝師師教可以用深色兩色粉底做陰影效果, 咁自然 d, 重手左都唔怕, 又可以用左買錯色既粉底, 唔好晒左
佢教用 Foundation Brush 上粉底, EL 果支都幾好用喎, 毛夠厚唔拮面, 但佢 d 工具好唔齊, 三個人但好多野得兩套... 我又唔想人地用完到自己用... 所以成日要問 BA 拎野, 連我要用果支粉底都無, 又要問佢拎.... 個粉底有少少難推又快乾, 所以有掃痕又掃唔開, 最後要勁噴水係支掃, 再用粉樸推先好 d, 呢 part 我都搞左好耐, 再用 concealer, 之後上碎粉, 檯面得一隻色, 仲係勁橙紅咁, 都算啦, 隔離個女仔都係用 #1粉底, 佢話啱色我都照上啦, 好彩上左面都 ok, 但睇到個底妝已經唔貼一撻撻咁, 都唔埋得咁多啦, 繼續聽化妝師講點畫眉, 搽眼影, 但顧住自己化, 其實都聽唔到幾多...
係搽 影眼之前 BA 拎左個 eye base 叫我地打左底先, 但個 eye base 無論我用掃/手都上得唔貼, 不過佢係令個眼影幾顯色既, 不過上色重手左就有少少難 blend 開啦, 眼影顏色唔多選擇, 得十幾隻色啦, 但好多都偏深, 最後揀左深紫色, 跟住畫眼線, mascara 全部自己黎啦, 都唔知化妝師講到邊度啦, 試左支震動 mascara, 有少少難用, 同埋唔覺掃頭震, 只係隻手係咁震, haha, 最後我都係放棄, 熄左佢就咁搽算啦, 質地幾輕身, 效果都幾長幾濃密, 之後求其上埋胭脂唇膏搞掂, 係空擋既時間, 我都寫底自己用左咩產品及色號, 連我隔離位 sis 都好奇點解我寫到咁多野, haha
之 後每人送返一份 gift, 入面有封信係去返專門店 redeem 返 $150 以上產品, deadline 係 2/28, 都好, 可以慢慢諗下買乜, 不過地點都唔太就腳.... 仲有 d sample, 分別係 Take It Away Cleansing Oil 30ml, Mascara, Night Repair 7ml, 2包 Nutritious Foundation
總 結 : 環境舒服, BA 態度好好, 有禮貌又細心有耐性, 不過張化妝檯唔大, 坐左三個人, 都有少少迫, 工具又唔齊, 就有少少唔好囉, 搞到我成日要起身拎野, 唔小心又整到我隔離個女仔喎, 唔係咁好意思嘛, 同埋教既野唔算好有用, 可能本身有化開妝, 好多野都識, 同埋 d 產品唔太好用, 個粉底我都覺得好麻麻, mascara 我未返到屋企已經甩到變熊貓眼, 反而化妝掃比想像中 ok 喎, 大部份都好舒服唔拮面, 另外可以試到 d skincare, 都唔錯喎, haha, 睇黎都係日本品牌既化妝品較適合亞洲人.... 而家諗緊果 $150 買咩好... 一係 cream e/s, 我無呢類產品, 或者 pure lipstick, 試過都唔錯, 顏色自然又夠潤, 都係補少少錢都 ok 啦, 我都唔想買 d 咁貴既野, haha, 大家有咩好介紹!?
PS. 嘩!! 唔經唔覺打左好多字好長篇添!!! 我今朝上 skincare 塊面仲有 d 紅....


text:
以前,喺花旗國做按揭非常簡單.一個人想借錢買樓,會去銀行,跟住,銀行計算還款能力.如果銀行決定借錢出去,債仔就買到樓, 跟住每月還款畀銀行.如果債仔斷供,銀行可以收回物業,然後拍賣.當然,如果成個經濟體系出現斷供潮,銀行可能決定同債仔「講數」,因為如果突然間有大量 物業拍賣,會令樓市雪上加霜,斷供潮更嚴重.
不過今時今日,去銀行借錢買樓,銀行就會「計算」還款能力.跟住,銀行就一定會借錢出去,「計算」還款能力只 係想將按揭分類.銀行將按揭分類之後,就會去啲「有錢單位」例如投資銀行,強積金基金,有錢人等等,問有冇人想代債仔一筆過還錢,之後個債仔嘅每月供款, 就唔會再去銀行,而係去呢啲「有錢單位」.
好多時,強積金基金,有錢人等代債仔還錢,其實只係當投資,希望最終債仔供款帶來嘅回報夠高.不過有時,啲投資 銀行代債仔還錢,其實係想將啲債仔嘅供款再分類.跟住,根據還款前後次序,再賣出.
例如,有100個債仔,根據還款能力計算,每年可能有5個債仔會斷供. 投資銀行就會賣出100張收款有前後次序嘅債券,即係如果你張債券排第一,不論100個債仔當中,邊個首先還款,你就會得到供款.排第二嗰張,就會收到第 二個債仔嘅還款,如此類推.如果你手持第95至100張,而真係有5個債仔斷供,你就會冇供款收.通常出現呢個情況嘅時候,手持排第95至100張就可以 收回物業,然後拍賣.
5號仔滙豐都有份點知,孫柏文聽個奇 聞,就係原來好多手持呢啲排得好後債券嘅人,向法庭申請收樓令嘅時候,會遞交一份叫做affidavits of lost notes.即係向法庭話雖然自己手持呢啲債券,不過因為經咗好多重中間人,啲供款已經分類,再分類,所以不能證實自己係債主.而好多花旗國嘅斷供債仔, 就係話因為呢啲債券持有人,不能證實自己為債主,冇得收樓.啲斷供債仔真係可以大聲高呼一句:「我唔還錢,吹咩!」
我可以肯定,呢啲手持債券嘅人,因為無 法收樓,所以一定會控告出售債券嘅投資銀行,要佢哋回水.5號仔滙豐銀行喺花旗國做好多呢樣業務,雖然大家都知佢手上都有好多呢類型按揭債券,不過真係唔 知道有冇賣過呢啲債券,如果有,真係可能會被要求回水.如果法庭話要回水,到時滙豐喺花旗國樓按嘅炸彈,分分鐘比起大家預期大好多.花旗國啲律師,真係會 好忙!


text:
諗番都唔知點解個時中咗入去
但個時除咗做得辛苦啲同遠啲
其實都幾開心^^
尋日放一日假
諗起好耐無返愉景灣
而且佢哩兩年都變咗唔少
於是約埋幾個舊同事食午飯
個度其實係住宅區
所以唔好期望有咩嘢行
除非佢有活動啦
但想感受下渡假感覺都唔錯~
原本諗住早啲返入去行個圈先
點知自己搞哩樣個樣成10:45AM先出門口
咁啱係東涌個時
巴士門又壞咗
等咗一輪車先入得愉景灣
結果入到去都成12:30PM
所以係附近行個圈就入餐廳坐低叫嘢食等同事
我地食韓國嘢-->韓一館
我個時做嘢佢已經開咗
今次都無退步,好味道~~
而且食得飽飽每人都係$70左右
係愉景灣哩個價錢算OK~
天氣很好
返得去探班
我唔會帶兩梳蕉嘅
整咗個蜜桃慕絲蛋糕
大部分同事好中意呢~~
不過好橋尋日有個經理LAST DAY又請食餅
雖然分咗之後都係一人少少
但個個都話食到好飽
辛苦大家啦~~
又原本我諗住完計去新開嘅愉景北行下
點知傾計都傾到4:45PM
所以又放棄
傾完就走LU
唯有下次再入去啦~~
蜜桃慕絲蛋糕(9吋)
慕絲:淡忌廉500g,原味乳酪150g,罐頭桃400g(隔水後平均分兩份,一份切成蓉,一份切成薄片),魚膠粉或魚膠片20g(魚膠粉需加熱少許罐頭糖水及水開成溶液;魚膠片則涷開水浸軟後瀝乾,再用熱水座溶),砂糖50g
1. 用錫紙包好蛋糕咭紙放入模中,或直接在模底包上錫紙


text:
早前見老表喺 Facebook 度分享咗一個韓國飲食製作短片,係教整 scone,成品個樣望落好似 KFC 嗰款 scone 咁樣.Scone 食譜都試過好幾個唔同做法,反而呢款就真係未試過,見做法都好簡單,即管又試吓先!
材料:
高筋麵粉 100 克
低筋麵粉 100 克
泡打粉 8
克
糖 27 克
牛油 80 克
豆漿乳酪 100 克
蜜糖 適量
- 粉類同糖混合好,加入凍牛油,用手指捽成麵包糠狀.
- 逐少加入乳酪拌成麵糰,然後放入膠袋內封好,放雪櫃 30 分鐘.
- 拎出麵糰分成細份,略整形成球狀,放上已鋪牛油紙嘅烤盤上.
- 放入已預熱至 180 ℃ 嘅焗爐內,焗約 20 分鐘.
- 出爐後移到架上攤凍,趁熱淋上蜜糖.
以上材料份量可做直徑約 5 厘米烤餅 8 個.
入爐前後對比.
加乳酪時一下子加多咗,所以麵糰就更加濕,
更加難做形,所以整得好樣衰!
因為食譜係老表分享出嚟嘅,整完之後當然都要
留番個俾佢食啦!佢一見到就即刻話我整咗
KFC 個 scone,佢話連食落口個 texture
都好似喎,係濕咗少少囉!
Notes:
- 由於麵糰比較濕同黏,建議帶上即棄膠手套後先分細麵糰比較方便.
- 原食譜用牛奶拌成麵糰,亦可用豆漿代替;蜜糖亦只係我自己加,原食譜無用到.


text:
Sunday, 15 October 2006
太陽報愚見
15/10/2006
文: 小白
海關引用刑事條文打擊BT侵權行為,成為全球首個成功案例,食髓知味,與香港大學開發網上監察軟件,說是可以二十四小時追查BT,有效掃蕩這些網上族群. 小白老弟對海關部門賣力地打擊非法行為當然舉腳支持,但對於從來不是與時並進的政府部門,能否如他們誇下海口所說嚴打高科技罪行,卻有一百萬個懷疑.
BT是這個年代最流行的點對點(P2P)程式之一,因為它有快速的下載效率,而且在網絡上有無限下載交換檔案的優點,是新生代知識資源傳遞的大革命,絕不 能將之視如洪水猛獸.另外,網民的智能遠高於政府官僚,在香港架設的BT網站數目少得可憐,一來此地年輕人不少是雙失又雙K,一天二十四小時無所事事,大 都花在唱K與索K上,根本不會有閒情自製種子.
二來大部分BT網站是在境外運作,這是法律的百慕達三角,以海關根據的版權條例:「任何人沒有版權持有人的特許下,非法以貿易,業務為目的,並在任何過程中分發該版權人的作品,達到侵權人的權利.」連一個初中生也知道官大人根本拿他們沒辦法.
愚見以為,政府手上早有斬腳趾小刀一把,如禁帶攝錄器材入戲院壓制非法盜錄,雖略見笨拙,卻已顯成效.由於BT對硬盤容量要求,海關不妨將高於2GB以上 的硬盤列為非法器材,而BT重複讀寫時會對硬盤產生高溫,故有關方面亦務必立例所有電腦要安裝高溫警報器,違者送官究治,看這些網民橫行到幾時.
==============================
呢位小白老兄真係值得令人同情, 白痴成咁都真係唔容易. 不過佢有一度講得好o岩, 令人無法不同意, 佢講o既o野的確係"愚見"...
Friday, 15 September 2006
傳說中的 concordance
話說我以前o係 Trinity Western University o個時, 其中一個最出名o既老師叫做 Martin Abegg, 係死海古卷界入面無人不識o既人物. 佢做乜會咁出名呢? 就咁, 其實死海古卷最先係o係 1947 就已經被人發現, 帶o左出山洞, 呢堆古卷o既數量超大, 仲要大部份都係碎晒o既. 所以 d 學者就好似玩緊一個成幾萬塊砌圖咁, 仲要係唔見o左個盒面, 所以唔知本來係點樣o既砌圖! 所以 d 學者要花好多時間先至 publish 到少少古卷. 由 1950 一直去到 1989, 成四十年之久, d 古卷只不過係 publish o左好少一部份. 問題係負責研究o個 d 古卷o既學者係唔會俾其他人睇佢地o既古卷個喎, 唔係咪俾人飲o左頭啖湯先? 所以學界就開始好多人不滿, 叫呢 d 做 "monopoly", 覺得有 d 學者自私, 專登做o野做得咁慢, 佢 d 古卷一日唔正式 publish, 佢就一日都仲係o個張古卷世界上o既唯一一個權威, 冇人可以 challenge 佢o既結論, 因為人地連張古卷都未見過, 點 challenge? 變成歷史上o既最大考古發現過o左成四十年都仲係冇乜幾多個人見過.
o係呢個時候, 有幾件事發生o左, 令到呢個 "monopoly" 被打破, 至 1990 年開始就不斷勁 publish 古卷, 到十幾年後o既今日, 所有古卷都已經正式 publish 晒咁滯, 令死海古卷變成近年來最發達o既學科之一. 其中一個事件o既主角, 就係我老師 Martin Abegg. 當年佢仲係學生仔咋喎, o係 Hebrew Union College 讀書, 佢個 advisor 叫做 Ben Zion Walcholder. 當時佢寫緊o個個論文同一份死海古卷有關. 佢聽講有份負責 d 古卷o個 d 學者有本秘密o既 concordance, 全世界只有幾間學校有呢本o野. 佢地未 publish d 古卷, 但係佢地叫幾個學生做o左本 concordance, 將 d 碎片 catalogue 晒, 紀錄晒每一隻字出現o既地方, 並且o係o個隻字o既前後都俾多幾隻字, 有少少 context. 有用開聖經工具, 用聖經 concordance o既人就會明我講乜. 而又咁o岩, Hebrew Union College 有一本喎.
當時 Abegg 就忽發奇想, 呢個 concordance 有晒所死海古卷上面o既生字, 佢又有講 d 字o係邊度出現, d 生字前後又有少少 context, 咁理論上, 佢可以由呢本 concordance 倒轉, 整返 d 未 publish o既死海古卷出o黎!! 於是佢就用半年時間, 自己用部爛鬼 Mac 寫o左個 program 出o黎同埋打晒 d concordance 入電腦, 佢真係成功將 d 只有少數人睇過o既死海古卷整返出o黎.
Abegg 呢個咁過癮o既故事我已經聽過好多好多次, 故事中o個本咁傳奇o既 concordance 我亦聽過無數咁多次, 但係我就一路都未見過, 連相都未見過. 點知難以相信地, 今日我見到 lar! 我仲親手摸過, 影埋相 tim!!! 今日 Schuller 叫我去佢 office 教佢用電腦, 臨走個時俾我見佢間房地下個角落頭度有堆黑媽媽o既書, 我問佢係乜o野o黎, 點知原來係就當年o個 d concordance o既其中一 set! 當然唔係 Abegg 用過o既同一 set, 不過係同一樣o既o野o黎. 嘩, 開心到我, 立即就叫佢借俾我玩一陣啦, 又影相又影印, 真係好玩到痺.
Thursday, 31 August 2006
PS2 天才
話說我一早就覺得 部 ps2 壞壞地, 有時會 read 唔到 d 碟. 咁尋日我中午出去買隻 xenosaga 3 返o黎啦(有 artbook 送!!!), 點知部機真係完全玩唔到隻碟喎, 其他舊碟都玩到, 但係呢個新 game 就完全唔得, 每次都出 disc read error. 我一早聽過呢個"disc read error", 係 ps2 o既天敵, 好似癌症咁, 出現係遲早o既事, 我部機玩咁多年先瓜柴算係壽終正寢. 咁我就諗, 咁不如去買部新o架啦, 反正而家都減晒價. o係呢個大前提下, 我就諗, o係網上搵到 d 教人修理部機o既 website, 咁反正都買新機, 不如試下有冇得救先啦, 就算將部機分體之後一腳唔覺意踢走晒 d 鏍絲, 到時再去買新機都唔遲.
咁我就開始啦. 我要做兩樣o野, 一樣係清下個 laser lens, 另一樣係較大 dvd 個 voltage. 打開部機都唔難, 係一味上鏍絲 je, 好在老豆之前逼我帶個鏍絲批返o黎. 不過去到要打開個 cd tray 個蓋就唔得 lar, 因為 d 鏍絲好細粒, 我屋企唯一一枝鏍絲批唔o岩用. 不過好在屋企過一個路口就 Canadian Tire, 所以就拿拿臨走落去買啦, 用 $4.50 買o左一 set 細細枝o既鏍絲批仔, 要買一 set 而唔係一枝係因為我分唔清 d size, 費事買錯又要再落過去. 咁返到屋企之後呢, 就繼續啦. 開o左個 cd tray 就見到個 lens, 其實都唔見有乜污糟, 用口吹幾o野, 用 d Q-tip 抹幾o野, 就當搞掂.
跟住呢, 就到玩個 voltage 啦. 呢個要反轉部機開個底, 都係好 easy, 之後見到兩塊銀色o野, 上面寫晒 d 嚇人字句, 又 biohazard 又呢樣o個樣, 不過理鬼得佢, 上走兩粒鏍絲就可以拎走佢地. 之後就見到入面有另一塊形狀古怪o既銀色o野, 我又好小心咁拎起佢, 因為上面有條 cable 痴住唔可以斷. 跟住呢, 就見到兩個窿仔, 左面o個個係 cd voltage, 右面就 dvd voltage. 人地話要再右面個窿仔順時針方向轉少少, 每次轉少少, 直到搵到個o岩o既 voltage 為止. 我就轉少少啦, 真係好少, 點知又係咁好彩, 再部機裝返好, 一試就玩到喎.
係, 而家我覺得自己好勁!!!!! 不過其實聽起o黎好似好複雜咁, 但係網上面有埋相睇, 照住做真係好簡單. 只要有兩支鏍絲批, 相信任何人都可以修到到自己部機.
Friday, 18 August 2006
驅魔人
玩銀仙學生白日見鬼 校長權充驅魔人 家長擔心反效果 (太陽) 08月 18日 星期五 03:00AM (太陽報專訊)
大埔一間中學 約十名學生,疑在學校旁邊的林村河畔玩「銀仙」時「集體入魔」,次日上課時忽然見鬼,並大哭大喊.校長情急之下親自擔當「驅魔人」,以祈禱來克服同學的 「心魔」.不過此舉引起家長強烈不滿,批評校方未準確評估後果,擔心會引起無法預測的嚴重後遺症.教育統籌局證實接獲有關投訴,並就事件向校方了解情況, 強調已敦促學校與家長保持緊密溝通及聯絡.
香 港教師會李興貴中學約十名初中學生,早前於放學後到學校附近的林村河一棵樹下玩「銀仙」,眾人興趣濃厚,當時未感不適,但至翌日,學生們在上音樂課時怪事 陸續出現,首先有幾名同學聲稱同時見到「靈異物體」在課室內出現,之後又有同學情緒失控集體哭泣,其他在場同學都對這些突如其來的怪異舉動感到恐慌.
據 悉,為安撫學生,校長即時安排情緒不穩定的學生到一間課室集合,與學生傾談並帶領一眾涉事學生集體祈禱,情況有如外國電影中的「驅魔」情節.校內的老師透 露,該次輔導會面在校內迅速流傳,並成為學生間的熱門話題,部分低年級學生因此感到不安.有關事件傳入部分家長的耳中,即引起家長不滿.
教統局接投訴調查
家長批評學校在未知會家長的情況下進行類似「驅魔」的行為,會影響到學生的健康及引起不可預測的後果,其中一名不滿的家長向本報投訴︰「即使事實上唔係驅魔,但係咁做唔知會有乜後果,會唔會有後遺症.」
該 校校長陳城禮強調,當天只是輔導受影響的學生,絕對沒有「驅魔」的意圖,他說︰「當日在課室內的輔導過程是以輕鬆的方式進行,多次勸學生不要再碰與靈異有 關的事情,過程中亦沒有強迫學生祈禱.」教統局發言人證實曾接到家長的查詢,指稱聽聞校長為同學進行「驅魔」,局方旋即到學校調查事件,並會見該校校長, 輔導主任,教師及社工等人詳細了解事件.
教統局向校方了解後確定,該校數名學生早前因為參與「靈界玩意」而感到恐慌和不安,該校即為學生安排輔導及祈禱以安撫學生的情緒.為免家長起疑,敦促學校與家長保持緊密溝通及聯絡.
事前未獲家長同意
對於學校的處理手法,香港教育評議會副主席何漢權指出:「無論是否一間有宗教背景的學校,即使要為學生祈禱,都應該先獲得家長同意.因為靈界玩意所 牽涉的問題,絕對非數學公式能夠推理出來!」他認為校長的出發點很好,但事件可以有更好的處理手法,由於事件牽涉鬼神,宗教等問題,學校處理時應打醒十二 分精神.
他建議校方先將事件通知家長,讓學生盡快回家休息,待他們的心神安定後,才回校上課及進行輔導,又可鼓勵家長尋求心理醫生等專家的協助.此外,學校同時應告誡全校學生,不應參與靈界玩意,有需要時甚至可向教育統籌局求助,尋求正確的處理方法.========================================
我 覺得呢單新聞最怪異o既地方唔係鬼上身, 亦唔係個校長睇"驅魔人"睇到中晒電視毒, 而係 d 家長o係度諗乜, 到底佢地做乜鬼o野咁都投訴, 而 d 教育界大粒佬又竟然同意. 報導話, "該次輔導會面在校內迅速流傳, 並成為學生間的熱門話題, 部分低年級學生因此感到不安...引起家長不滿." d 家長到底有冇分清楚係乜o野事令到 d 低年級學生"感到不安"o架? 係因為知道有同學玩銀仙玩到行徑詭異, 貌若鬼上身, 而感到不安? 還是因為聽見校長為學生祈禱所以感到不安? 我o既 common sense 話我知, 好明顯係因為有同學鬼上身所以不安啦. 所以我都唔明 d 家長做乜要對個校長不滿, 因為都唔係佢令到 d 學生不安. 又有家長話, "咁做唔知會有乜後果, 會唔會有後遺症," 大佬呀, 你自己都話, 你根本就唔知會唔會有後遺症, 咁即係話呢個純粹係你自己幻想, o係冇根據o既情況下砌個校長生豬肉 je. 我夠話香港 d 細路讀咁多書, 第日唔知會唔會幫中國發明好多核武, 引發第三次世界大戰啦.
仲有, 點解"為學生祈禱, 都應該先獲得家長同意"? 香港地有言論自由, o係巴士上面問候人娘親可以成為民族英雄; 但係為學生祈禱就先要得家長同意? 學生自己祈禱都唔需要得家長同意啦, 更何況係其他人為個學生代禱?
香 港人呢排好似好鍾意玩投訴, 係又投, 唔係又投. 早排就有人投訴, 話香港個風球唔似三號波, 要個天文台長落台. 阿台長就話, 測量風球唔係靠 feel, 而係靠睇數據. d 人又話佢死睇數字, 唔識變通. 咁唔係應該點呢? 科學就係睇客觀數據o架啦, 唔通好似陶傑咁講, 天文台應該請幾十個"睇風員," 去周圍 feel 下應該幾號風球呀? 咁你自己朝早起身出門口 feel 下得啦, 仲使乜鬼天文台? 又有人投訴"美女廚房" d 女仔煮飯煮得太差, 個節目貶低女性地位. 又唔係人地逼 d 女仔去參加比賽o既, 佢地參加o左比現唔好都算係貶低女性地位? 咁奧運, 唔通 d 中國選手o係舉重比賽表現差勁, 下下甩手, 你又話奧運係貶低中國人o既國際地位, 要令中國人出醜呀?
咁都得, 咁我鼓勵香港愛護動物協會去投訴金庸 lar, 俾封律師信佢, 因為佢筆下有招"打狗棒法", 實在太不人道, 須知道, 做狗亦有尊嚴, 唔係你話打就打o既, 殘忍成咁仲得了o既? 至於 d 綠色和平團體呢, 就應該投訴長毛, 因為佢下下玩紙棺材上街, 年中又造唔少巨型紙牌, 咁你用大聲公叫口號咪得囉, 使唔使浪費咁多大自然資源呀? 我最想投訴o既係欣宜, 投訴佢歧視肥人; 肥人同瘦人冇分別, 都一樣可以咁靚, 有靚o既肥人, 亦有樣衰o既瘦人, 但係欣宜就死要減肥, 減完又話自己點靚點靚, 做人又有返自信, 講到好似做肥人就冇得靚冇得有自信咁o既語氣, 唔知對年青人o既自我形像有乜影響o架嘛. 投啦, 睇佢地點死!
Monday, 14 August 2006
The Jesus Papers
世界上有好多值得一睇o既書, 亦有好多好唔值得浪費時間去睇o既書. 呢本係屬於o個種知道冇壞, 但係唔值得花錢同時間o係上面o既書. 所以, 好醒目地, 我走去睇 d journal o既 review 就當係睇過, 果然如我所料, 真係一本廢書.
我一早就知道 M. Baigent 呢個名, 之前佢出過本書, 叫做 The Dead Sea Scrolls Deception, 話死海古卷遲遲唔 publish 係因為裡面有好多對基督教有害o既資料, 所以教庭用佢o既魔掌去阻止 d 學者 publish d 古卷, 呢個咁o既 theory 其實後來o係一齣荷里活鬼片 Stigmata 入面有出現 (係, 我成日睇鬼片...). 佢又真係幾好o野, 佢竟然可以知道 d 未 publish 兼夾全部用希伯來文同阿蘭文寫成o既古卷入面o既內容... 而佢認o左, 佢係唔識睇希伯來文同阿蘭文o既...
佢另一本出名o既書係 The Holy Blood and the Holy Grail, 本書就勁 lor, 探討耶穌點樣釘十字架會釘到死唔去, 後來仲娶埋 Mary Magdalene, 之後仲去埋法國生仔 tim. 一個類似o既故事後來都有o係, Da Vinci Code 入面出現.
到而家呢本, 食住 Da Vinci Code 同埋 Gospe of Judas 個勢出版, 當然唔會令佢o既讀者失望, 再度發揮佢o個種可以比美衛斯理o既想像力. 佢話喎, 佢"發現"o左一 d 出至耶穌本人手筆o既書信, 係耶穌寫俾 d 猶太人會堂o既, 裡面話自己唔係神個仔, 所以一路以來教會都係吹緊水, 呃人十一奉獻喎... 呢 d "Jesus papers" 當然唔係阿貓阿狗都可以去睇啦, 因為係一個以色列大有錢佬所有o既, 不過個有錢佬就帶佢去個大到可以行入去o既夾萬度睇過摸過. 佢話呢封信係o係 34 CE 寫成o既, 又話個有錢佬 owner o係幾十年前亦 show 過呢 d 信俾兩個好出名o既考古學家睇, 一個係超人 Yigael Yadin, 另一個係神人 Nahman Avigad, 佢地當然都話呢 d 信係堅o野, 直頭堅過石堅啦. 你估下我跟住o個句會話咩俾你知? 五, 四, 三, 二, 一, 開估: 冇錯, 呢兩個超出名o既考古學家當然都係已經死o左 gar lar.
唉, 呢條友仔寫 d 咁o既書, 本本都咁好賣, 本本都係 best-seller. d 人連 d 咁o既大話西遊都信得落, 我真係唔知現代人咁樣算唔算係"迷信".
Wednesday, 9 August 2006
An American Haunting
作為一齣笑片, 呢齣電影可謂十分之成功. 成功之處在於佢o既幽默感係位於深層, 唔係話人人都 feel 到, 唔會好似周星星呀, 占基利呀o個 d 咁流於表面. 而且好似"Scary Movie"咁, 佢連個戲名都玩埋, 真係唔到你唔服.
以下我就將成個故事講晒出o黎, 反正呢齣戲睇o黎都係浪費時間, 所以大家都唔使怕 spoilers. 故事話係 "based on true story", 係美國歷史上唯一一宗政府認話係鬼殺人o既奇案, 係呢齣戲o既宣傳 tag line, 好多人都聽過呢單o野, 所以中文名亦譯得好: "鬼殺人". 套戲就講好耐好耐之前o既美國, 有個家庭, 有老豆阿媽加個十零歲都幾靚o既女. 有一晚開始, 個女睏覺o個時開始有 d 無形o既鬼搞佢, 晚晚如是. 開始就搖下佢張床, 後來就將佢o係地下度拖o黎拖去, 又下下到肉咁炳佢, 一巴巴星到佢豬頭咁. 佢父母都知道, 不過都冇辦法, 阻止唔到, 叫埋 d 神父教師之類o黎都冇辦法, 猛到飛起.
到戲o既最後, 觀眾先知點解隻鬼要搞個女仔. 係因為個女仔原來一向都俾佢自己老豆搞, 後來佢頂唔順, 唔知點樣搞到可以靈魂分身出o左o黎, 晚晚打自己, 等其他人會留意到佢老豆o既惡行. 最後個阿媽知道o左呢單o野, 就用毒藥毒瓜o左個老豆, 個女仔亦變返正常, 再冇"俾鬼上身"云云...
唔係講笑, 呢齣o野真係好搞笑. 個女仔俾老豆強姦, 個鬼魂o既幫手方法竟然唔係去教訓個獸父, 而係去嚴重虐打個受害人, 打到有人去留意原來佢俾人姦過為止. 不過唔怪得佢, 話晒隻鬼得o個十零歲, 腦筍都未生埋, 當然只會諗得出 d 屎橋, 可謂合情合理, 又可搏得觀眾一笑, 何樂而不為? 最抵死係佢由戲內玩到戲外, 連個名同宣傳都玩埋. 中文名叫"鬼殺人", o係北美o既宣傳就不斷強調呢個故事係美國史上唯一一宗官方認可o既鬼殺人事件, 但係套戲去到最後就話俾你聽, 其實唔係鬼殺人, 而係個阿媽殺o左個老豆, 係人殺人 je. 嘩, 扭橋扭到咁, 真係 Sixth Sense 都要行埋一邊. Sixth Sense 就由套戲一開始o個度玩 d 觀眾, American Haunting 就由 d trailer 呀, 中文戲名呀, poster 呀開始玩 d 觀眾, 真係俾佢吹脹.
總結: 此乃奇片一齣, 成就非凡, 可謂濁世清流, 荷里活中出淤泥而不污之作.
Saturday, 22 July 2006
聰明的香港人
係喎, 用返 56K 咁 d 人咪用唔到 bt 囉, 香港人真係特別醒, 全世界佢係第一個人有咁o既提議, 呀, 點解我地之前諗唔到呢個解決辦法o既呢? 查實唱片公司亦可以幫手打擊 bt, "我勸他們不要出 CD, 錄音帶,黑膠唱片已足夠". 同樣道理, 其實香港咁多非法賽車, "我勸他們不要買車, 單車已足夠", 向祖國看齊. 香港市面上有好多假銀紙流通, "我勸他們不要用銀紙, 學效古人以物易物已足夠".
Wahahahahahaha, I'm so proud of being a HongKie.


text: 有圖有真相,何家千金超蓮撇甩吳克羣後,重新投入戀愛市場的她,身邊兵仔o氹o氹轉,就連城中超級筍盤霍啟山亦成為裙下之臣!上個月尾(12月27日),二人已經俾本報讀者喺廣州捕獲撐枱腳食中菜,事後超蓮同啟山封嘴,反而三太代超蓮解話,話佢兩個只係傾合作,純粹公事.不過奇怪嘅係,今晚《蘋果》記者竟然又見到超蓮同啟山喺半島酒店嘆candle light dinner.事隔唔夠兩個禮拜,又嚟傾公事?仲要喺半島?又係單對單?呢勻三太都好難拆!今晩大概7點,有人目睹啟山同超蓮孖實喺尖沙嘴半島酒店一樓嘅Chesa嘆瑞士菜,由於餐廳冇VIP房關係,所以佢哋就同其他客人一樣坐大廳,亦由於佢兩個個樣太易認,附近唔少客人都認得,所以成餐飯,超蓮同啟山都只係排排坐,冇乜親暱動作.不過話晒後生仔女,食飯呢兩個鐘,超蓮同啟山都有傾有講笑唔停!最後食完埋單走人,咁呢啲粗重功夫就梗係要男仔做落到樓,佢哋離奇唔揀正門離開,反而喺側門冇乜人行嘅漢口道行出嚟,行前兩步嘅啟山周圍搵保母車之餘,超蓮亦雷射眼狂掃四周有冇記者,行到路口見到記者時,啟山尷尬笑,不過超蓮就面燶燶.雖然俾記者撞破「蜜事」,但啟山依然不失風度,安排超蓮先上自己保母車,然後自己才上車離開.沿途保母車為撇甩記者,不下一次越過雙白線,險象橫生,過咗隧道去到中環碼頭,超蓮平時坐開嘅白色七人車忽然喺路中心閘住記者架車,跟住啟山架車就消失蹤影!


text:
2012年3月17日 星期六
哥哥慶生兼細佬第一次坐飛機遊曼谷 day1 17/3/2012
閉關差唔多兩年,終於可以去旅行.今次會同埋只得六個月大嘅細佬去曼谷,話就話同哥哥慶祝五歲生日,實際上係想食下行下街攤抖下.今次我哋去咗四日,中牛機去下晝機返,好處係唔駛晨咁早摷醒兩個細路,可以俾佢哋瞓晏d ,走又唔駛太趕,又唔會太夜先返到香港,影響佢哋休息.
今次同行因為多咗小朋友,為免麻煩決定自己揸車出機場,十一點左右到咗機場check in咗之後就去 Burger King食個早餐,再預備上機. 今次我哋搭泰航,隻機差唔多滿,我哋坐定定之後就起飛啦,細佬一路都好合作,除咗起飛嗰刻有d不安之外都無乜扭計,好快仲瞓埋,隻機飛定咗空姐仲好快安裝個bb籃俾細佬瞓添.食過都幾好味既飛機餐之後細佬就起身,我哋影下相,好快就到咗曼谷啦!
落咗機先唱錢,不過機場個rate比較低,所以我哋靜係唱咗少少,夠錢出downtown就算.過海關好多人,不過d staff見到我哋帶住bb,所以帶我哋去第二條隊排,快好多.
出咗海關我就先餵飽細佬,爹爹就去買sim card.我哋任務完成就去搭的士出去,的士站頭有職員幫我哋安排的士,佢見我哋行李多,就比咗架大車我哋,不過要成700bat, 比之前300bat貴好多,不過無辦法,好彩個司機好醒目,好快就到咗酒店啦.今次我哋住Grande Centre Point Ratchdamri,地點就係響Four Season隔離,都叫做幾方便,酒店勝左房間夠大,而且係apartment,有廳有房有埋open kitchen,哥哥就最開心,因為夠哂地方比佢走動.由於之前已經同酒店溝通好,所以佢哋已經準備咗bb床比細佬,哥哥就會同我哋同床.
下一站就再返兜Big C, 我哋買咗唔少日用品,零食手信,跟住就返酒店休息啦.
(Day 1 完)
張貼者: jacqueline 於 下午12:20
訂閱: 張貼留言 (Atom)


text:
離開万座毛後已經中午,所以我哋被安排食午飯先再參觀果園,但其實參觀嘅地方就係食午飯嘅餐廳隔離,應該話嗰個地方有餐廳,果園同賣土產嘅地方.
今日哩餐叫做琉球風味菜嘅自動餐.
其實好多種食物都似我哋中國嘅煮法.
除咗琉球菜,重有少少西式可以選擇.
雖然好多嘢食, 但都係一轉就飽咗!我今個晏就都算大食嗱!又飯又意粉,所以好飽啊!
沖繩最出名幾樣送我都有食呀!包括苦瓜,波羅同炆豬腳,但唔見有海葡萄就有啲失望啊!食咗幾餐都重未見到有哩樣出名嘅食物.
哩舊豬腳我攞佢嘅原因係因為我一睇就覺得佢好似隻豬嘅樣呀!好搞笑呀!
食飽飽就可以過去隔離嘅果園到參觀.
但嘅地方都幾大,但唔覺有好多嘢睇,好多生果樹未有果實出嚟!前幾日我去長洲見到啲有果實嘅果樹重多過哩到呀!而且天氣真係好熱,裡面好似溫室咁設計,實在唔好受.所以只係影咗一陣相就返入去室內啊!
芒果就最多啊!
果園內佈滿哩啲手做嘅石獅子,係沖繩好出名,如果有時候可以去試吓自己DIY做返隻,哩個果園內都有哩啲體驗班咖!
其實除咗生果園,佢哩都重有蝴蝶展區,雀仔展區,但好似無咩特別,所以都無咩影相啊!
行咗陣就返入賣土產嘅地方,佢會有啲時令生果免費比遊人試食,但據我所知,大部份時間都只係供應波羅,不過哩到啲波羅又真係好好味啊!
沖繩啲玻璃產品真係好靚呀!
哩啲玻璃獅子幾cute
離開果園就會去今次行程嘅重頭戲 - 沖縄美ら海水族館


text:
隨住今日第三十一次電療嘅結束,歷時六個半月嘅癌症治療終於告一段落啦!而家回望真係好似發咗一場惡夢咁啊!以前都睇過人哋嘅抗癌經歷,但到自己置身其中就真係另一番滋味啊!但並不回味.
哩張陪咗我個半月嘅預約咭喺今朝完成最後一次治療就比治療師收返啦!
前兩日亦見咗醫生,今次覆診嘅唐醫生係我第一次喺QE見嘅醫生,當初就係佢幫我決定用邊隻化療藥同電療次數,佢好細心咖!檢查時好緊張咁話我損咗嘅傷口都唔細,擔心會細菌感染,所以開咗好多消毒藥水比我洗傷口,另外又再開過一隻比較好啲嘅藥膏.
上次比啲藥膏都未用晒,而家又一罌,真係有排搽啊!
跟住醫生話要做嘅療程已經完晒嘞!而家只須要繼續食控制荷爾蒙藥,至於電療嘅損傷就要過多兩,三星期先可以慢慢減退,所以佢要我再休息多一個月先可以返工,復工日就定喺八月二號啊!
哩大半年唔停咁喺哩座腫瘤科大樓出出入入,終於可以同佢暫別啦!九月覆診先再返嚟啊!踏出門口嗰刹那真係唔知點解喊咗出嚟呀!
為咗好好慶祝一下,決定要好好拆返餐啊!
菜湯 + 蒜蓉包
豬排沙津
今次真係好感激上天嘅眷顧令我喺治療期間身體唔太差,好多發生喺其他人身上嘅問題如生飛滋,喉嚨痛,發燒甚至感染等都冇喺我身上出現.多謝天主保佑!
除此之外,喺到我好想多謝哩大半年嚟一直慰問,鼓勵,安慰我嘅親朋戚友們,同事們,BLOG友們,如果冇你哋一直喺我身邊嘅支持,喺哩段日子我都唔知點撐落去啊!每當我感到低落,唔開心,好氣餒嘅時候,見到大家比我嘅留言為我打氣或收到慰問嘅電話,立時好似打咗支強心針咁,令我好有力量咁繼續落去啊!尤其老闆,上司,同事們嘅體諒,令我可以好專心同安心咁休假做治療,除咗講多謝之外,真係唔知再可以講啲咩啦!真係好多謝...好多謝你哋啊! I love you all !!
多謝..........多謝


text: 望子成龍,望女成鳳,怪獸父母誰不想子女「贏在起跑線」,然後順利進入人生勝利組.大台噚晚首播真人騷《沒有起跑線?》,陀着第二胎B女嘅孕媽Irene,就喺產檢時衝口而出爆seed「贏在子宮裏」,之後再爆金句「贏在射精前」,被網民狠評「獸」性盡現,是極端嘅怪獸家長.據知呢個節目係今年4,5月嗰時拍,拍完仲幫到Irene個仔搵到學校.Irene噚日已喺facebook貼文解畫,為自己平反.今午《蘋果》致電Irene,EQ甚高的她再三澄清自己唔係怪獸家長,不過節目噚晚出咗街,真係惹起爭議.Irene話:「節目出街,我睇咗啲留言,反思咗好多,我做父母係仲有進步空間.」Irene指幕前嘅怪獸行為,只係想做反面教材:「呢個係社會現象,係教育衍生出嚟.如果有足夠學位,我哋落街就可為子女報學校,小朋友有學返,就唔會咁緊張.」問她可覺得節目經過剪輯後令其被醜化?Irene就稱:「有嘅…不過咁先帶出節目效果.」Irene都有留意身邊怪獸家長,佢話自己今次喺節目咁激進,只係想帶出話題,等大家反思關注,佢話:「所以我先有浮誇表情,其實怪獸家長係一早存在,以前係喺九龍塘,但依家區區都有,希望政府關注.」對於網民狂轟Irene唔錫囝囝,佢澄清:「我想講我真係好錫我個仔,唔想佢做扯線公仔.佢歲半去健康院檢查,發現患有大肌肉發展遲緩,需要做多啲運動,我成日喺屋企同佢踩單車同運動,有訓練佢,幫佢康復,亦因為咁去參加咗一啲playgroup,上咗十堂,醫生話對佢好有幫助.如果我係怪獸家長,就一星期七日唔畀佢休息,我係自己耐心教佢.網友睇少少就批評,對我唔公平.」至於會否反擊網民?Irene就稱冇回應,並強調:「我自己知道我好錫個仔,我個仔好精靈,我仲想平安生埋囡囡,我老公都好錫我,網友唔好再詛咒我全家.有啲為人父母,用惡毒言論人生攻擊我,佢哋品德都有問題,唔係要畀子女好榜樣㗎!」


text:
陳婧熙 Louise
香港大學對外英語教學碩士
城大 Louise高考英文拎 B,英文系學士畢業,「我鍾意同學生之間嘅互動,加上自己又鍾意英文,所以想讀埋個碩士,將來做老師幫人!」
U花 U草
一個索女去旅行 港大碩士獨闖俄羅斯
間間大學都有男神女神 fb專頁,有人沾沾自喜被 tag做女神,亦都有人冇乜感覺.將升讀港大碩士的陳婧熙( Louise)說:「有朋友話我上咗女神 page我都好 surprise,有人讚自己靚當然開心啦,不過我覺得靚係好主觀,內在美更加重要!」
25歲的 Louise有學識靚女之餘仲好獨立,「我鍾意自己一個去旅行,去旅行嘅節奏都可以自己控制.以前試過自己去澳洲,日本,都有漢字睇,溝通冇咩問題,但前年去俄羅斯就好難忘,條街好少有英文翻譯,好多嘢都要隨機應變.例如去到目的地先發現原來酒店比我嘅地圖係錯,我去錯咗地方,要重新再搵間酒店嘅正確位置,但張地圖全部都係俄文,加上嗰時已經係下晝,夜晚一個女仔會好危險,我就迫自己要冷靜!我只好用最原始嘅方法,就係數站數落車,落到車發現酒店仲有段距離,要不停問途人,咁當然係雞同鴨講,用手勢搭夠,好辛苦先去到酒店!」 Louise夠勇氣,仲叻過啲裙腳港仔
撰文:葉浩婷
攝影:范仲良
化妝及形象: Kika Wong
鳴謝: Model Genesis


text:
今早係我哋整個行程唯一一日冇係旅舍整早餐嘅一個朝早.一來係 Dunedin 住呢間旅舍個厨房的確係嘛嘛大伙兒都唔多想再係嗰道煮食,二來都想今朝早少少出車,希望去 Te Anau 之前可以係 Catlins 踩多一兩個景點.一早先去麥記食咗個快嘅,跟住就開車向 Catlins 進發.
係南島有段叫 Southern Scenic Route 嘅觀景路線,路程由 Dunedin 開始,經 Catlins,Invercargill,Te Anau 到 Queenstown.呢段觀景路線中有好幾個主要景點都係 Catlins 道.查實呢一日程路嘅目的地係 Te Anau,出發前已經預訂咗呢晚參觀螢火蟲洞嘅門票;預算好由 Catlins 去到 Te Anau 嘅行車時間後,呢日晏晝兩點前都可以係 Catlins 玩,玩到夠鐘就出車去 Te Anau;基於呢個預算下就一路行一路就住啲時間,睇睇呢半日可以行到幾多個景點.
紐西蘭南島自由行 2014 - Day 5 Catlins ~ Cathedral Caves & Purakaunui Fall
今早係我哋整個行程唯一一日冇係旅舍整早餐嘅一個朝早.一來係 Dunedin 住呢間旅舍個厨房的確係嘛嘛大伙兒都唔多想再係嗰道煮食,二來都想今朝早少少出車,希望去 Te Anau 之前可以係 Catlins 踩多一兩個景點.一早先去麥記食咗個快嘅,跟住就開車向 Catlins 進發.
紐西蘭南島自由行 2014 - Otago Peninsula ~ Pilot Beach
離開 Sandfly Bay, 開車繼續向 Pilot Beach 進發.奧搭哥半島呢道有好多曲折多彎嘅道路,好多沿住海灣同山邊嘅路段仲要係冇欄杆圍住;我估如果夜晚天黑黑陣時渣車行呢啲路段應該都會幾有壓力吓;我哋今次行程就冇諗住係呢道留得太夜,但如果真係諗住入夜係呢道捕藍企鵝嘅話,我估就要考慮吓夜晚渣車行呢啲路段有冇問題嘞.
紐西蘭南島自由行 2014 - Otago Peninsula ~ Sandfly Bay
係香港住嘅我哋,平時接觸到海洋生態嘅機會,不外乎係去吓海洋公園睇吓嗰道啲受過晒訓練嘅海獅,又或者去睇吓啲住係水族館入面嘅動物.難得嚟到紐西蘭一趟,當然希望搵多啲機會睇吓當地嘅自然生態.今日晏晝係咁兒行過吓 Dunedin 市區,跟住我哋就出車踩去 Otago Peninsula,第一站先去 Sandfly Bay 睇睇.
紐西蘭南島自由行 2014 - 鮑德溫街與但尼丁火車站
今日想晏少少先去奧塔哥半島,希望夠運嘅話可以碰到啲比較早番歸嘅黃眼企鵝;所以去奧塔哥半島之前有少少時間,可以係 Dunedin 市區嚟個快嘅 city tour.而呢個 city tour 嘅第一站,先去呢條全球最斜大街 ~ Baldwin Street.
紐西蘭南島自由行 2014 - Dunedin 住宿篇
呢個旅程總共住過六間旅舍,係 Dunedin 入住呢間 Stafford Gables 係唯一一間俾我有中晒伏咁嘅感覺嘅一間旅舍.同幾可惜嘅係經營呢間旅舍嘅偏偏係一個識講廣東話同聲同氣嘅華人嚟.
紐西蘭南島自由行 2014 - Moeraki Boulders
今早嘅行程並唔趕,朝早可以慢慢煮個早餐,食完再收拾行理出車去今日嘅第一個景點,摩洛奇圓石.
紐西蘭南島自由行 2014 - Oamaru 看黃眼企鵝與藍企鵝
根據小弟出發前嘅調查所知,係 Oamaru 睇企鵝有兩個熱點,一個係 Bushy Beach Road,呢道主要睇黃眼企鵝;另一個係 Waterfront Road,呢道就主要睇藍企鵝.下面個地圖就記低咗呢兩個熱點嘅位置.
紐西蘭南島自由行 2014 - Oamaru 住宿篇
到達 Oamaru 呢日係 12 月 31 日除夕,第二日 1 月 1 號係紐西蘭嘅法定公眾假期,呢日假期係紐西蘭係連超市都會關門大吉唔做生意嘅;為免呢個假期日去到 Dunedin 時搵唔到食,所以到步 Oamaru 後第一件事先去超市入貨,買定之後嗰日所需物資.
紐西蘭南島自由行 2014 - Elephant Rocks
當我哋離開 High Country Salmon Farm 繼續去 Oamaru 嘅行程途中;開車行咗冇幾奈就係公路上發生咗段小插曲.


text:
其實第一次食鴨舌係幾耐之前已經完全無印象,但一試之後就一直都鐘意食到今時今日.係香港要買已經鹵好既鴨舌真係好方便,而且價錢仲好平(相對多倫多既價錢),就算係買生既都唔平啊~
自己係屋企做,可以控制數量之外,仲可以決定鴨舌既軟爛程度,同埋口味既鹹甜甚至辣度.
您睇下鴨舌幾貴丫,成 $13.98 一磅,即係要差唔多一百蚊港紙一磅呀!呢度得三十條,就 $5.03 加元,四十蚊港紙得咁少,我諗無乜人會買返去整.出去食可能都係差唔多(或者仲平?).
呢度鴨舌咁貴既主要原因,係少人食.連茶樓或燒臘檔都好少會買鴨舌整黎賣,而且本地人應該係完全唔食既(本地人既超市連鴨都好少賣,可能真係要出去餐廳先會食鴨胸之類既菜式?),所以農場一般都唔會留起鴨既內臟.
咁一大煲鹵水剩係鹵鴨舌好似無乜野食咁,所以就買一包鴨翼一齊鹵.
鴨翼就平好多啦~
選擇左用香港出品既八珍鹵水汁,因為無試過丫嘛.同埋我覺得佢同李錦記兩者比較之下,我會揀八珍囉,感覺上佢係老字號既醬料丫嘛.
除左用鹵水汁,我再加左一大堆花椒落去煲鹵水度.
鹵呀鹵呀鹵~
其實唔需要煮好耐,半個鐘之後檢查一下,可以先夾起鴨舌,留低鴨翼煮多十五分鐘就差唔多夠入味.
顏色係咪好靚呢?係咪睇見就想食呢?


text:
Tuesday, 11 October 2016
2015年12月Bali Club Med (2)
10 comments:
我未去過bali,我爸媽上年去過一次.佢地話,酒店係好大,但係野食唔好食,有時係直頭難食,但係唔平!ReplyDelete
睇左兩篇,有一感想:你租呢間房好好呀!自己都可以休息!!
我其實成日在FB都會見到朋友帶兩個小朋友去旅行.好似好開心,但其實在我心底係,如果係我,可能唔會enjoy.因為4個人都係一張大床,點瞓(汗)其實就算係小學生,我都覺得頂唔到.如果要咁,可能我唔會去旅行.
但係我見到你呢間房,真係覺得好好!讚!Replies
終於知道點解你個留言唔見咗啦, 原來俾blogger掟咗去spam 度呀.Delete
以前大仔仲細時, 我哋就會book 有king size bed 的房, 到有咗細仔後就book 兩間房或者一間房但有king bed同single bed, 再唔係就book apartment, 我覺得既然去得旅行就係要去嘆下relax下, 如果仲要屈蛇既, 我寧願唔去啦. 我同細妹去旅行都係盡量訂兩張床架, 瞓得舒服啲第二日去行街shopping 都開心啲嘛. 其實我都識朋友一家四口都會逼一張床, 我接受唔到囉.
- Replies
其實只係寫佢當日玩咗啲乜啫Delete
<3 I love mommy, I love daddy. So happy we are on holiday again XD XD.ReplyDeleteReplies
haha, no, he just wrote down what he has done that dayDelete
細佬真係好神神祕祕喎,有啲似考試驚隔離枱抄自己答案咁ReplyDeleteReplies
哈哈, 又真係好似喎.Delete


text:
葡萄牙
葡萄牙(Portugal),又叫葡國,官名葡萄牙共和國(República Portuguesa),係西歐一國.佢響伊伯利亞半島西邊,響歐陸來講係最西面嘅.葡國本土隔離係西班牙,西面就係大西洋.葡萄牙嘅歷史長久,不過國家畀羅馬天主敎敎宗承認係一國嗰時就要等到1143年10月5號.
史[編輯]
葡萄牙早喺幾千年前就有人定居.1139年就建立咗個葡萄牙王國,行君主制度.
十五世紀係葡萄牙人最威水嘅時候.佢哋不斷向外擴張,不停咁做船去海上探險.就係咁葡萄牙喺海外攞咗好多資源返嚟,經濟一度去到頂點.
隨住英國,荷蘭同西班牙相繼崛起,葡萄牙喺16世紀就開始衰落.葡萄牙成日同佢哋打仗,打到咩都冇晒.1910年葡萄牙王國結束,正式行共和制度.
地理[編輯]
葡國本土隔離西班牙,西面係大西洋.如果以航海嚟講,葡萄牙係由歐洲直接經大西洋美洲,好有優勢.佢響大西洋亦都有亞速爾羣島同馬德拉羣島.
葡萄牙北部係山地,中部沿海地區有好多漁村同度假勝地,而南部就係丘陵地帶.
經濟[編輯]
葡萄牙嘅經濟向來都唔係好好.一般嚟講佢嘅農業重發達過製造業,工業產品雖然好多化工同石油,但最出名嘅係用水松木製造嘅軟木塞,即係酒樽蓋.十五世紀嗰陣葡萄牙有好多殖民地,好似巴西,掌握咗好多原料資源,不過而家大部份殖民地都獨立咗,所以葡萄牙已經冇呢方面優勢.
葡萄牙貨幣目前係用緊歐元,係歐元創始國成員之一.